Islam Dheena, Verikama, Siyaasatha Huri Gulhun | #Dhiislam\n10 months ago |0comment| April 13, 2017\nالله سبحانه وتعالى އެންމެހައި ކާއިނާތުތައް ހައްދަވައި، އެތަންތަނުގައި އެންމެހައި ތަކެތި ލައްވަވައި އެހުރިހާ މަޚްލޫޤާތްތައް ހެއްދެވުމަށްފަހު، އެއްވެސް ހަމައެއް ލަމައެއްނެތި ކައުނުގެ ތެރެއަށް އެތަކެތި ދޫކޮށް ނުލައްވައެވެ. އެހެނެއްކަމަކު ކޮންމެކަމަކަށްވެސް ފުރިހަމަ ނިޒާމްތަކަކާއި ހަމަތަކެއް ކަނޑައަޅުއްވައި އެގޮތުގެ މަތީގައި ހުރިހާ ކަމެއްވެސް ދައުރުވަމުންދާގޮތަށް ތަދުބީރުކުރައްވަވައި ހިންގަވައެވެ. އެގޮތުން އިންސާނުން މިދުނިޔެއަށް ފޮނުއްވުމަށްފަހުވެސް އެބައިމީހުން ހިތުހުރިހާ ގޮތަކަށް އުޅެން ދޫކޮށްލެއްވެވީއެއް ނޫނެވެ. އެބައިމީހުންނަށް ހެވާއި ނުބައި، ރަނގަޅާއި ނުރަނގަޅު ބަޔާންކޮށްދެއްވުމަށް ކޮންމެ ޒަމާނެއްގައިވެސް ރަސޫލުބޭކަލުންނާއި ނަބީބޭކަލުން ފޮނުއްވެވިއެވެ. އެއީ އެއިލާހު ކަނޑައަޅުއްވަވާފައިވާ ސިޔާސަތުތައް އެބައިމީހުންގެ މައްޗަށް ތަންފީޛުކޮށް އެބައިމީހުންނަށް ތެދުމަގު ދެއްކެވުމަށްޓަކައެވެ. ﷲތަޢާލާ ވަޙީ ކުރައްވާފައިވެއެވެ.\n((وَأَنزَلْنَا إِلَيْكَ الْكِتَابَ بِالْحَقِّ مُصَدِّقًا لِّمَا بَيْنَ يَدَيْهِ مِنَ الْكِتَابِ وَمُهَيْمِنًا عَلَيْهِ فَاحْكُم بَيْنَهُم بِمَا أَنزَلَ اللّهُ وَلاَ تَتَّبِعْ أَهْوَاءهُمْ عَمَّا جَاءكَ مِنَ الْحَقِّ لِكُلٍّ جَعَلْنَا مِنكُمْ شِرْعَةً وَمِنْهَاجًا)) سورة المائدة: 48\nމާނައީ: “އަދި ތިމަން އިލާހު ޙައްޤުގޮތުގައި ކަލޭގެފާނަށް ކީރިތި ޤުރްއާން ބާއްވާލެއްވީމެވެ. އެއީ އޭގެކުރިން ބާއްވައިލެއްވި ފޮތްތަކުގައިވާ ތަކެތި ތެދުކުރަނިވި ގޮތުގައެވެ. އަދި އެފޮތްތަކުގެ މައްޗަށް ހެކިވަނިވި ފޮތެއް ކަމުގައެވެ. ފަހެ، ﷲ ބާއްވާލައްވާފައިވާ އެއްޗަކަށް ކަލޭގެފާނު އެބައިމީހުންގެ މެދުގައި ޙުކުމްކުރައްވާށެވެ. އަދި ކަލޭގެފާނުގެ އަރިހަށް އައިސްފައިވާ ޙައްޤުގޮތާއި ޚިލާފަށް އެބައިމީހުންގެ ހަވާނަފްސުގެ އެދުންތަކަށް ކަލޭގެފާނު ތަބާވެ ވަޑައިނުގަންނަވާށެވެ! ތިޔަބައިމީހުންގެ ތެރެއިން ކޮންމެ ބަޔަކަށްމެ، ޝަރީޢަތަކާއި ފާޅުވެގެންވާ މަގެއް، ތިމަން އިލާހު ލެއްވީމެވެ.”\nމަތީގައި ބަޔާންވެދިޔަ އާޔަތުން އަޅުގަނޑުމެންނަށް އެނގިގެންދަނީ އިސްލާމްދީނަކީ ދިރިއުޅުމަށް އޮތް މަގުކަމެވެ. އެއީ ދުނިޔަވީ އަދި އުޚްރަވީ ޙަޔާތަށް މަގުދައްކާ ޢަމަލުކުރަންވީ ގޮތުގެ އިލާހީ ދުސްތޫރު (ޤާނޫނު) ކަމުގައެވެ. އެއްވެސް ޙާލެއްގައި އިސްލާމްދީނަކީ ހަމައެކަނި އަޅުކަންކޮށްލައިގެން މިސްކިތުން ގެޔަށް ދިޔުމުން އެދީނަށް ފުރިހަމައަށް އުޅެވުނީކަމަށް ބެލެވޭ ދީނެއް ނޫނެވެ.\nކޮންމެއަކަސް އަޅުގަނޑުމެންގެ މިއުންމަތް، އެހެން އުންމަތްތަކުގެ މައްޗަށް މަތިވެރިކުރައްވަވައި މާތްކުރައްވަވައި ފޮނުއްވެވީ ފުރިހަމަ މަތިވެރިވެގެންވާ ޝަރީޢަތަކާއިގެންނެވެ. އެއީ އެޝަރީޢަތުގައި ހިފައިފި ބަޔަކަށް ދުނިޔެއާއި އާޚިރަތުގެ ކާމިޔާބު ލިބޭނެކަމުގެ އުފާވެރިކަމުގެ ޚަބަރު ދެއްވަމުންނެވެ. ﷲތަޢާލާ ވަޙީ ކުރައްވާފައިވެއެވެ.\n((تِلْكَ حُدُودُ اللّهِ وَمَن يُطِعِ اللّهَ وَرَسُولَهُ يُدْخِلْهُ جَنَّاتٍ تَجْرِي مِن تَحْتِهَا الأَنْهَارُ خَالِدِينَ فِيهَا وَذَلِكَ الْفَوْزُ الْعَظِيمُ)) سورة النساء: 13\nމާނައީ: “އެއީ ﷲ ތަޢާލާ ކަނޑައަޅުއްވައި އަންގަވާފައިވާ އިންތަކެވެ. ފަހެ ﷲއަށާއި އެއިލާހުގެ ރަސޫލާއަށް ކިޔަމަންތެރިވާ މީހާ، އެތާނގެ ދަށުން ފެންއާރުތައް ހިނގަހިނގާ ހުންނަ ސުވަރުގެތަކަށް ވައްދަވާނެތެވެ. އެއީ އެތާނގައި އެބައިމީހުން އަބަދުގެއަބަދަށް ދެމިތިބޭ ގޮތަށެވެ. ބޮޑުވެގެންވާ ކާމިޔާބު ލިބުމަކީ އެއީއެވެ.”\nއެހެންނަމަވެސް ހިތާމައަކީ މިއަދު އަޅުގަނޑުމެންގެ އިސްލާމީ މުޖްތަމަޢުތަކުގައިވެސް ހުޅަނގުގެ ޢަލްމާނީ (ސެކިއުލަރ، ލާދީނީ) ފިކުރުތަކުގެ އޮށްތަކުގެ ގަސްތައް ފަޅައި މޫތައް ލަމުންދާކަމެވެ. އެގޮތުން އެމީހުން ދެކެނީ ދީނާއި އަދި ވެރިކަމާއި ސިޔާސަތަކީ ވަކިދޭއްޗެއް ކަމުގައެވެ. ހުޅަނގުގެ މިފަލްސަފާގައި އެމީހުން ޤަބޫލުކުރާގޮތުގައި ދީނަކީ ހަމައެކަނި އަޅުކަމުގެ ކަންތައްތައް ހިމެނޭ އެއްޗެކެވެ. ދީން އޮންނަންވާނީ ހަމައެކަނި އަޅުކަންކުރާ ކަނީސާ (ފައްޅި) ނުވަތަ މިސްކިތްފަދަ ތަންތަނުގައި އެކަންޏެވެ. ދީނާއި ދުނިޔެވީ ކަންތައްތަކާއި އެއްވެސް ގުޅުމެއް ނުވެއެވެ. ޚާއްޞަގޮތެއްގައި ދީނާއި އަދި ވެރިކަމާއި ސިޔާސަތަކީ އެއްގޮތަކަށްވެސް ގުޅުމެއް ނުވާ ތަފާތު ވަކި ދޭއްޗެކެވެ. އެހެންނަމަވެސް މިޢަޤީދާއަކީ ނުވަތަ ފަލްސަފާއަކީ މުޅިން ބާޠިލް ޢަޤީދާއެއްކަން ބަޔާންކޮށްދޭ އެތައް ދަލީލުތަކެއް ކީރިތި ޤުރްއާނާއި ސުންނަތުގައި ވާރިދުވެފައިވެއެވެ.\nއިސްލާމްކަމަކީ ﷲ ތަޢާލާ ބާއްވާލެއްވެވި ހުރިހާ އެއްޗެއް ތެދުކޮށް ޤަބޫލުކުރުމާއި އެއިލާހުގެ ނަބިއްޔާ صلّى الله عليه وسلّم އެކަމަކާއިގެން ވަޑައިގެންނެވި ކޮންމެ ކަމެއް ފުރިހަމައަށް ކިޔަމަންތެރިވެ ބޯލެނބުމާއި ނަހީ ކުރެއްވި ކޮންމެ ކަމަކުން ދުރުހެލިވެގަތުމެވެ. އެހެންކަމުގައި ވާއިރު ޝަހާދަތުގެ ދެކަލިމަ ހަމައެކަނި ދުލު ކުރިން ކިޔާލުމަށްފަހު ދެން ތިމަންމެން ޢަމަލުކުރާނީ އަދި ޙުކުމް ކުރާނީ ތިމަންމެން ރުހޭހާގޮތަކަށޭ ނުވަތަ ގިނަބަޔަކަށް ފެންނަގޮތަށޭ ބުނުމަކީ ޝަހާދަތުގެ ދެކަލިމައިގާ ކޮޅުފައިން ޖެހުން ނޫންތޯއެވެ! نعوذ بالله من ذلك. އެޔަށް އިސްލާމްކަމޭ ކިޔާނީ ކޮންފަދައަކުންތޯއެވެ! ﷲ ތަޢާލާ ވަޙީކުރައްވާފައިވެއެވެ.\n((فَلاَ وَرَبِّكَ لاَ يُؤْمِنُونَ حَتَّىَ يُحَكِّمُوكَ فِيمَا شَجَرَ بَيْنَهُمْ ثُمَّ لاَ يَجِدُواْ فِي أَنفُسِهِمْ حَرَجًا مِّمَّا قَضَيْتَ وَيُسَلِّمُواْ تَسْلِيمًا)) سورة النساء: 65\nމާނައީ: “ފަހެ، ކަލޭގެފާނުގެ ވެރިރަސްކަލާނގެ ގަންދެއްވަމެވެ. އެބައިމީހުންގެ މެދުގައި އުފެދިފައިވާ އަރައިރުމާއި ދެބަސްވުމުގައި ޙުކުމްކުރާ މީހެއްކަމުގައި ކަލޭގެފާނު ހަދައި އެއަށްފަހު އެބައިމީހުންގެ ހިތްތަކުގައި ކަލޭގެފާނު ކުރެއްވެވި ޙުކުމާއި (ނިޔާއާއި) މެދު އެއްވެސް ނުރުހުންތެރިކަމެއްނެތި އަދި އެކަމަށް ފުރިހަމަވެގެންވާ ކިޔަމަންވުމަކުން ކިޔަމަންތެރިވެއްޖައުމަށް ދާންދެން އެބައިމީހުން އީމާންނުވެއެވެ.”\nއަޅުގަނޑުމެން މުސްލިމުންނަށް އަމުރުވެވިގެންވަނީ ﷲ ފިޔަވައި އަޅުކަން އަދާކުރެވޭ، އަދި ޙުކުމް ކުރެވޭ ހުރިހާ އެއްޗަކަށް ކާފަރުވުމަށެވެ. އަދި އެތަކެއްޗަށް ކާފަރުވެގެން މެނުވީ އީމާން ނުވެވޭނެއެވެ. ﷲ ތަޢާލާ ވަޙީކުރައްވާފައިވެއެވެ.\n((لاَ إِكْرَاهَ فِي الدِّينِ قَد تَّبَيَّنَ الرُّشْدُ مِنَ الْغَيِّ فَمَنْ يَكْفُرْ بِالطَّاغُوتِ وَيُؤْمِن بِاللّهِ فَقَدِ اسْتَمْسَكَ بِالْعُرْوَةِ الْوُثْقَىَ لاَ انفِصَامَ لَهَا وَاللّهُ سَمِيعٌ عَلِيمٌ )) سورة البقرة: 256\nމާނައީ: “އިސްލާމްދީނުގައި އެއްވެސް މަޖުބޫރުކަމެއް ނުވެއެވެ. ހަމަކަށަވަރުން މަގުފުރެދުމުގެ އަނދިރިކަމުގެ ތެރެއިން ހިދާޔަތުގެ ސީދާމަގު ފާޅުވެ ބަޔާންވެއްޖެއެވެ. ފަހެ ޠާޣޫތަށް ކާފަރުވެ ﷲއަށް އީމާންވި މީހާ ދަންނާށެވެ. ފަހެ އޭނާ އެހިފީ އެންމެ ވަރުގަދަވެގެންވާ އުޅަކުގައެވެ. (އެބަހީ އިސްލާމްދީނުގައެވެ.) އެއުޅައް އިރައިގެން ދިއުމެއް ނުވެއެވެ. ﷲއީ މޮޅަށް އައްސަވާވޮޑިގެންވާ މޮޅަށް ދެނެވޮޑިގެންވާ އިލާހެވެ.”\nﷲ ތަޢާލާ ބާއްވާލެއްވެވި ޝަރީޢަތް އެއްލާލައި، އަމިއްލަ ވަޟަޢީ ޤާނޫނުތައް ހަދައި އެއަށް ޙުކުމްކުރުމަކީ މީހާ ދީނުން ބޭރުވެގެންވެސް ދާނޭ ކަމެކެވެ. ﷲ ތަޢާލާ ވަޙީކުރައްވާފައިވެއެވެ.\n((وَمَن لَّمْ يَحْكُم بِمَا أَنزَلَ اللّهُ فَأُوْلَـئِكَ هُمُ الْكَافِرُونَ)) سورة المائدة: 44\nމާނައީ: “އަދި ﷲ ބާއްވާލެއްވެވި އެއްޗަކަށް ޙުކުމްނުކުރާ ބަޔަކީ، ފަހެ ހަމަ ކާފަރުންނެވެ.”\nއާދެ އިސްލާމްދީނަކީ އެންމެ ފުރިހަމަ ދީންކަމުގައިވީ އެދީނަކީ ދިރިއުޅުމުގެ ހުރިހާކަމެއްގައިވެސް ޢަމަލުކުރަންވީގޮތުގެ އެންމެފުރިހަމަ ސިޔާސަތުތައް ކަނޑައެޅިފައިވާ ދީންކަމުގައި ވާތީއެވެ. އެހެންކަމުން އަޅުގަނޑުމެން ދެނެގަންނަންވީ އިސްލާމްދީނަކީ އެންމެ ފުރިހަމަ ވެރިކަމާއި ސިޔާސަތުގެ މައްޗަށް ބިނާވެފައިވާ ދީންކަމުގައެވެ.\nނޯޓް: މިލިޔުމަކީ “އިސްލާމްދީނުގައި ވެރިކަމާއި ސިޔާސަތު”، މިމައުޟޫޢަށް އަޅުގަނޑު ލިޔަމުންދާ ލުއި ފޮތަކަށް ލިޔެފައިވާ ލިޔުމެކެވެ.


SunOnline: Varun "Cooly number1"ge trailer varah majaa\nވަރުންގެ "ކޫލީ ނަންބަރު 1"ގެ ޓްރެއިލާ ވަރަށް މަޖާ!\nއައިމިނަތު ލުބާ 30 Nov 2020, 10:54\nބޮލީވުޑްގައި މިވަގުތު ހުރި އެންމެ ކާމިޔާބު އެކްޓަރެއް ކަމަށްވާ ވަރުން ދަވަން ގެ "ކޫލީ ނަންބަރު 1"ގެ ޓްރެއިލާ ދައްކާލައިފި އެވެ.\nވަރުންގެ ބައްޕަ ޑޭވިޑް ދަވަން ޑައިރެކްޓްކުރާ އެ ފިލްމުގައި ވަރުން އާއެކު ފެނިގެންދާނީ ބަތަލާ ސާރާ އަލީ ޚާން އެވެ. މި ފިލްމަކީ ޑޭވިޑްގެ 45 ވަނަ ޑައިރެކްޝަން ވެސްމެ އެވެ.\nނުފޫޒުގަދަ އަންހެން މީހެއް ދެވަން އުޅޭ ފިރިހެން މީހާއަކީ އާދައިގެ ރޭލު ސްޓޭޝަނެއްގައި މަސައްކަތްކުރާ މީހަކަށްވުމުން އޭނާއާ ކައިވެނިނުކުރާންވެގެން އުޅުމުގެ ތެރޭގައި ދިމާވާ މަޖާ ކަންތައްތަކެއް މި ފިލްމުން ފެނިގެންދާނެއެވެ.\nމި ފިލްމަކީ މިދިޔަ މެއި މަހު ސްކްރީންކުރުމަށް ހަމަޖެހުނު ފިލްމެކެވެ. ނަމަވެސް ސިނަމާތައް ބަންދުކޮށްފައި އޮތުމުގެ ސަބަބުން އެ ފިލްމު ޑިޖިޓަލް ޕްލެޓްފޯމަށް ވިއްކާލީއެވެ. އެމެޒޯން ޕްރައިމް އިން މި ފިލްމު ދައްކާނީ އަންނަ މަހުގެ 25 ވަނަ ދުވަހުއެވެ.\n"ކޫލީ ނަންބަރު 1" އަކީ ވަރުން އޭނާގެ ބައްޕަ ޑޭވިޑް ދަވަންގެ ފިލްމެއްގައި މަސައްކަތް ކުރާ ތިން ވަނަ ފިލްމެވެ. އެ ފިލްމަކީ 1995 ވަނަ އަހަރު ހަމަ އެ ނަމުގައި ގެނެސްދިން ފިލްމުގެ ރީމޭކެކެވެ. "ކޫލީ ނަމްބަރު 1"ގެ ލީޑުން ފެނިގެންދިޔައީ އޭރުގެ އެންމެ ކާމިޔާބު ދެ އެކްޓަރުން ކަމަށްވާ ކަރިޝްމާ ކަޕޫރާއި ގޯވިންދާ އެވެ.


vnews - Dr. Shaheem ah vure mathee ilmuveriyaku Raees Yaamin aa eku huttas balikuraanan: Thazmeel\nޑރ. ޝަހީމަށްވުރެ މަތީ ބޭފުޅަކު ރައީސް ޔާމިނާއެކު ހުއްޓަސް އިންތިހާބުގައި ބޮޑުތަނުން ބަލިކުރާނަން: ތަޒްމީލް\nހޯމް މިނިސްޓްރީގެ ކުރީގެ މީޑިއާ ކޯޑިނޭޓަރު ތަޒްމީލް އަބްދުއްސަމަދު-----\nޑރ. މުހައްމަދު ޝަހީމް އަލީ ސައީދަށްވުރެ ވެސް މަތީ އިލްމުވެރިއަކު ރައީސް އަބްދުﷲ ޔާމިނާއެކު ހުއްޓަސް ކުރިއަށް އޮތް ރިޔާސީ އިންތިހާބުގައި ބޮޑުތަނުން ބަލިކުރައްވާނަން ކަމަށް ހޯމް މިނިސްޓްރީގެ ކުރީގެ މީޑިއާ ކޯޑިނޭޓަރު ތަޒްމީލް އަބްދުއްސަމަދު ވިދާޅުވެއްޖެއެވެ.\nޑރ. ޝަހީމަކީ ކުރިއަށް އޮތް ރިޔާސީ އިންތިހާބުގައި ރައީސް ޔާމިންގެ ރަނިންމޭޓް ކަމަށް ސަރުކާރު ހިންގާ ޕީޕީއެމުން މިހާރު ޓިކެޓް ދެއްވާފައިވާ ބޭފުޅާއެވެ. އަދި އިންތިހާބުގައި ވާދަކުރުމަށް އިލެކްޝަންސް ކޮމިޝަނަށް ރައީސްޔާމިން އަދި ފޯމް ހުށަހަޅުއްވާފައި ނުވާއިރު، ޝަހީމް މިހާރުވެސް ގެންދަވަނީ އިންތިހާބުގެ ކެމްޕެން ކުރައްވަމުންނެވެ.\nގުޅިފައިވާ ސިޔާސި ޕާޓީތަކުގެ ފަރާތުން ޖުމްހޫރީ ޕާޓީގެ މައި އޮފީސް މ. ކުނޫޒްގައި މިރޭ ބޭއްވި ޖަލްސާގައި ވާހަކަ ދައްކަވަމުން ތަޒްމީލް ވިދާޅުވީ މިއަދި މިގައުމުގައި މިއޮތް ސަރުކާރަކީ އަނިޔާވެރި ސަރުކާރެއް ކަަމަށާއި މިސަރުކާރު ބަދަލުކުރުމަށް ނިކުމެ މިހުރީ ވަރަށް ކެރިގެން ކަމަށެވެ. އަދި މިއަނިޔާވެރިކަން ބަދަލުކުރަން ފަސް ނުޖެހޭނެ ކަމަށް ވެސް ތަޒްމީލް ވިދާލުވި އެވެ.\nރައީސް ޔާމިނަށް ވަރަށް ބޮޑަށް ފާޑު ވިދާޅުވެ ތަޒްމީލް ވިދާޅުވީ ޔާމިންގެ އަމިއްލަ ފުޅު ބޭބެ ކުރީގެ ރައީސް މައުމޫން އަބްދުލް ގައްޔޫމް ޖަލުގައި ހުންނަވަން ޖެހުނީ ފޯނު ނުދެއްވުމުން ކަމަށް ޔާމިން ވިދާޅުވުމަކީ ގަރުނުގެ އެންމެ ބޮޑު ޖޯކު ކަމަށެވެ. އަދި ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމް އަމިއްލަ ފުޅު ގޭގައި ހުންނަވަނިކޮށް، އެގޭގެ ދޮރުވައްޓާލައި އޭނާ ހައްޔަރުކޮށްގެން އެގެން ގުޅުއްވަނީ މިސަރުކާރުގެ އަނިޔާވެރި ކަމުން ކަމަށެވެ. އޭގެއިން ވެސް އިގިގެން މިދަނީ އެއްވެސް ރައްޔިތަކަށް މިސަރުކާރުގައި ރައްކާތެރި ކަމާއި މިނިވަންކަން ނެތް މިންވަރު ކަމަށްވެސް ތަޒްމީލް ވިދާޅުވި އެވެ.\nތަޒްމީލް ވިދާޅުވީ މިސާރުކާރުން މިއަދު ވަނީ ގާނޫނު އަަސާސީ ވެއްޔާ މޮޑެލާފައި ކަމަށާއި މިގައުމުގެ ހަޔާތުގައި ވެސް މިހާއަނިޔާ ވެރި ސަރުކާރެއް ނާންނަ ކަމަށެވެ. އަދި ރައީސް ޔާމިން މޮޅުވެގެން މިގައުމުގައި ކުރި ހަމައެކަނި ކަމަކީ ވައްކަމާއި މީހުންނަށް އަނިޔާވެރިވުން ކަމަށް ވެސް ތަޒްމީލް ވިދާޅުވި އެވެ.\nމީގެ އިތުރުން ތަޒްމީލް ވިދާޅުވީ، އަންނަ ސެޕްޓެމްބަރު މަހުގެ 23 ވަނަ ދުވަހުލާ ވޯޓުން ރައީސް ޔާމިން ބޮޑުތަކުން ބަލިކުރަން ގައުމުގެ ކުދި ބޮޑު އެންމެން ވޯޓްލާން ނިންކުންނާނެ ކަމަށެވެ.


MIRA ah midhiya mahu 1.2 billion rufiyaa balaigenfi\nމީރާއަށް މިދިޔަ މަހު 1.2 ބިލިއަން ރުފިޔާ ބަލައިގެންފި\nމީރާ އަށް ބަޔަކު ޓެކްސް ދައްކަނީ. މިދިޔަ މަހު މީރާ އަށް ވަނީ 1.2 ބިލިއަން ރުފިޔާ ބަލައިގެންފައި -- ފޮޓޯ: މީރާ\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް މިދިޔަ ނޮވެމްބަރު މަހު 1.24 ބިލިއަން ރުފިޔާ ބަލައިގެންފި އެވެ.\nއެއީ މިދިޔަ އަހަރުގެ ނޮވެމްބަރުގައި ލިބުނު އާމްދަނީ އަށް 168.4 ޕަސަންޓް އިތުރު އަދަދެކެވެ. އަދި އެއީ ނޮވެމްބަރުގައި ލިބޭނެ ކަމަށް އަންދާޒާ ކުރި އަދަދަށްވުރެ 51.8 ޕަސަންޓް އިތުރު އަދަދެކެވެ.\nމީރާއިން ބުނީ މިިދިޔަ އަހަރުގެ ނޮވެމްބަރު މަހާ އަޅާ ބަލާއިރު މިއަހަރުގެ ނޮވެމްބަރު މަހު ލިބުނު އާމްދަނީ އިތުރުވުމުގެ މައިގަނޑު ސަބަބަކީ އިންކަމް ޓެކްސް، ޓޫރިޒަމް ލޭންޑް ރެންޓް، ޖީއެސްޓީ، ގްރީން ޓެކްސް އަދި އެއާޕޯޓް ޓެކުހާއި ފީގެ ގޮތުގައި ލިބުނު އާމްދަނީ އިތުރުވުމުންނެވެ.\nމީރާ އަށް ލިބުނު އާމްދަނީ އިތުރުވި މައިގަނޑު ސަބަބަކީ ރާއްޖެ އަށް ޒިޔާރަތްކުރި ފަތުރުވެރިންގެ އަދަދު އިތުރުވުމެވެ. އެގޮތުން މިދިޔަ އަހަރުގެ އޮކްޓޯބަރާ އަޅާބަލާއިރު މިއަހަރުގެ އޮކްޓޫބަރުގެ ނިޔަލަށް ރާއްޖެއަށް ޒިޔާރަތްކުރި ފަތުރުވެރިންގެ އަދަދު ހަތް ގުނަ އިތުރުކަން މީރާ އިން ފާހަގަކޮށްފައިވެ އެވެ.\nމީރާ އިން ބުނީ މިދިޔަ ނޮވެމްބަރު މަހު ލީސް ޕީރިއަޑް އެކްސްޓެންޝަން ފީގެ ގޮތުގައި އާމްދަނީ ލިބުމަކީ ވެސް އާމްދަނީ އިތުރުވި ސަބަބެއް ކަމަށެވެ. މިދިޔަ އަހަރުގެ ނޮވެމްބަރު މަހު އެއީ ލިބިފައިވާ ފީއެއް ނޫނެވެ.\nމިދިޔަ ނޮވެންބަރު މަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީ އެވެ. އެއީ ލިބުނު އާމްދަނީގެ 62.2 ޕަސަންޓް ނުވަތަ 773.23 މިލިއަން ރުފިޔާ އެވެ. ދެން އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކްސްއިންނެވެ. އެއީ 6.5 ޕަސަންޓް ނުވަތަ 80.99 މިލިއަން ރުފިޔާ އެވެ. މީގެ އިތުރުން ލީސް ޕީރިއަޑް އެކްސްޓެންޝަން ފީގެ ގޮތުގައި 76.60 މިލިއަން ރުފިޔާ -- 6.2 ޕަސަންޓް، ގްރީން ޓެކްސްގެ ގޮތުގައި 75.40 މިލިއަން ރުފިޔާ -- 6.1 ޕަސަންޓް، އެއާޕޯޓް ޑިވެލޮޕްމެންޓް ފީގެ ގޮތުގައި 45.28 މިލިއަން ރުފިޔާ -- 3.6 ޕަސަންޓް އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 191.94 މިލިއަން ރުފިޔާ -- 15.4) ޕަސަންޓް ހިމެނެ އެވެ.\nމީރާ އަށް މިދިޔަ ނޮވެމްބަރުގައި ބަލައިގަނެފައިވާ އާމްދަނީގެ ތެރޭގައި 51.31 މިލިއަން އެމެރިކާ ޑޮލަރު ވެސް ހިމެނެ އެވެ.\nމީރާ އަށް މިދިޔަ އަހަރު 15 ބިލިއަން ރުފިޔާ


ޗެމްޕިއަންސް ލީގުގެ ތާރީހުގައި ޕީއެސްޖީ ފުރަތަމަ ފަހަރަށް ފައިނަލަށް ޗެމްޕިއަންސް ލީގުގެ ތާރީހުގައި ޕީއެސްޖީ ފުރަތަމަ ފަހަރަށް ފައިނަލަށް\nޗެމްޕިއަންސް ލީގުގެ ތާރީހުގައި ޕީއެސްޖީ ފުރަތަމަ ފަހަރަށް ފައިނަލަށް\nޔުއެފާ ޗެމްޕިއަންސް ލީގުގެ ސެމީ ފައިނަލުގައި ޕީއެސްޖީ އާއި ލިޕްޒިގް ބައްދަލުކުރި މެޗުގެ ތެރެއިން | ފޮޓޯ: ރޮއިޓާސް\nޔުއެފާ ޗެމްޕިއަންސް ލީގުގެ ތާރީހުގައިވެސް ފުރަތަމަ ޕީއެސްޖީ މުބާރާތުގެ ފައިނަލަށް ދަތުރުކޮށްފިއެވެ.\nޕީއެސްޖީ ފައިނަލުން ޖާގަ ކަށަވަރުކުރީ ސެމީ ފައިނަލުގެ ފުރަތަމަ މެޗުގައި ރޭ ލިޕްޒިގްގެ މައްޗަށް 0-3 ކުރި ހޯދައިގެންނެވެ. ޗެމްޕިއަންސް ލީގުގެ ފައިނަލްގައި އަންނަ އާދީއްތަ ދުވަހުގެރޭ ޕީއެސްޖީއާ ދެކޮޅަށް ނުކުންނަނީ މިރޭ ކުޅޭ ސެމީ ފައިނަލުގެ ދެވަނަ މެޗުގައި ލިއޯން އާއި ބަޔާން މިއުނިކް ބައްދަލުކުރާ މެޗުން މޮޅުވާ ޓީމެކެވެ.\nޗެމްޕިއަންސް ލީގުގެ ސެމީ ފައިނަލަށް ޕީއެސްޖީ ދަތުރުކުރީ ކުއާޓާ ފައިނަލްގައި އިޓަލީގެ އެޓަލަންޓާއި ލަނޑެއް ޖަހާފައިވަނިކޮށް މެޗުގެ ފަހު ވަގުތުކޮޅުގެ ތެރޭގައި ފަހަތުން އަރައި ދެ ލަނޑު ޖަހައިގެންނެވެ. އަދި މިއީ ފްރާންސްގެ ޗެމްޕިއަން ޕީއެސްޖީ ޗެމްޕިއަންސް ލީގުގެ ފައިނަލަށް ދަތުރުކުރި ފުރަތަމަ ފަހަރެއެވެ.\nލިޕްޒިގް ސެމީ ފައިނަލަށް ދަތުރުކުރީ ކުއާޓާ ފައިނަލްގައި ސްޕެއިނުގެ އެތުލެޓިކޯ މެޑްރިޑް 2-1 އިން ބަލިކޮށްގެންނެވެ. މިއީ ލިޕްޒިގްގެ 11 އަހަރުވީ ތާރީހުގައި އެ ކްލަބް ޗެމްޕިއަންސް ލީގުގެ ސެމީ ފައިނަލުގައި ވާދަކުރި ފުރަތަމަ ފަހަރެއެވެ.\nލިޕްޒިގްއާއި ޕީއެސްޖީ ބައްދަލުކުރި މެޗްގެ6ވަނަ މިނެޓްގައި ނޭމާއަށް ލަނޑު ޖަހާނެ ހުސް ފުރުސަތެއް ލިބުނު ނަމަވެސް އޭނާ ގޯލަށް ފޮނުވާލި ބޯޅައިގެ ހުރަހަކަށްވީ ގޯލުގެ އަރިމަތީ ދަނޑިއެވެ.\nމެޗުގައި ޕީއެސްޖީން ލީޑު ނެގީ ނޭމާއަށް ކުރި ފައުލަކާއި ގުޅިގެން އެޓީމަށް ލިބުނު ހިލޭ ޖެހުމަކުންނެވެ. މެޗުގެ 13 ވަނަ މިނެޓުގައި ޑިމަރިއާ އޭރިިޔާ ތެރެއަށް ނަގައިދިން ބޯޅަ ބޮލުން ޖަހާ ގޯލަށް ވައްދާލީ މާކީނިއޯސްއެވެ.\nމެޗުގެ ފުރަތަމަ ހާފް ނިމުމުގެ ކުރިން ޕީއެސްޖީން ވަނީ އިތުރު ލަނޑެއް ޖަހާ ލީޑު ފުޅާކޮށްފައެވެ. ލިޕްޒިގްގެ ކީޕަރަށް ހެދުނު ގޯހެއްގެ ފައިދާ ނަގައިގެން ފުރަތަމަ ހާފް ނިމެން ތިން މިނެޓަށް ވެފައި ވަނިކޮށް ނޭމާގެ އެހީތެރިކަމާއެކު މި ލަނޑު ޕީއެސްޖީއަށް ކާމިޔާބުކޮށްދިނީ އެންހެލް ޑިމާރިއާއެވެ.\nޕީއެސްޖީގެ ފުރަތަމަ ލަނޑާއެކު ލިޕްޒިގުން ވަނީ އެޓީމުގެ ކުޅުން ރަނގަޅުކޮށް ހާފު ނިމުމުގެ ކުރިން ސްކޯ ބަދަލުކުރުމަށްް މަސައްކަތްކުރިއެވެ. އެހެންނަމަވެސް ފުރަތަމަ ހާފު ލިޕްޒިގުން ނިންމާލަން ޖެހުނީ ހުސްއަތާއެވެ.\nދެވަނަ ހާފް ފަށައިގެން މެޗުގެ 56 ވަނަ މިނެޓުގައި ޕީއެސްޖީން ވަނީ މެޗުގެ ތިން ވަނަ ލަނޑު ކާމިޔާބުކޮށްފައެވެ. މެޗުގެ މޮޅު ކުޅުންތެރިޔާގެ މަގާމް ހޯދި ޑިމާރިއާގެ އެހީތެރިކަމާއެކު މި ލަނޑު އެ ޓީމަށް ކާމިޔާބުކޮށްދިނީ ޖުއާން ބެނަޓްއެވެ.\nމި މޮޅާއި އެކު ޕީއެސްޖީ ވެގެން ގޮސްފައި ވަނީ 2004 ގައި މޮނާކޯގެ ފަހުން ޗެމްޕިއަންސް ލީގު ފައިނަލަށް ދަތުރުކުރި ފްރާންސްގެ ފުރަތަމަ ޓީމަށެވެ.\nކޯވިޑް-19ގެ ސަބަބުން ބައެއް ބަދަލުތައް މުބާރާތައް ގެނެސްފައިވުމުން ކުއަޓަރަ ފައިނަލުން ފެށިގެން ހުރިހާ މެޗެއް އެއް ލެގުގެ އުސޫލުން ކުރިއަށްގެންދަނީ ޕޯޗުގަލްގެ ލިޒްބަންގައެވެ.


SunOnline: Futsal dhandu thakun dhen fenigendhaanee bodu thafaatheh\nސްޕޯޓްސް އެރީނާ މަޝްރޫއުގެ ދަށުން ތަރައްގީކުރެވުނު ފުޓްސަލް ދަނޑެއް --- ފޮޓޯ/ ޔޫތު މިނިސްޓްރީ\n"ފުޓްސަލް ދަނޑުތަކުން ދެން ފެނިގެންދަނީ ބޮޑު ތަފާތެއް"\nފާއިތުވެދިޔަ ތިން އަހަރު ދުވަސްތެރޭ، ކުޅިވަރުގައި އެންމެ ފާހަގަކޮށްލެވޭ ކަންތައްތަކުގެ ތެރޭގައި ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމްގެ ކުޅިވަރު މެނިފެސްޓޯގެ ދަށުން ތަރައްގީ ކުރާ ސްޕޯޓްސް އެރީނާ މަޝްރޫއު ހިމެނެ އެވެ. އެ މަޝްރޫއުގެ ދަށުން ރާއްޖޭގެ އެކި ކަންކޮޅުތަކުގައި ފުޓްސަލް ދަނޑުތަކާއި، ވޮލީ ކޯޓުތަކާއި، ބަށި ކޯޓުތައް އަދިވެސް ކުޅިވަރު ތަރައްގީ ކުރުމަށް ބޭނުންވާ ހިދުމަތްތައް ހިމެނެ އެވެ.\nސްޕޯޓްސް އެރީނާ މަޝްރޫއުގެ ދަށުން ތަރައްގީކުރާ ދަނޑުތަކާއި ކޯޓުތަކުގެ ތެރެއިން ވެސް ފުޓްސަލް ދަނޑުތައް ވަރަށް ފާހަގަކޮށްލެވެ އެވެ. ފާއިތުވެދިޔަ ތިން އަހަރު ދުވަހުގެ ތެރޭގައި އެ މަޝްރޫއުގެ މަސައްކަތެއް ނުހިނގާ ރަށެއް ނެތެވެ. ސަބަބަކީ ރާއްޖޭގެ އެކި ކަންކޮޅުތަކުގައި ފުޓްސަލް ދަނޑުތައް އެޅި، މިހާރު ޒުވާނުން ދަނީ 'ހެވިލާފައި' އެ ދަނޑުތަކުގެ ބޭނުން ހިފަމުންނެވެ. މިހާރު ތަރައްގީކުރާ ފުޓްސަލް ދަނޑުތަކުން ބޮޑު ތަފާތެއް ފެންނާނެ އެވެ.\nމިހާރު ކިތައް ފުޓްސަލް ދަނޑު ނިމިއްޖެ؟\nފުޓްސަލް ދަނޑުތައް އަދި ސްޕޯޓްސް އެރީނާ މަޝްރޫއުގެ ހުރިހާ މަސައްކަތެއް ވެސް ސަރުކާރުން ކުރިއަށްގެންދަނީ ދެ ފިޔަވައްސަކަށް ބަހާލައިގެންނެވެ. އޭގެ ތެރެއިން ފުރަތަމަ ފިޔަވަހީގެ ދަށުން އަޅަން ހަމަޖެހުނު ހުރިހާ ދަނޑެއްގެ މަސައްކަތް ނިމި، މިހާރު އެ ރަށްރަށުގައި ދަނީ އެ ދަނޑުތަކުގެ ބޭނުން ހިފަމުންނެވެ.\n'ސަން' އަށް މައުލޫމާތުދެއްވަމުން ކުޅިވަރާބެހޭ ވުޒާރާގެ އިންފޮމޭޝަން އޮފިސަރު ހުސައިން އަމީން ވިދާޅުވީ، ސްޕޯޓްސް އެރީނާ މަޝްރޫއުގެ ފުރަތަމަ ފިޔަވަހީގެ ދަށުން ރާއްޖޭގެ އެކި ކަންކޮޅުތަކުގައި 36 ދަނޑު ތަރައްގީކޮށްފައިވާނެ ކަމަށާއި އެ މަސައްކަތް ވަރަށް ކާމިޔާބާއެކު ނިންމާލެވުން ކަމަށެވެ.\nސްޕޯޓްސް އެރީނާ މަޝްރޫއުގެ ދަށުން ތަރައްގީކުރާ ފުޓްސަލް ދަނޑުތަކުގައި އަޅާ ބައެއް ޓާފްތައް މާލޭގައި --- ފޮޓޯ/ ޔޫތު މިނިސްޓްރީ\nދެވަނަ ފިޔަވަހީގެ ދަށުން ތަރައްގީކުރާ ފުޓްސަލް ދަނޑުތަކުން ތަފާތެއް!\nފުރަތަމަ ފިޔަވަހީގެ ދަށުން ތަރައްގީކުރެވުނު ފުޓްސަލް ދަނޑުތަކާއި ދެވަނަ ފިޔަވަހީގެ ދަށުން ތަރައްގީ ކުރުމަށް ހަމަޖެހުނު ފުޓްސަލް ދަނޑުތަކުން ތަފާތުތަކެއް ފެނިގެންދާނެ އެވެ. އޭގެ ތެރޭގައި ފުޓްސަލް ދަނޑުތަކުގެ ފެންވަރުގެ ތަފާތު ފާހަގަކޮށްލެވެ އެވެ.\nފުރަތަމަ ފިޔަވަހީގެ ދަށުން ތަރައްގީ ކުރެވުނު ފުޓްސަލް ދަނޑުތަކުގައި އަޅާފައި ވަނީ މެޓް އެވެ. ނަމަވެސް ދެވަނަ ފިޔަވަހީގެ ދަށުން ތަރައްގީ ކުރަމުންދާ ފުޓްސަލް ދަނޑުތަކުން ފެނިގެންދާނީ މެޓްގެ ބަދަލުގައި ޓާފް އެވެ.\n"އަޅުގަނޑުމެން މެޓްގެ ބަދަލުގައި ޓާފް އަޅަން ނިންމީ ކުޅިވަރުގެ ތަޖުރިބާކާރުންގެ ލަފާގެ މަތިން. އެ ބޭފުޅުން ވިދާޅުވާގޮތުން ނަމަ މެޓް އަށްވުރެ، ފެންވަރުގެ ގޮތުން ޓާފްގެ ފެންވަރު ރަނގަޅު. އަދި ބޭނުންކުރާ ފަރާތްތަކަށް ވެސް ފަސޭހަތަކެއް ލިބިގެންދާނެ،" އަމީން ވިދާޅުވި އެވެ.\nސްޕޯޓްސް އެރީނާ މަޝްރޫއުގެ ދަށުން ތަރައްގީކުރާ ފުޓްސަލް ދަނޑުތައް --- ފޮޓޯ/ ޔޫތު މިނިސްޓްރީ\nމިއަހަރު ތެރޭގައި 100އަށްވުރެ ގިނަ ފުޓްސަލް ދަނޑު ނިމިގެންދާނެ!\nކުޅިވަރާބެހޭ ވުޒާރާގެ މިއަހަރުގެ މައިގަނޑު އަމާޒެއް އެބައޮތެވެ. އެއީ މިއަހަރުގެ ތެރޭގައި 100އަށްވުރެ ގިނަ ފުޓްސަލް ދަނޑުތައް ތަރައްގީކޮށް، ޒުވާނުންނަށް އެ ދަނޑުތަކުގެ ބޭނުން ކުރެވޭގޮތް ހަދައިދިނުމެވެ. މިހާރު ޓާފް އަޅައިގެން ބައެއް ދަނޑުތައް ވަނީ ތަރައްގީކޮށް އެއްކޮށް ނިންމައިފަ އެވެ.\nމިއަހަރު ތެރޭގައި 100އަށްވުރެ ގިނަ ދަނޑު އެކި ރަށްރަށުގައި ތަރައްގީކޮށް ނިންމާލެވޭނެ ކަމުގެ ޔަގީންކަން އަމީން ދެއްވި އިރު، ދެވަނަ ފިޔަވަހީގެ ދަށުން ތަރައްގީކުރާ ފުޓްސަލް ދަނޑުތަކުގެ މަސައްކަތް މިހާރު ވެސް ބާރު ސްޕީޑެއްގައި ކުރެވެމުންދާ ކަމަށް އޭނާ ވިދާޅުވި އެވެ.\n"ދެވަނަ ފިޔަވަހީގެ ދަށުން 20 ރަށެއްގައި ތަރައްގީކޮށްފައިވާ ފުޓްސަލް ދަނޑުތަކަށް ބޭނުންވާ ޓާފް މިހާރު ވަނީ ރާއްޖެ ގެނެސްފައި. އޭގެ ތެރެއިން ފަސް ރަށަކަށް މިހާރު ވަނީ ޓާފް ފޮނުވާލެވިފައި. ބައެއް ރަށްރަށުގެ ދަނޑުތަކުގެ މަސައްކަތް ކޮންޓްރެކްޓަރުން ދަނީ ކުރަމުން. އޭގެ ތެރެއިން ގިނަ ދަނޑުތަކުގެ ފެންސް ޖެހުމުގެ މަސައްކަތް މިހާރު ކުރިއަށްދަނީ،" އޭނާ ވިދާޅުވި އެވެ.\nފުރަތަމަ ފިޔަވަހީގެ ދަށުން ފުޓްސަލް ދަނޑުތައް ތަރައްގީ ކޮށްފައި ވަނީ އެ ރަށެއްގެ އާބާދީއަށް ބަލައިގެންނެވެ. ނަމަވެސް ދެވަނަ ފިޔަވަހީގެ ދަށުން ތަރައްގީކުރާ ފުޓްސަލް ދަނޑުތަކަކީ އާބާދީ އަކަށް ބަލައިގެން ތަރައްގީކުރާ ފުޓްސަލް ދަނޑުތަކެއް ނޫނެވެ. އެ ފުޓްސަލް ދަނޑުތައް ހުރިހާ ރަށަކުން ވެސް ފެނިގެންދާނެ އެވެ. މިހާރު ވެސް ދެވަނަ ފިޔަވަހީގެ ދަށުން ތަރައްގީކުރާ 80އަށްވުރެ ގިނަ ދަނޑުގެ މަސައްކަތް ދަނީ ކުރެވެމުންނެވެ.\nސްޕޯޓްސް އެރީނާ މަޝްރޫއުގެ ދަށުން ތަރައްގީކުރެވުނު ފުޓްސަލް ދަނޑެއް ހުޅުވުމަށް ބޭއްވި ރަސްމިއްޔާތެއްގައި ކުޅިވަރާބެހޭ ވަޒީރު އިރުތިޝާމް ބައިވެރިވެވަޑައިގަންނަވަނީ --- ފޮޓޯ/ ޔޫތު މިނިސްޓްރީ\nމިއަހަރު ސްޕޯޓްސް އެރީނާ މަޝްރޫއުގެ ބޮޑުބައެއް ނިމިގެންދާނެ!\nމިއަހަރު ތެރޭގައި ގިނަ ފުޓްސަލް ދަނޑުތަކެއް ތަރައްގީކޮށް ނިންމުމުގެ އަމާޒުގެ އިތުރުން ސްޕޯޓްސް އެރީނާ މަޝްރޫއުގެ ބޮޑު ބައެއް ނިންމުމަށް ކުޅިވަރާބެހޭ ވުޒާރާ އިން ވަނީ އަމާޒު ހިފައިފަ އެވެ. އެ މަޝްރޫއުގެ ދަށުން ހިމެނޭ ގިނަ ފުޓްސަލް ދަނޑުތަކާއި، ވޮލީ ކޯޓުތަކާއި، ބަށި ކޯޓުތަކުގެ އިތުރުން ވެސް ކުޅިވަރު ވަސީލަތްތައް ތަރައްގީކޮށް ނިންމުމަށް އަމާޒު ހިފާފައިވެ އެވެ.\n"މިއަހަރުގެ ތެރޭގައި ސްޕޯޓްސް އެރީނާ މަޝްރޫއުގެ 75 އިންސައްތަގެ މަސައްކަތް ނިންމުމަކީ އަޅުގަނޑުމެން އަމާޒެއް. އިރާދަކުރެއްވިއްޔާ ބޮޑުބައެއް މިއަހަރު ނިމެންވާއިރަށް ނިންމާލެވޭނެ،" އަމީން ވިދާޅުވި އެވެ.\nޒުވާނުންނާއި ކުޅިވަރު އެތުލީޓުންނަށް ބޭނުންވާ ގިނަ ވަސީލަތްތަކެއް މި އަހަރު ނިންމާލުމުގެ ފެހި ސިގްނަލް ކުޅިވަރާބެހޭ ވުޒާރާ އިން މިހާރު އެދަނީ ދެމުންނެވެ. އެއީ އުފާވެރި ކަމެކެވެ. އޭގެ އިތުރުން ބައެއް ކުޅިވަރު ވަސީލަތްތައް ރަސްމީކޮށް ހުޅުވުމުގައި ކުޅިވަރާބެހޭ ވަޒީރު އިރުތިޝާމް އާދަމް ބައިވެރިވެވަޑައިގަންނަވާނެ އެވެ. އެކަމަނާ ބޯޅަ ޖައްސަވާ މަންޒަރު ބަލައިލުމަށް ކުޑަ އިންތިޒާރެއް ކޮށްލުމަކީ ކުޅިވަރާބެހޭ ވުޒާރާގެ އެދުމެކެވެ.\nރިޕޯޓް ފުޓްސަލް ސްޕޯޓްސް އެރީނާ ޔޫތު އެންޑް ސްޕޯޓްސް\nމަރާ ހަނގުރާމަ ކުރަމުންދާ މަންމަގެ ނަމުގައި ދަރިއަކު މަކަރުން ފައިސާ ހޯދަނީ!5ގަޑި 31 މިނެޓް ކުރިން


Local Council inthihhaaba midhanee thayyaru vamun: Nizar – adduLIVE\nލޯކަލް ކައުންސިލް އިންތިހާބަށް މިދަނީ ތައްޔާރުވަމުން: ނިޒާރު\nJan 10, 2021, 10:08 އަލީ ހުޒާމް\nއަންނަ އެޕްރީލް މަހު ބޭއްވުމަށް ތައްޔާރުވަމުން އަންނަ ލޯކަލް ކައުންސިލް އިންތިހާބަށް ތައްޔާރުވުމުގެ މަސައްކަތް ފަށާފައިވާ ކަމަށް އެމްޑީޕީ ޓިކެޓުގައި އައްޑޫގެ މޭޔަރު ކަމަށް ވާދަ ކުރައްވާ ކުރީގެ ހިތަދޫ ދެކުނު ދާއިރާގެ މެމްބަރު އަލީ ނިޒާރު ވިދާޅުވެއްޖެއެވެ.\nނިޒާރު ވިދާޅުވީ އިންތިާބަށް ތައްޔާރުވުމުގެ ގޮތުން އިންތިހާބުގައި ވާދަކުރުމަށް އެމްޑީޕީ ޓިކެޓު ހޯދާފައިވާ ހުރިހާ ކެންޑިޑޭޓުންނާއި، އައްޑޫ ކައުންސިލަރުން، އަދި ޕާޓީގެ ލީޑަޝިޕާއި އެކު މަޝްވަރާ ކުރުމަށް ފަހު އިންތިހާބަށް ތައްޔާރުވަމުން އަންނަ ކަމަށެވެ.\nމިފަހަރުގެ އިންތިހާބުގައި މީދޫ ދާއިރާ ފިޔަވައި ހުރިހާ ދާއިރާއަކަށް އެމްޑީޕީގެ ކެންޑިޑޭޓުން ވާދަކުރެއެވެ. މީދޫ ދާއިރާއަށް އެމްޑީޕީގެ ކެންޑިޑޭޓަކަށް ވާދަ ކުރުމުގެ ފުރުސަތު ގެއްލިފައިވަނީ އެދާއިރާއިން ޓިކެޓު ހޯދި އައިޝަތު ޝޫޒާ ނަން އަނބުރާ ގެންދިއުމުންނެވެ.\nލޯކަލް ކައުންސިލް އިންތިހާބު ބާއްވާ ވަކި ތާރީހެއް އަދި ކަނޑައެޅިފައި ނުވެއެވެ. ނަމަވެސް އިލެކްޝަނުން މަސައްކަތް ކުރަމުން އަންނަނީ އަންނަ ރޯދަ މަހުގެ ކުރިން އެޕްރީލް3ވަނަ ދުވަހު އިންތިާބު ބޭއްވުމަށެވެ. ނަމަވެސް މިތާރީހަކީ ފައިނަލް ތާރީހެއް ނޫނެވެ.\nލޯކަލް ކައުންސިލް އިންތިހާބާއި، އަންހެނުންގެ ތަރައްޤީއަށް މަސައްކަތް ކުރާ ކޮމެޓީގެ އިންތިހާބު އަވަސް ކުރުމަށް އިންތިހާބާއި ބެހޭ ގާނޫނަށް ސަރުކާރުގެ ފަރާތުން ވަނީ އިސްލާހުތަކެއް ހުށަހަޅާފައެވެ. މި އިސްލާހުތަކާއި ގުޅިގެން ދައުރުން ބޭރުން މަޖްލިސް ޖަލްސާއެއް އަންނަ ބުދަ ދުވަހު ބޭއްވުމަށް ރައްޔިތުންގެ މަޖިލީހުން ވަނީ ނިންމާފައެވެ.


India ah nuruhun faalhukoh Asia ge ethah qaumeh gai bodethi muzaaharaa thakeh - vNews.mv\nއިންޑިއާއަށް ނުރުހުން ފާޅުކޮށް އޭޝިޔާގެ އެތައް ގައުމެއްގައި ބޮޑެތި މުޒާހަރާތަކެއް\nސައިފް އަޒްހަރު 10 June 2022, 23:01\nއިންޑިއާގައި ވެރިކަންކުރާ ބާރަތިއްޔަ ޖަނާތާ ޕާޓީ، ބީޖޭޕީގެ ތަރުޖަމާނު ކީރިތި ރަސޫލާއަށް ފުރައްސާރަކޮށް ދެއްކި ވާހަކަތަކާ ގުޅިގެން، އޭޝިޔާގެ އެތައް ގައުމެއްގެ މުސްލިމުން މިއަދުގެ ހުކުރު ނަމަދަށްފަހު މުޒާހަރަކޮށް އިންޑިއާއާ ދެކޮޅަށް ނުރުހުން ފާޅުކޮށް އަޑުއުފުލައިފިއެވެ.\nހުކުރު ދުވަސް ވެގެންދިޔައީ، އިންޑިއާއަށް ނުރުހުން ފާޅުކޮށް އެންމެ ގިނަބަޔަކު މަގުތަކަށް ނުކުމެ އަޑުއުފުލި ދުވަހަށެވެ.\nބަނގްލަދޭޝްގެ ވެރިރަށް ޑާކާގެ މަގުތަކަށް ލައްކައަކަށްވުރެ ގިނަމީހުން ނުކުތްކަމަށް ފުލުހުން ބުނެއެވެ.\nމަގުތަކަށް ނުކުތް މީހުންވަނީ އިންޑިއާގެ ބޮޑުވަޒީރު މޯދީއާ ދެކޮޅަށް އަޑުއުފުލައި، މުސްލިމުންގެ ދުޝްމިނުން ފަރުވާތެރިވުމަށް އިންޒާރުކޮށްފައެވެ.\nމިއަދުގެ ހުކުރު ނަމާދަށްފަހު ޕާކިސްތާނުގެ ލާހޫރުގެ މަގުތަކަށް ފަސްހާހަށްވުރެ ގިނަމީހުން ނުކުމެ، އިންޑިއާއާ ދެކޮޅަށް ނުރުހުން ފާޅުކޮށް، އިންޑިއާއާ ދެކޮޅަށް ފިޔަވަޅު އެޅުމަށް ސަރުކާރަށް ގޮވާލާފައި ވެއެވެ.\nދުނިޔޭގައި މުސްލިމުންގެ އާބާދީ އެންމެބޮޑު އިންޑޮނޭޝިޔާގެ ވެރިރަށް ޖަކާޓާގައި ހުންނަ އިންޑިއާ އެމްބަސީ ކުރިމަތީގައި މުސްލިމުން މިއަދު އަޑުއުފުލާފައި ވެއެވެ. މިނޫންވެސް، އިސްލާމީ އެތައް ގައުމެއްގައި މިއަދު އިންޑިއާއާ ދެކޮޅަށް އަޑުއުފުލުގައި މުޒާހަރާތައް ބާއްވާފައި ވެއެވެ.\nއިންޑިއާގެ އާބާދީގައި 200 މިލިއަނަށްވުރެ ގިނަ މުސްލިމުން ހިމެނޭއިރު، އިންޑިއާގެ އެކި ސިޓީތަކުގައިވެސް މުސްލިމުން މިއަދު އެއްވުންތައް ބާއްވައި، ރަސޫލާއަށް ފުރައްސާރަކުރި މައްސަލަ ކުށްވެރިކޮށް އަޑުއުފުލާފައި ވެއެވެ.\nއެންމެ ގިނަމީހުން މިއަދު އެއްވީ، ވެރިރަށް ނިއުދިއްލީގައި ހުންނަ 17 ވަނަ ގަރުނުގެ ޖަމާ މަސްޖިދު ކައިރިއަށެވެ.\nއިންޑިއާގައި ހުންނަ މުސްލިމުންގެ އެންމެ ޝަރަފްވެރި ޔުނިވަރސިޓީ ކަމަށްވާ ޖާމިއާ މިލިއާ އިސްލާމިއާގެ ދަރިވަރުން، ރަސޫލާއަށް ފުރައްސާރަކޮށް ވާހަކަ ދެއްކި ބީޖޭޕީގެ ތަރުޖަމާނު ނުޕޫރް ޝާރްމާގެ ސިފައަށް ހަދާފައިވަ ބުދެއްގައި ހުޅުޖަހައި އަންދައި، ނުރުހުން ފާޅުކުރާ މަންޒަރު ފެންނަ ވީޑިއޯތައް ސޯޝަލް މީޑިއާގައި އާންމުވެފައި ވެއެވެ/\nމުސްލިމުން މުޒާހަރާ ކުރާނެތީ، އިންޑިއާ ސަރުކާރުން މިއަދުވަނީ ކަޝްމީރުގެ މިސްކިތްތައް ބަންދުކޮށް އިންޓަރނެޓުގެ ޚިދުމަތްވެސް ކަނޑާލައި ކާފިއު ހިންގާފައެވެ.\nކީރިތި ރަސޫލާއަށް ފުރައްސާރަ ކުރި މައްސަލާގައި، މުސްލިމުންގެ ރުޅިވެރިކަމާއި އަދި އިސްލާމީ އެތައް ގައުމެއްގެ ނުރުހުން މިދިޔަ ހަފްތާއިން ފެށިގެން އިންޑިއާ ސަރުކާރަށް އަމާޒުވެފައި ވެއެވެ.\nއިސްލާމީ 20 ގައުމަކުންވަނީ އެގައުމުތަކުގައި ތިއްބަވާ އިންޑިއާގެ އެމްބަސެޑަރުން ޚާރިޖިއްޔާއަށް ހާޟިރުކޮށް، މިމައްސަލާގައި ނުރުހުން ފާޅުކޮށް ސުވާލުކޮށްފައެވެ.\nބޮޑުވަޒީރު ނަރެންދުރަ މޯދީގެ ބީޖޭޕީންނާއި، އިންޑިއާ ސަރުކާރުގެ ޚާރިޖިއްޔާއިން ވަނީ، އިސްލާމީ ގައުމުތަކާއި މުސްލިމުންގެ ރުޅިވެރިކަން އަމާޒުވުމުން، އިންޑިއާ ސަރުކާރަށް އެކަމުން ލިބޭނެ ގެއްލުން ކުޑަކުރުމަށް މަސައްކަތް ފަށާފައެވެ.\nއެގޮތުން، ކީރިތި ރަސޫލާއަށް ފުރައްސާރަކޮށް ވާހަކަ ދެއްކި ބީޖޭޕީގެ ތަރުޖަމާނު ނުޕޫރު ޝަރްމާ މަގާމުން ސަސްޕެންޑްކޮށްފައި ވެއެވެ. އަދި ބީޖޭޕީގެ ފަރާތުން ޓީވީ ބަހުސްތަކަށް އަރާ މީހުން ދީނީ މައްސަލަތަކުގައި ވާހަކަ ދައްކާއިރު، އެހެން ދީންތަކަށް އިހްތިރާމް ކުރުމާއެކު ވިސްނުންތެރިކަމާއެކު ވާހަކަ ދައްކަންވެސް ވަނީ އަންގާފައެވެ.\nއިންޑިޔާ އިސްލާމް ދީން ނަރެންދުރަ މޯދީ ދުނިޔެ


އެމްޑީޕީގެ މަޖިލިސް ޕްރައިމަރީގައި ވާދަކުރުމަށް ހުޅުވާލައިފިMikal News\nމެދު ދާއިރާއިން ޕްރައިމަރީގައި ވާދަކުރާ އެމްޑީޕީ3ކެންޑިޑޭޓުން\n9 ޑިސެމްބަރ 2018, 15:29 |\nއަންނަ އަހަރު ބޭއްވުމަށް ރޭވިފައިވާ ރައްޔިތުންގެ މަޖިލީހުގެ އިންތިޚާބުގައި އެމްޑީޕީގެ ފަރާތުން ވާދަކުރާނެ ފަރާތުން ވާދަކުރާނެ ކެންޑިޑޭޓުން ހޮވުމަށް ބޭއްވޭ ޕްރައިމަރީގައި ވާދަކުރުމުގެ ފުރުސަތު އެޕާޓީއިން ހުޅުވާލައިފިއެވެ.\nމިދިޔަ ހުކުރު ދުވަހުން ފެށިގެން ޑިސެމްބަރު 19 ވާ ބުދަ ދުވަހުުގެ ހަވީރު 4:00 ގެ ނިޔަލަށް ކުރިމަތިލުމުގެ ފުރުސަތު ހުޅުވިފައިވާ ކަމަށް އެމްޑީޕީއިން ހާމަކުރެއެވެ.\nއެމްޑީޕީން މަޖިލިސް އިންތިހާބުގެ ޕްރައިމަރީއަށް ހުޅުވާލި އިރު އެޕާޓީގެ ފަރާތުން ރައްޔިތުންގެ މަޖިލީހުގެ އިންތިހާބުގައި ވާދަކުރައްވަން ގަސްދުކުރައްވާ ބޭފުޅުން މިހާރުވެސް ގެންދަވަނީ މަޖިލިސް އިންތިހާބަށް ކެމްޕޭން ކުރައްވަމުންނެވެ. އެގޮތުން ފުވައްމުލަކުގެ ތިންދާއިރާއަށްވެސް ދަނީ އެޕާޓީގެ މެމްބަރުން ކެމްޕޭނު ކުރައްވަމުންނެވެ.\nއެމްޑީޕީގެ ސީނިއާރ ގިނަ މެމްބަރުން މިފަހަރުގެ އިންތިޚާބުން ފެންނާނެކަމަށް ބެލެވެއެވެ. އެގޮތުން ރައްޔިތުންގެ މަޖިލީހަށް މިފަހަރު އަލަށް އިތުރުވި ދާއިރާއެއް ކަމަށްވާ މައްޗަންގޮޅި މެދު ދާއިރާއަށް އެމްޑީޕީގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު ވަނީ ކެމްޕޭން ކުރައްވަން ވަނީ ފައްޓަވާފަ އެވެ.\nއެމްޑީޕީން ޕްރައިމަރީއަށް ހުޅުވާލި އިރު އިދިކޮޅު ޕީޕީއެމުން މިހާރު ވަނީ ގިނަ ދާއިރާތަކެއްގެ ޓިކެޓް ޕްރައިމަރީއަކާ ނުލައި އެކި ބޭފުޅުންނަށް ދީފަ އެވެ.


ކެތްކުރިން ކުރަން އަދިވެސް ކުރާނަން…6| Esfiya - Dhivehi Vaahaka Site\nކެތްކުރިން ކުރަން އަދިވެސް ކުރާނަން… 6\n“ވަދޭ..” ކެބިންތެރެއިން ބަރު އަޑެއްގެ ވެރި ފިރިހެނަކު ބުނެލިއަޑުއިވުނެވެ. ސަލެނާ މިނިޓެއްވެސް ބޭކާރު ކޮއްނުލައި އެތެރެއަށް ވަނެވެ. ލައުރާ ސަލެނާގެ ފަހަތުން ވަނެވެ.\n” ސަރ.. މީ ސަރ ގެ ޕީއޭ..ލައުރާ..” ސަލެނާ ލައުރާގެ ތައާރަފެއް ދީފައި އަވަހަށް ނިކުތެވެ.\nސަލެނާ ދަންދެން ރައުދާން އިނީ އިސްޖަހައިގެންނެވެ. ސަލެނާ ދިޔުމުން ރައުދާން ލައުރާއަށް ބަލާލިއެވެ. އަދި ކުރިމަތީ ހުރި ގޮޑި ދައްކާލަމުން އިށީންނާށޭބުނެލިއެވެ. ލައުރާ އިށީނުމުން ރައުދާން އޭނާގެ ވާހަކަފެށިއެވެ.\n” އަޅުގަނޑަށް ކިޔަނީ ރައުދާން.. ތީ ލައުރާ ދޯ..” ރައުދާން އޭނާގެ ނަން ބުނެލިއެވެ. އަދި ލައުރާއަށް އެތަނާ ބެހޭގޮތުން ކަންކަން ކިޔައިދިނެވެ. އެހެންގޮސް އަމިއްލަ ވާހަކަތަށްވެސް ކުޑަކޮން ކިޔާލަދިނެވެ. އެކިވާހަކަތަށް ދައްކަން ބްރޭކަ ގަޑިޖެހެންދެން އެދެމީހުންނަށް ތިބެވުނެވެ. މަސައްކަތް ފަށާނީ ކައިގެން އައިސް ކަމުގައި ރައުދާން ބުނުމުން ލައުރާވެސް ރައުދާންއާއި އެކު ކެންޓީނާއި ދިމާލަށް މިސްރާބުޖެހިއެވެ. ކެންޓީނަށް ވަންނަނިކޮން މީހަކު ލައުރާއޭ ކިޔާ ގޮވާލިއަޑުއިވުނެވެ. ލައުރާ އާއި ރައުދާންއަށް ފަހަތް ބަލާލެވުނީ އެކުއެކީގައިއެވެ. އޭރު ކީވާން ހެވިފައި ހުއްޓެވެ.\n” ކީވާން.. ނުވެސް ފެނޭ..” ލައުރަ ހީލަމުން ބުނެލިއެވެ.\n” ލޯރާ.. އީނެއް ބޭނުންވީތަ؟ ގައިމަކު ރީވް އެން ލޯރާ ގޮވައިގެން އައީ ހަމަ މި ކީވާން އޭ.. އަނެއްކާ އެއީ ލޯރާގެ ސިފައިގައި ހުރި ހަންޑިއެއްތަ؟؟ މާތް ކަލާކޯ!!” ކީވާން މޫނަށް ވައްތަރުތަކެއް ޖައްސާލިއެވެ.\n” ދެން.. ވާންއަށް ހަމަ ރަނގަޅަށް އިނގޭނެ ލޯރާ މިބުނީ އޮފީހުން ނުފެންނަ ވާހަކަކަން..” ލައުރާ ކީވާންގެ ކަންފަތުގައި ހިފާ ދަމާލަމުން ބުނެލިއެވެ. އޭރު ރައުދާން ހުރި އެމީހުންގެ ބޭބީ އެކްޓުތަށް ބަލަން ހެވިފައެވެ.\n” ލައުރާ ހިނގާ ދެންވެސް ކާންދާން.. ” ރައުދާން އެންމެ ފަހުން ބުނެލިއެވެ.\n” ކެވް ސައިބުއީތަ؟ ހިނގާދާން އަހަރުންނާއި އެކީ..” ލައުރާ އާދޭސް ކޮއްލިއެވެ.\n” އޯކޭ.. މަވެސް މިދަނީ ސައިބޯންވެގެންނޭ.. ލޯރާގެ ބޮސް ހާާދަ ރަނގަޅޭ. މަގޭ އެސިސްޓެންޓް ކައިރީ ސައިބޯން ހިނގާށޭ ބުނާއިރަށް އަވަހަށްްްްް ފިލާރައްކާވެއްޖެ.. އޭ ލޯރާ ހާދަ ގޯހޭ.. މަށަށް ލޯރާގެ ބޮސް އިންޓްރޯވެސް ނުކޮއްދެ.. ހުރި ނުބައި ކަމެއްގެ ބޮޑުކަމޯ..” ކީވާން އަދިވެސް ލައުރާ އާއި ޖެއްސުންކޮއްލިއެވެ. އެއީ އޭނާގެ ސިފައެކެވެ. މީހަކަށް އުނދަގުލެއް ނުކޮއްނުހުރެވޭނެއެވެ.\n” އެއީ މައި ބޮސްއެއްނޫނޭ ބުނެފިއްޔާ؟” ލައުރާ ބުމްއަރުވާލަމުން ސުވާލުކޮއްލިއެވެ.\n” މަގޭ ޕީއޭ އެއީ ތާކުހުރި ގޮސިޕްއެކޭ.. އޭނަ ބުނި މިތާއުޅޭނޭ ސަޅި ބިޓެއް. ބްލޫ އައިޒް. ބްރައުން ހެއަރ.. އެކަމަކު ދިވެއްސެކޯ.. އެބިޓުގެ އެސިސްޓެންޓް އަކަށް ނިއު ކުއްޖެއް އައިއްސިޔޯ.. އެއީ އަންހެއް ކުއްޖެކޯ.. އެއަންހެން ކުއްޖާވެސް ސަޅިޔޯ.. ނަމަކަށް އައި ތިންކް ބުނީ ކަރުނަ ކަންނޭނގެ..” ކީވާންގާތު އޭނާގެ އެސިސްޓެންޓު ރައުދާން އާއި ބެހޭގޮތުން ބުނި ބައެއް ވާހަކަތަށް ސިއްރު ކުރަމުން ބުނެލިއެވެ. އެވާހަކަ ލައުރާ ގާތު ބުނާނީ ފުރަތަމަ ރިއުވީގެ ހިޔާލެއް ހޯދާފައެވެ.\n” ހައްހް.. ކަރުނަދޯ.. އިންސާނާއި ދުރުއެއްޗެއް ނޫން ދޯ.. ލައުރާގެ މޫޑް ގޯސްވިއެވެ.\n” ހޭއި.. ރައުދާން .. މި ހުކުރުގައި އެބައޮއް ތާނާގެ އުފަންދުވަހުގެ ޕާޓީ.. އަންނަން ވާނެ އިނގޭ. ” ކުއްލިއްކަށް އަންހެން ކުއްޖަކު އައިސް އެމީހުންގެ ކުރިމަތީ ހުއްޓެމުން ބުނެލިއެވެ. ރައުދާން ޖަވާބުގައި ހީލިއެވެ.\n” ތީ މިތަނަށް އަލަށް ޖޮއިންކުރި ޕީޕަލްސް ދޯ.. މީ ނޯރާ.. އަންނަންވޭ ތި މީހުންވެސް.. އޭރުންދޯ މިތަނުގެ މީހުންނާއި ބައްދްލުވާނީ.. މިތާ ބޮސްގަނޑު މީޓިންއެއް ނުބާއްވާނެ މީހަކު އަލަށް ޖޮއިންކުރިއަސް.. ” ނޯރާއަށް ލައުރާމެން ފާހަގަ ވިއެވެ. މިއަދު ސަލެނާ އާއި އެކު ލައުރާ އުޅުނުތަން ވަނީ ފެނިފައެވެ.\n” އައެމް ކީވާން.. މީ ކަރުނަ އިނގޭ..” ކީވާން ލައުރާއަށް ވުރެކުރިން ތައާރަފުވެލިއެވެ.\n” އެދޮގު.. ލައުރާ..” ލައުރާ ކީވާންއާއި ދިމާލަށް ލޯއަޅާލަމުން ނޯރާ އާއި ސަލާން ކޮއްލިއެވެ.\n” ހެހެ. އޯކޭ ބޭނުމިއްޔާ އިތުރު މީހަކު ގެނަޔަސް.. ” ނޯރާ ދަމުން ބުނެލިއެވެ. ޕާޓީ ތެރޭ އެމީހުން ދަންނާނެ މާގިނަ ބަޔަކު ނުތިބޭނެކަން އެނގޭތީއެވެ.\n” ރިއުވީ..” ލައުރާއާއި ކީވާންއަށް އެއްފަހަރާ ބުނެވުނެވެ. އަދި އެކަކު އަނެކެއްގެ މޫނަށް ބަލާލާފައި ދޫނެރެލިއެވެ.\n” ކުރިން ގުޅާ މީހަކު ރީވް ގެންދާނީ..” ކީވާން ފޯނު ނަގަމުން ބުނެލިއެވެ. އިޓްސް އަ ބެޓް އޭ ކިޔާ ލައުރާވެސް ވަގުތުން ފޯނުނަގއި ރިއުވީއަށް ގުޅާލިއެވެ.\nރިއުވީ އޮފުގައި އިންދާ ކޯލެއް އައެވެ. ފޯނުނަގައި ބަލާލިއިރު ލައުރާއާއި ކީވާން ގުޅަނީއެވެ. މީމިދެމީހުން ޖަހާ ސަކަރާތެއްކަން އެނގިގެން ރިއުވީ ކޮންފާރެންސް ހަދާލިއެވެ.\n” ރީވް.. ހިނގާބަ މަށައެކީ ޕާޓީއަކަށް ދާން.. ” ރިއުވީއަށް އަނގައިން ނުބުނެވެނިސް ކީވާން އާއި ލައުރާ އެއްފަހަރާ ބުނެލިއެވެ. ލައުރާއަށް ކީވާން އާއި ދިމާ ބަލާލެވުނެވެ. ކީވާންގެ އަޑު ފޯނުން އައިހެން ހީވެގެންނެވެ. އޭރު ކީވާންވެސް ލުއުރާއަށް ބަލަހައްތައިގެން ހުއަޓެވެ.\n” ކީވާން.. ލައުރާ.. ކޮން ޕާޓީއެއްތަ؟؟” ދެން އައީ ރިއުވީގެ އަޑެވެ.\n” ކޮން…ފާރެންސް ހަދައިގެން ދޯ ތިއުޅެނީ..” ލައުރާ މަޑުމަޑުން އަހާލިއެވެ. ކިރިޔާ އަޑު އިވޭވަރަށެވެ. ވަގުތުން ކީވާންވެސް އެތެދެއްތޯ އެހިއެވެ.\n” ހޫމް.. ދެން ކޮން ޕާޓިއެއްތަ؟” ރިއުވީ އަލުން ސުވާލު ކޮއްލިއެވެ. ކީވާން ޕާޓީއާއި ބެހޭގޮތުން މައުލޫމަތު ދިނެވެ. އަދި އެމީހުންގެ ބެޓްވެސް ކިޔައިދިނެވެ.\n” ތިހެން ވިއަޔާ ދެމީހުންގެ ފަރާތުން ރީވް ދާނީ.. އެއްފަހަރާއެއްނުން އެހީވެސް.. ސޯ ބޯތް ވިންސް..” ރިއުވީ އެކަމަށް ހައްލެއް ހޯދިއެވެ. ލައުރާއާއި ކީވާންވެސް އެގޮތަށް އެއްބަސް ވީ އެކަކު އަނެކަކަށް ދޫދޭން ބޭނުން ނުވާތީއެވެ.\n” ލޯރާ.. ޕާޓިއަކަށް ދަންޔާ ފުރަތަމަ ޖެހޭނީ ޝޮޕިން ކުރަން.. އެހެންވީމާ މިރެޔޯ.. ކެވް ޖެހޭނީ އަހަރުންގެ އެއްޗެހި ކޮޅު ހިފަން. އެން އަހަރުން ގެއަށްވެސް ލައިދެންވާނެ. ޑީލް.. އަށެއްގަ ރެޑީ.. ” ރިއުވީ ކިޔާނެ އެއްޗެއް ކިޔާފައި ފޯނު ކަނޑާލިއެވެ.\n” ފޮނިގަނޑު. ” އިރުކޮޅެއް ވަންދެން ފޯނަށް ބަލަން އިންދެފައި ކީވާން ބުނެލިއެވެ.\n” އޮޕްސް.. ރައުދާން މަތިން ހަދާން ވެސް ނެތް.. ސޮރީ. ދަންތަ ޕާޓީއަށް؟” ކީވާންއަށް ރައުދާން އެތާ އިންކަން ހަދާންވީ ރައުދާން އޭނާގެ ކޮފީތަށި ތަންކޮޅެއް ބާރަށް މޭޒުމަތީ ބަންދާލުމުންނެވެ.\nރައުދާން ބުމަ އަރުވާލީއެވެ. ސުވާލު ކުރީ ކާކާކަމެއް އޭނާ އަކަސް ނޭނގުނެވެ.\n” މިބުނީ ރައުދާން ” ކީވާން އިތުރު ކޮއްލިއެވެ.\n” ހީ އިޒް ގޮއިން.. އެހެން ނޫނީ ކިހިނެއް ލޯރާއަށް ތަނެއް ދޮރެއް އިނގޭނީ.. މިތާ އުޅޭ ކުދިން އިންޓްރާ ކޮއްދެން ޖެހޭނެއެއްނުން. ” ރައުދާންއަށް ޖަވާބުނުދެވެނިސް ލައުރާ އަވަސް އަވަހަށް ބުނެލިއެވެ. ލައުރާ އެހެން ބުނުމުން ރައުދާން ފާޑަކަށް ލައުރާއާއި ދިމަ ބަލާލިއެވެ. ލައުރާއަކަސް އެމޫނުގައިވާ އެއްޗެއް ތަރުޖަމައެއް ނުކުރެވުނެވެ. އޭނާގެ ހިޔާލު އޮތީ އެހެން ދިމާއެއްގައެވެ. ލައުރާއާއި ހިލާފަށް ކީވާން އިނީ ރައުދާންގެ މޫނަށް ވެރިވާ ކުލަތަށް ހިސާބުކުރާށެވެ.\n” ނުދެވެނީތަ؟ ” ކީވާން ވިސްނުންތެރި ކަމާއިއެކު އަހާލިއެވެ.\n” އަމް.. ޔާ.. ނުދެވޭނެ. މި..އަމް.. މިއުޅެނީ މަންމަ ހޮސްޕިޓަލުގައި ބާއަވައިގެން.. އެހެންވެ.. ” ރައުދާން ހާސްވެފައި ހުރެ ހީލިއެވެ. ކީވާންއަށް އެއްޗެއް އިނގޭކަމާމެދު އޭނާގެ ހިތުގައި ޝައްކުއުފެދުނެވެ. އަވަސް އަރުވާލާފައި އަވަހސް އެތަނުން ދިޔައީ އެހެންވެއެވެ.\nbeauty queen ?\nveey nice…❤me first dhw\nMi part vx hama awesome ???… V v v reethi n v majaa keevaan ulhey goi… Heheheh.. Waiting for next part ???\nthankx.. yap you are first..\nnice.. miah vure dhigeh nukure veyne tha\nދެގަޑި ތިރީސް 2\nހިތާމަ ބިރުވެރި ލޯބި August 6, 2017\nތިޔަ ލޯތްބަށް އެދެމޭ2– 6\nއެހެނިހެން ލޯބި May 28, 2021\nހިތާމަ މަޖާ ލޯބި September 11, 2020\nހިތާމަ ކުރުވާހަކަ July 21, 2018\nލޯބިވާވަރު އަންގަދޭހިތްވޭ 5\nއެހެނިހެން ލޯބި October 6, 2020\nހިތާމަ ކުރުވާހަކަ ލޯބި November 25, 2020


ވަޢުދު (ބައްތިރީސްވަނަ ބައި) – Esfiya – Dhivehi Vaahaka Site\n- by Jana - 93- November 28, 2019\n“އާނ އަޔާޒް….ވަރަށް ކިޔައިދޭނެ…އަދި…..އަޔާޒް….އަޔާޒް މި ފެންގަނޑު ބޮޑުވަނީތަ؟” މަލާކަށް ކުއްލިއަކަށް މަޢުޟޫ ބަދަލުކޮށްލެވުނީ އޭނަގެ ކޮނޑުގެ ކައިރިން ފިނިވާން ފެށުމުންނެވެ. އޭނަ އެ ސުވާލުކޮށްލިއިރު ދެލޯ ބޮޑުވެފައި ހުރިގޮތުން އޭނަގެ ޚިޔާލުތަކުން ނިކުމެވުނު އަޔާޒަށް ނުހެވުނީވެސް ކިރިޔާއެވެ.\n“އާނދޯ؟ ވަރަށް ބޮޑު އެބަވޭ. ދެން ކިހިނެއް ހަދާނީ؟ ދެމީހުން މިތަނަށް މަރުވާނިތަ؟” އަޔާޒް ދެންވެސް އޭނައާއެކީ މަލާކް ފުން ހިސާބަށް ގެންދަމުން އެހެން ބުނެލީ މަލާކަށް ވާގޮތް ބަލަން ބޭނުންވެގެންނެވެ.\n“އަޔާޒް ދެން މަޑުކޮށްލަބަލަ….މީ ކިހިނެއްތަ މިވަނީ؟!” މަލާކް ހާސްވެފައިހުރެ ސުވާލުކުރިއެވެ.\n“ނޭނގެ….ޕޫލުން ސުނާމީއެއް އަރަން އުޅެނީ ކަންނޭނގެދޯ؟” އަޔާޒް ނުހަނު ހަމަޖެހިގެން ހުރެ ބުނެލިއެވެ. އެހެނަސް މަލާކް ހަމަޖެހޭ ގޮތެއްނުވީ ކަމެއްވިޔަސް އޭނައަށް ސަލާމަތްވެވޭނެ ގޮތެއްނެތްހެން ހީވުމުންނެވެ.\n“އަޔާޒް…..ހިނގާ މައްޗަށް އަރަން. ދެން ނުތިބޭނެ މިތާނގަ!” މަލާކް ބުނެލިއެވެ.\n“އުނހު އަދި ފަހުންދާން މަޑުކޮށްލަބަލަ.” އަޔާޒް ބުނެލިއެވެ.\n“ދެން! އެހެންވީއިރު މަލާކް ދަނީ!” އަޔާޒްގެ ފަރުވާކުޑަކަމުން މަލާކް އައި ރުޅީގައި ބުނެލެވުނެވެ.\n“އާނ ދޭ އެހެންވެއްޖެއްޔާ.” އަޔާޒް އެހެން ބުނެލީ މަލާކްގެ އުނަގަނޑުގައި ހިފައިގެން ހުރި އޭނަގެ އަތަށް ކުޑަ ލުޔެއް ދެމުންނެވެ. ދެންވެސް އޭނަގެ އަތް އެ އުނަގަނޑުގައި ވަށާލެވިފައިވުމުން މަލާކް ވެއްޓުމުގެ ފުރުޞަތު ވަރަށް ވެސް ކުޑައެވެ. އެހެނަސް އަޔާޒް އެހެން ހެދީ މަލާކް ކަންބޮޑުވާނެކަން ދަނެގެންނެވެ. އޭނަ ހީކުރީ މަލާކް ހަޅޭއްލަވައި މަލާކް ވެއްޓިދާނެކަމަށް ބުނާނެ ކަމަށެވެ. އެހެނަސް އޭނަ އަތަށް ދޫކޮށްލުމާއެކު މަލާކްގެ މޫނުމަތިން އޭނައަށް ފެނިގެން ދިޔައީ އޭނައަށްޓަކައިވި ކަންބޮޑުވުމެއްހެން އޭނައަށް ހީވީ ކީއްވެކަމެއް ނޭނގެއެވެ. އެ ހީ ޔަޤީނަކަށް ބަދަލުވެގެން ދިޔައީ މަލާކް އޭނަގެ ނަމުން ގޮވައި އޭނަގެ ޓީޝާޓުގައި ހިފައި ދަމާލި ގޮތުންނެވެ. އަމިއްލަ ފުރާނަ ސަލާމަތް ކުރެވޭނެ ކަމުގެ ޔަޤީންކަން ނެތްއިރު ވެސް މަލާކް އޭނައާއި މެދު ވިސްނާލި ގޮތުން އަޔާޒް ހިސާބަކަށް ހުއްޓުންއެރިއެވެ. އޭނަ ހުރި ގޮތަށް ހުއްޓާ މަލާކް އައިސް އޭނަގެ ގައިގައި ޖެހުނު ވަގުތު ހިތަށް ސިހުމެއް ލިބުނު ވަގުތުވެސް އޭނައަށް ވިސްނުނީ މަލާކް އޭނައާއިމެދު އަޅާލާ މިންވަރާއި މެދުގައެވެ. އެކަން އެނގުންވި ވަގުތު މަލާކްގެ ތެމިފައިވި މޫނު އޭނަގެ މޫނާއި ޖެހޭ ނުޖެހޭ ހިސާބުގައިވުމުން އަޔާޒްގެ ނޭވާވެސް މެދުކެނޑިގެން ދިޔައެވެ. އޭނަ ބަލަބަލާ ހުއްޓާ މަލާކް ޖެހިލުންކަން އެކުލެވިގެންދިޔަ މޫނަކާއެކީ އޭނައާއި ދުރުވާން އުޅުމުން އަޔާޒަށް މަލާކްގެ ގައިގައި ހިފައި އިތުރަށް ގާތްކޮށްލެވުނީ އެއްވެސް އިޚްތިޔާރަކާއި ނުލައެވެ. އެއާއެކު އޭނައާއި މަލާކްގެ ހަތަރުކަޅި ބައްދަލުވެގެން ދިޔަ ވަގުތު ހިތުގެ ތެޅުން އަވަސްވެގެން ދިޔަ ގޮތުން އަޔާޒް ބިރުވެސް ގަތެވެ. ކުރިމަތިން ފެންނަމުން ދިޔަ އަންހެން ކުއްޖާގެ ސަބަބުން އޭނައަށް އެހާ ބޮޑެތި ބަދަލުތައް އަންނަން ފަށައިފިކަން އެނގުންވުމުންނެވެ.\nހިމޭންކަން ވެރިވެފައިވި އެ މާޙައުލުން ދެމީހުންނަށް އިވެމުން ދިޔަހާވެސް އަޑަކީ ދެމީހުންގެ ހިތުގެ ތެޅުމުގެ އަޑެވެ. ފުރަތަމަ ފަހަރަށް އެފަދަ ގޮތަކަށް ދެމީހުންނަށް ވެސް އިސްނަގައިގެން ކައިރިކައިރީގައި ތިބެވުނު ގޮތުން، ދެމީހުންގެ ޚިޔާލުތައްވެސް ދާދި އެއް މިޞްރާބަކަށް ދާންފެށިއެވެ. ދެމީހުންގެ ކައިވެނި ކުރެވިގެން ދިޔަ ގޮތާއި މި ކައިވެންޏާއި މެދު ދެމީހުން ނިންމާފައިވި ގޮތް ދެމީހުންވެސް ހަނދާންނެތޭ ގޮތްވިއެވެ. އަޔާޒް ދެން ގެނެސްފާނެ ޙަރަކާތަކާމެދު މަލާކް ޖެހިލުންވީ ހިނދު ނޭނގޭ ސަބަބަކާހުރެ ކެތްމަދުވެސްވިއެވެ. އެދެމެދަށް މިވަގުތު ދެން އެއްވެސް ހުރަހެއް ނޭޅޭނެހެން މަލާކަށް ޔަޤީންވި ވަގުތަކީ، އަޔާޒް ކެތްތެރިކަން ކޮޅުންލި ހިތަކާއެކީ އޭނައާއި އިހުނަށްވުރެ ގާތްވާން ފެށި ވަގުތެވެ. އަޔާޒް ދެލޯ މަރާލި ހިނދު މަލާކަށް ވެސް ދެލޯ މަރާލެވުނީ އިޚްތިޔާރުން ބޭރުގައެވެ. ދެމީހުން އެވަގުތުކޮޅުގެ މަސްތަށް ގެއްލުނު ވަގުތު ކުއްލިއަކަށް އެ ހިމޭންކަމުގެ ތެރެއިން ނުހަނު ކައިރިން އިވެން ފެށި ވައިބާރ ރިންގްޓޯންއިން މަލާކް ސިއްސައިގެން ދިޔައެވެ. އިސާހިތަކު ދެމީހުންގެ ލޯ ހުޅުވި އެ ވަގުތުކޮޅުގެ ހުރިހާ ޚިޔާލުތައް ވިއްސިވިހާލިވެގެން ދިޔައެވެ. ދެމީހުން ފަޅި ސިކުންތަކަށް އެކަކު އަނެކަކަށް ބަލާފައި އަޑު އަންނަމުން ދިޔަ ދިމާލަށް ބަލާލީ އެކުއެކީގައެވެ. ބަލާލިއިރު ރިންގުވަމުން ދިޔައީ ޕޫލުގެ ކައިރީގައި ބެހެއްޓިފައިފި ދެގޮނޑީގެ ދެމެދުގައި ހުރި ތިރި މޭޒުމަތީގައި އޮތް މަލާކްގެ ފޯނެވެ. ފޯނަށް ނަޒަރު ހުއްޓާލިއިރު ވެސް މަލާކްގެ މޫނު ރަތްވެފައިވީއިރު އަޔާޒްގެ މޫނުމަތިން ފެނިގެން ދިޔައީ ޝަކުވާއެކެވެ.\n“ބް….ބޮޑުމަންމަ ކަމަށްވާނީ…” މަލާކް ޖެހިލުންވުމަކާއެކީ އެހެން ބުނެލީ އޭނަ ޕޫލަށްދާން ނިކުތްތަނާހެން އޭނައަށް ގުޅައި ކައިފިތޯ އެހުމަށްފަހު އަދި ފަހުން ގުޅާނެކަމަށް ބުނި ބޮޑުމަންމަ މަތިން ހަނދާންކުރަމުންނެވެ.\n“ބޮޑުމަންމަ…” މަލާކް އޭނައަށް ބަލަހައްޓައިގެން ހުންނަން ފެށުމުން އަޔާޒް އެހެން ކިޔަމުން ބޯޖަހާލިއެވެ. އަޔާޒްގެ މޫޑު ޚަރާބުވެގެން ދިޔަގޮތުން އޭނަ ބޭނުންވީ ހުރިތާ ހުންނާށެވެ. ހިނދުކޮޅަކަށް ނަމަވެސް އޭނަ އެތާ ބެހެއްޓުމަށްފަހު މަލާކް އަމިއްލައަށް ފޯނު ނަގަންދާ މަންޒަރު އޭނައަށް ސިފަކުރެވުނެވެ. ޚިޔާލުތަކުގެ ތެރެއިން ޙަޤީޤަތަށް އޭނައަށް އާދެވުނީ މަލާކް އޭނައަށް ގޮވާލުމަށްފަހު ފޯނަށް ނަޒަރެއް ދިނުމުންނެވެ. އެއާއެކު މަލާކް ބުނި އެއްޗެއް ނަގައިގަނެވުމުން އަޔާޒް ވަކި ދެވަނަ ޚިޔާލެއްނެތި އާދައިގެ މަތިން މަލާކް އަތްދަނޑިމައްޗަށް އުފުލާލިއެވެ. އެއީ އެދެމެދުގައި ހިނގާ ނުހަނު ޢާއްމުކަމަކަށްވުމުން އެއަކުން އެދެމީހުންނަށް މާ ބޮޑު އަސަރެއް ނުކުރެއެވެ. އެހެނަސް ދާދި ދެންމެއަކު ވާންއުޅުނު ގޮތް ދެމީހުންނަށް ވެސް ޚިޔާލުކުރެވެމުން ދިޔައެވެ.\nއަޔާޒް މަލާކް ގޮވައިގެން ގޮސް ޕޫލުގެ ކައިރި ފަށުގައި ބޭންދުމަށްފަހު އަމިއްލައަށް ޕޫލުން މައްޗަށްއެރިއެވެ. އެއަށްފަހު އަނެއްކާވެސް މަލާކް އުފުއްލާލަމުން އެތާ މޭޒު ކައިރީގައި ހުރި މަލާކްގެ ގޮނޑީގައި މަލާކް ބޭންދިއެވެ. ގޮނޑީގައި އިށީނދެވުމާއެކު މަލާކް މޭޒުމަތީގައި އޮތް އޭނަގެ ފޯނުގެ ސްކްރީނަށް ބަލާލިއެވެ. އޭނަ ހީކުރި ފަދައިން ބޮޑުމަންމަގެ ނަން ފެނިފައި މަލާކް ވަގުތުން އެ ފޯނު ނަގައި ކަންފަތުގައި ޖައްސާލިއެވެ.\n“ސަލާމް ބޮޑުމަންމާ…” މަލާކަށް އެހެން ބުނެލެވުނު ވަގުތު އޭނަގެ އަޑުގައި ތުރުތުރެއް އެކުލެވިގެން ދިޔައެވެ. ހަމަ އެހިނދު ޖެހިލި ވައިރޯޅިއަކުން މުޅި މީހާ ގަނޑުވެ ހަތަރެސްފަޔަށް ބާރުވީ ވަގުތު މުޅި ހަށިގަނޑުން ތުރުތުރެއް ވެސް އަޅާލިއެވެ. މަލާކަށް އެވީ ގޮތް ބަލަން އަޔާޒަށް ހުރެވުނީ ކަންބޮޑުވުމެއް އެކުލެވިފައިވި މޫނަކާއި އެކީގައެވެ.\n“ވަޢަލައިކުމުއްސަލާމް….ކީއްކޮށްލަނީ މަލާކް؟ ތިކޮޅަށް އަދި ކިރިޔާ 8:50 ކަންނޭނގެދޯ ވީ؟ މިކޮޅުން 11 ޖަހަން ގާތްވަނީ….ކޮބައިތަ އަޔާޒް؟” ބޮޑުމަންމަ ސުވާލުކުރި އަޑު މަލާކާއެކީ އަޔާޒަށް ވެސް އިވުނީ ކޯލް ވޮލިއުމް ފުދޭވަރަކަށް މަތިކުރެވިފައި ވުމުންނެވެ.\n“އަ….ޔާޒް އެބް…ބަހުރި މި..ތާ….” މަލާކަށް ކެނޑިކެނޑިގެން ވާހަކަ ދެކެވުނީ ދެންވެސް ޖެހެމުން ދިޔަ ވައިރޯޅިތަކުން އޭނަގެ ދެދަތްޕިލަ ޖެހެން ފެށުމުންނެވެ. އޭނަ ވާހަކަ ދެއްކިއިރު ކުއްލިއަކަށް އޭނަގެ ދެފައި ވެސް ގަދައަށް ތުރުތުރު އަޅަން ފެށި ގޮތުން މަލާކް ބިރުގަތް ހިނދު އަޔާޒަށް މަލާކާއި ދިމާލަށް ފިޔަވަޅެއް އަޅާލެވުނެވެ.\n“މަލާކް ދަރިފުޅު ބަލީތަ؟ ކިހިނެއް ތި ވާހަކަ ދައްކަނީ؟” ބޮޑުމަންމަ އެހެން ބުނެލި ވަގުތު މަލާކްގެ ދެފައިވެސް އިހުނަށްވުރެ ގަދައަށް ހިއްލިފައި ތިރިވާން ފެށުމުން އަޔާޒް ކުރު ފައި މައްޗަށް ތިރިވެ އޭނަގެ އެއްއަތުގެ މުލައްދަނޑި މަލާކްގެ ދެފައި މަތީގައި ހުރަހަށް ބޭއްވިއެވެ. އެއަށްފަހު އަނެއްއަތުން މަލާކްގެ ކަންފަތުގައި ހުރި ފޯނު ނަގައި އަމިއްލަ ކަންފަތުގައި ޖައްސާލިއެވެ.\n“ހެލޯ ބޮޑުމަންމާ މަލާކް ދެންމެ ޕޫލަށް ފައިބާފަ މައްޗަށް އެރީ. ކުޑަކޮށް ހީކަރުވައިގެން އުޅެނީ. މާދަމާ ގުޅާލާނަން އިނގޭ ބޮޑުމަންމާ؟” އަޔާޒް ހާސްވެފައިވިއެއްކަމަކު އޭނަ ހަމަޖެހޭ ގޮތް ދައްކަމުން ބުނެލިއެވެ. ބޮޑުމަންމަ އެންމެ ރަނގަޅޭ ބުނެލި ތަނާހެން އަޔާޒް ފޯނު ކަނޑާލަމުން ފޯނު މޭޒުމައްޗަށް ދޫކޮށްލިއެވެ. އެއަށްފަހު އޭނަގެ އަނެއް އަތްވެސް މަލާކްގެ ފަލަމަސްގަނޑުގައި އަޅައި އޮބާލިއެވެ. ހަމައެއާއެކު އަޔާޒްގެ އަތުގެ ހޫނުކަމުގެ ސަބަބުން ލަސްލަހުން މަލާކްގެ އެ ތުރުތުރު ކުޑަވެގެން ދިޔައެވެ.5ވަރަކަށް މިނެޓް ތެރޭގައި އެ ތުރުތުރު މުޅިންހެން ރަނގަޅުވެގެން ދިޔުމުން އަޔާޒް ފުން ނޭވައެއް ދޫކޮށް އޭނަގެ އަތް ނަގާލިއެވެ. އެ ހިނދުވެސް ފިނިވެފައި ހުރި މަލާކް ކިތަންމެ ބޭނުން ނުވިއެއްކަމަކު އޭނަގެ ދެދަތްޕިލަ ޖެހެމުން ދިޔައެވެ.\n“ހިނގާ އަވަހަށް އެތެރެއަށްދާން….އެތެރެއަށް ގޮއްސަ ވީހާވެސް އަވަހަކަށް ފެން ހިއްކައިގެން ތެތް ހެދުން ބަދަލުކޮށްލައްޗޭ. އެހެންނޫނީ އިތުރަށް ބަލިވެދާނެ…” އަޔާޒް ބުނެލިއެވެ. މަލާކް އެ ވާހަކައަށް އުދަގުލާއެކީ ބޯޖަހާލަމުން ގޮނޑި ދުއްވަން އޭނަގެ އަތް ހިއްލިއެވެ. އެހެނަސް ބާރުވެފައިވި ދެއަތް ވެސް ތުރުތުރު އަޅަމުން ދިޔަގޮތުން އެކަންވެގެން ދިޔައީ މުސްތަޙީލު ކަމަކަށެވެ. އަޔާޒަށް އެ މަންޒަރު ފެނުމާއެކު އޭނައަށް އަމިއްލަ ނަފްސު ކުށްވެރިކުރެވުނެވެ. މަލާކް ރޭގަނޑު ފެންގަނޑަށް ގެންދިޔުމުން މިފަދަ ކަންތައް ދިމާވެދާނެކަމާމެދު އޭނައަށް ނުވިސްނުނީ ކީއްވެބާއޭ ހިތަށްއެރިއެވެ. ކަންދިމާވި ގޮތުން މިރޭ ވެގެން ވެސް މިދިޔައީ އޭނަ ހީކުރި ވަރަށް ވުރެ ފިނި ރެއަކަށެވެ. މަލާކަށް މިހާ ގިނަ ދަތިތައް ކުރިމަތިވަނީ އެހެންވީމައެވެ. އެކަމާމެދު ވިސްނަން ހުރެހުރެފައި އަޔާޒް އަވަސްއަވަހަށް މަލާކްގެ ގޮނޑި އަނބުރާލަމުން ކޮޓަރިއާއި ދިމާލަށްދާން މިޞްރާބުޖެހިއެވެ. ކޮޓަރިއަށް ވަދެވުމާއެކު އަޔާޒް ވަގުތު ބޭރަށް ނިކުމެވޭ ދޮރު ކަހާލަމުން ލައްޕާލިއެވެ. ދެންވެސް ހުއްޓުމެއްނެތި މަލާކްގެ ދެދަތްޕިލަ ޖެހެމުން ދިޔަ ގޮތުން ވީ ދެރައާއެކީ އަޔާޒް މަލާކްގެ ގައިގައި ބައްދާލަން ބޭނުންވިއެވެ. މަލާކަށް އަމިއްލައަށް ހެދުން ބަދަލު ނުކުރެވޭނެކަން އެނގުންވުމުން އޭނަ އަމިއްލައަށް މަލާކްގެ ހެދުން ބަދަލުކޮށްދޭ މަންޒަރު ވެސް ލޮލަށް ސިފަވެގެން ދިޔައެވެ. އެކަމަށްޓަކައި ފިޔަވަޅެއް އަޅަން އިތުރު ހިތްވަރެއް ލިބިގެން ދިޔައީ އެސިސްޓެންޓް އަންނަން ވާއިރަށް ވެސް ތެތް ހެދުމުގައި މަލާކް ހުރުމުން މަލާކަށް ނޭދެވޭ އަސަރުތަކެއް ކޮށްފާނެކަމުގެ ބަހަނާއާއި އެކީގައެވެ.\nއެހެނަސް ކީއްވެކަމެއް ނޭނގެއެވެ. މަލާކް އެ ޙާލަތުގައި ހުރި މަންޒަރު ފެނިފައި އަޔާޒް އޭނަގެ ޖަޒުބާތުތަކުގެ އޮޔާއި ޖެހިގެން ދާކަށް ބޭނުމެއް ނުވިއެވެ. އޭނަ އެކިއެކި ބަހަނާތަކާއެކީ މަލާކާއި ކައިރިވާން ބޭނުންވަނީ ވަކި ކަމަކުކަން އޭނައަށް އެނގެއެވެ. އެހެނަސް އޭނަ އެއްގޮތަކަށް ވެސް މަލާކްގެ އެ ޙާލަތުގެ ނާޖާއިޒު ފައިދާ ނަގާކަށް ބޭނުމެއްނުވިއެވެ. އަދި އަމުދުން އެގޮތަށް ކަންތައް ކޮށްގެން އޭނައާއިމެދު މަލާކްގެ އޮތް ނަޒަރިއްޔާތުވެސް ބަދަލުކުރާކަށް ބޭނުމެއްނުވިއެވެ. ދެމީހުންވެސް އެއްބަސްވެގެން މިތިބީ ވަކި މުއްދަތަކަށްފަހު ވަކިވާށެވެ. ވީއިރު އެފަދަ ދެމަފިރިންގެ ދެމެދުގައި ރަނގަޅުވާނީ އެފަދަ ގުޅުމެއް އޮތުމަށްވުރެ ނެތުން ނޫންހެއްޔެވެ؟ ހިތަށްވެރިވި އެ ސުވާލުން އަޔާޒްގެ ހިތަށް އުދަގޫވިއެވެ. އޭނައާއި މަލާކްގެ ދެމެދުގައި އެއަށްވުރެ ގާތްގުޅުމެއް އޮންނާނެނަމައޭ ހިތަށްއެރިއެވެ. ހިތަށް ވެރިވި އެ އެދުމުން ވެސް އޭނަ ޙައިރާންވިއެވެ. އޭނަ ބޭނުންވަނީ ހަމަ އެގޮތްތޯ ހިތް ސުވާލުކުރި ވަގުތު ފިންޏަށް ކެތް ނުކުރެވިގެން މަލާކް ދެލޯ މަރައި ތަގުޅިކޮށްލި މަންޒަރު އަޔާޒަށް ފެނުނެވެ. އެއާއެކު އޭނައަށް ވާހަކަ ދެކެވުނެވެ.\n“އަމް……އެސިސްޓެންޓަކަށް ގުޅާލާނަން މަލާކްގެ ހެދުން ބަދަލު ކުރުވަން. ހިކި އެއްޗެއްސަށް ބަދަލުކުރުމުގެ ކުރިން ހޫނުފެނުން ފެންވަރާލާތި. އެއަށްފަހު އަރާމުކޮށްލީމަ ރަނގަޅުވާނެ.” އަޔާޒް ބުނެލިއެވެ. އަޔާޒަށް ބަލާލަމުން އަނެއްކާވެސް ބޯޖަހާލުން ނޫންކަމެއް މަލާކަށް ނުކުރެވުނެވެ. އެއާއެކު މަލާކަށް ވީހާވެސް އަވަސް އެހީއެއް ހޯދުމަށްޓަކައި އަޔާޒް އެ ހުރިގޮތަށް ހުރެވެސް ސިޓިންގް ރޫމުގައި އޮތް އޭނަގެ ފޯނު ނަގަން ދިޔައެވެ.\nއަޔާޒް އޭނަގެ ތެތް އެއްޗެހި ބަދަލުކޮށް ކުޑަކޮށް ފެންވަރާލަން ޖެހިގެން ހުރި ކޮޓަރިއަށް ދިޔައީ މަލާކަށް އެހީވާނެ މުވައްޒަފަކު އައުމުންނެވެ. ހޫނުފެން އަންނަން ފެށި ފެންމާގަނޑުގެ ދަށުގައި އެކަނި ހުރެ ދެލޯ މަރާލުމާއެކު އަނެއްކާވެސް މަލާކާއި އޭނަ ގާތްވެގެން ދިޔަ މަންޒަރު ލޮލަށް ސިފަވެގެން ދިޔައެވެ. އެ މޫނުމަތިން ފެނުނު ނިޔަނެތިކަން ފެނިފައި އޭނަ އާޝޯޚުވެގެން ދިޔަ ގޮތް ހަނދާނަށްއައެވެ. އޭނަ ކިތަންމެ ގިނަ ކުދިންނާއި ރައްޓެހިވެފައި ވިޔަސް މަލާކާއެކީ އެ ހޭދަކުރެވުނު ކުޑަ ހިނދުކޮޅުގައި އޭނައަށް އިޙްސާސް ކުރެވުނީ ކުރިން ކުރެވިފައިވި އިޙްސާސެއް ނޫނެވެ. ހިތުގައި އުފެދިގެން ދިޔަ ނޭނގޭ ޖަޒުބާތާއެކީ އޭނަ މަލާކާއި ގާތްވާން އުޅުނުތަނާހެން މަލާކް ސިއްސައިގެން ދިޔަ ގޮތް ހަނދާންވެފައި އަޔާޒަށް ބޭއިޚްތިޔާރުގައި ހީލެވުނެވެ. އޭނަ އޭރު ލޯ ހުޅުވާލިއިރު މަލާކްގެ މޫނު ރަތްވެފައިވި ގޮތުންނާއި އެ މޫނުމަތިން ފެނުނު ނުތަނަވަސްކަން ހަނދާންވެފައި ފުރިހަމަ ހިނިތުންވުމެއްގައި ހުރެވުނެވެ. އޭނައަށް މި ލިބުނީ އާދަޔާ ޚިލާފު އަދި މަޖާ އަންހެން ކުއްޖެއްތާއޭ ހިތަށްއެރިއެވެ. އެހެނަސް އޭނައަށް އެ އަންހެން ކުއްޖާ ‘ލިބިއްޖެ’ ހެއްޔެވެ؟ އެ ސުވާލާއިމެދު ވިސްނާލެވުމުން އަޔާޒްގެ ހިނިތުންވުން ފަނޑުވެގެން ދިޔައެވެ. ނޫނެކެވެ. އެއީ އޭނައަށް ލިބިފައިވެސް ނުލިބި ހުރި އަންހެން ކުއްޖެކެވެ. އެކަން އެގޮތަށް ނިންމީ ޚުދު އޭނައެވެ. އެކަން އެނގުންވާ ކޮންމެ ހިނދަކު މިއަދު އޭނަގެ ހިތްދަތިވަނީ ކީއްވެ ހެއްޔެވެ؟ އޭނަގެ ހިތުގައި މަލާކަށްޓަކައި އިޙްސާސްތަކެއް އުފެދެނީ ހެއްޔެވެ؟ އަމިއްލައަށް ގާތްވާން ކިތަންމެ ބޭނުން ވިޔަސް މަލާކްގެ އިޙްސާސްތަކަށް ރިޢާޔަތް ކުރެވެނީ އެހެންވެ ހެއްޔެވެ؟ އަންހެން ކުއްޖެއްގެ ކުރިމަތީގައި އެފަދަ ދަރަޖައަކަށް ވެއްޓުމުން އެއްކިބާވާން އޭނައަށް އިންޒާރު ދިން އެކުވެރިން ދެއްކި ވާހަކަތައް ހަނދާންވެފައި އެހެން ސުވާލެއް އޭނަގެ ހިތަށް ވެރިވިއެވެ. އޭނައަށް ލޯބި ވެވެނީ ހެއްޔެވެ؟\nއެ އެންމެ ފަހު ސުވާލު އަޔާޒްގެ ހިތް ކޮށްލުމާއެކު އޭނައަށް ހުއްޓުން އަރާފައި ދެބުމަ ކައިރި ކޮށްގެން ހުރެވުނެވެ. އެ ސުވާލުގެ ޖަވާބު ޔަޤީނާއި ގާތްވިއެއްކަމަކު އަޔާޒް ދެންވެސް އެ ޚިޔާލަށް މަލާމާތުގެ ހީލުމެއް ދީފައި އޭނަގެ އިސްތަށިގަނޑުގެ ތެރެއިން އިނގިލިތައް ހިންގާލީ އެކަމާއިމެދު ވިސްނަން ބޭނުމެއް ނުވުމުންނެވެ.\nމަލާކަށް އެހީވާން އައި މުވައްޒަފު އެ ކޮޓަރިން ނިކުމެގެން ދިޔައީ މަލާކް ފެންވަރުވައި ހެދުން ބަދަލު ކުރުމަށްފަހު އެނދަށްވެސް އަރުވައި ކޮޓަރީގެ ބޮކިތައް ބަދަލު ކުރުމަށްފަހުއެވެ. މަލާކް އެނދުގައި އޮވެވެސް މުވައްޒަފު ކޮށްދިންހާ ކަންތަކަށްޓަކައި ޝުކުރު އަދާކުރުމުން އެ ޝުކުރު ބަލައިގަންނަމުން އެ މުވައްޒަފު ކޮޓަރިން ނިކުމެ ދޮރު ލައްޕާލިއެވެ. އެއާއެކު އެނދުގައި އޮތް މަލާކަށް އޮރެންޖު ކުލައިގެ ފަނޑު އަލީގެ ތެރެއިން ފެންނަމުން ދިޔަ ސީލިންގްއަށް ނަޒަރު ހުއްޓާލެވުނެވެ. ހަމަ އެއާއެކު އަޔާޒް ފަދައިން މަލާކަށް ވެސް ވިސްނެން ފެށީ ދާދި ދެންމެއަކު އެ ދެމެދުގައި ހިނގި ކަންތަކެވެ. އެހެނަސް އަޔާޒާއި ޚިލާފަށް މަލާކްގެ ސިކުނޑިއަށް ވެރިވާން ފެށީ މާ އެހެން ޒާތެއްގެ ޚިޔާލުތަކެވެ. އަޔާޒް ހަމަ ޙަޤީޤަތުގައި ވެސް އޭނައާއި ގާތްވާން އުޅުނީތޯ ހިތަށްއެރިއެވެ. އެހެންނޫނީ އެއީ އެ ވަގުތުކޮޅު ދިގު ދެމިގެން ދިޔުމުން އޭނައަށް ހީވި ގޮތް ހެއްޔެވެ؟ އަޔާޒް ދެވަނަ ފަހަރަށް އޭނަގެ އުނަގަނޑުގައި ހިފައި ދަމާލުމުގެ ފަހަތުގައި އޭނަ ވެއްޓިދާނެކަމުގެ ބިރުހީވުން ނޫންކަމެއް އޮވެދާނެ ހެއްޔެވެ؟ އެ ޚިޔާލުން ވެސް މަލާކްގެ ގައިން އެއްކަލަ ޒާތުގެ ތުރުތުރެއް ހިނގާލިއެވެ. އެއާއެކު މަލާކްގެ ހަނދާނަށް އަންނަން ފެށީ އޭނަގެ އެކުވެރިން ފިރިހެނުންގެ އެދުންތަކާއިމެދު އޭނައަށް ކިޔައިދީފައިވާ ވާހަކަތަކެވެ. އަންހެނަކު ކައިރިވުމުން ފިރިހެނަކަށް އެ އެދުންތަކުގެ މައްޗަށް ބާރު ފޯރުވަން އުދަގޫވާނެކަމަށް ބުނެލި ވާހަކަތަކެވެ. އަޔާޒަށްވީ އެހެން ހެއްޔެވެ؟ ދެމީހުންގެ ގުޅުމަކީ އާދައިގެ ދެމަފިރިންގެ ދެމެދުގައި އޮންނަ ގުޅުމަކަށް ނުވިޔަސް އަޔާޒް އޭނަގެ ‘ބޭނުންހިފަން’ އެދުނީ ހެއްޔެވެ؟ ހިތަށްވެރިވި އެ ޚިޔާލުން މަލާކްގެ ހިތް މޭތެރޭގައި އޮވެ ޖެހި ފިތި ބާރުވާން އުޅުނުހެން ހީވިއެވެ.\nއެކަމާމެދު ވިސްނަން އޮވެއޮވެފައި މަލާކަށް ފުން ނޭވައެއް ދޫކޮށްލެވުނެވެ. އެގޮތްވެސް ހެވޭ މަލާކްގެ ހިތަށްއެރިއެވެ. އެގޮތަށް ކަންތައް ކުރުމުގައި އަޔާޒްގެ އެއްވެސް ކުށެއްނެތެވެ. ވަކި މުއްދަތަކަށް ނަމަވެސް އޭނައަކީ އަޔާޒްގެ އަނބިމީހާއެވެ. ވީއިރު އަޔާޒް ބޭނުން އިރަކު އޭނައާއި ގާތްވުމަކީ އަޔާޒްގެ ޙައްޤެކެވެ. އެކަން އެނގުންވި ހިނދު މަލާކްގެ ހިތް މާޔޫސްވެގެން ދިޔައީ އޭނަގެ ސަބަބުން މުޅި އެވަގުތުކޮޅު ޚަރާބުވެގެން ދިޔަ ގޮތް ހަނދާންވުމުންނެވެ. އޭނަ ހަމަ އެވަގުތު ސިއްސައިގެންދާން ޖެހޭ ހެއްޔެވެ؟ އޭނައަށް އެހެންވުމުން އަޔާޒް ހާދަ ސަކަރާތްވާނެއެވެ. އޭނަ ނޫން އަންހެން ކުއްޖަކު އެ މަޤާމުގައި ހުރިނަމަ އެހެން ނުވީހެވެ. އަޔާޒަށް ވެސް މިކަން އެނގުންވެ އަޔާޒް ވެސް އޭނަ މަތިން ފޫހިވާނެތާއޭ ހިތަށްއެރިއެވެ. އެހެނަސް ކީއްވެކަމެއް ނޭނގެއެވެ. އެ ވަގުތުކޮޅަށްފަހު ވެސް އަޔާޒް އޭނައަށް ދައްކައިދިނީ ހާދަ ފުރިހަމަ އޯގާތެރިކަމެކެވެ. އޭނަ ހީކުރާވަރަށް އަޔާޒްގެ އަމިއްލަ އެދުން ބޮޑުނަމަ ކޮޓަރި ތެރޭގައި އެކަނިވުމުން ވެސް އަދި އޭނަ ކިތަންމެ ނާޒުކު ޙާލަތެއްގައި ވިޔަސް އަޔާޒް އޭނައާއި ކައިރިވީސް ނޫންހެއްޔެވެ؟ އެހެނަސް އަޔާޒް އެހެންނެއް ނަހަދައެވެ.\nމަލާކްގެ ޚިޔާލުތައް އޮޅުމެއްގެ ތެރެއަށް ދާން ފެށި ވަގުތު ކޮޓަރީގެ ދޮރު ހުޅުވުނު އަޑަށް އޭނަ ސިހިގެން ދިޔައެވެ. އެހެނަސް ދޮރު ހުޅުވި މީހަކު ނުފެނުނަސް އެއީ އަޔާޒްކަން ޔަޤީންވުމުން މަލާކް ވަގުތުން ދެލޯ މަރައި ނިދާކަމަށް ހެދުނީ އަޔާޒާއި ކުރިމަތިލާން ބޭނުމެއް ނުވުމުންނެވެ. އޭނަގެ ދެ ފަޔާއެކީ ސިކުނޑިވެސް ވަރުބަލިވެފައިވިހެން ހީވަމުން ދިޔަގޮތުން ދެލޯ މަރާލުމާއެކު އޭނަ ފުން ނިންޖެއްގެ ތެރެއަށް ގެނބެން އުޅުނެވެ. އެހެނަސް ދެ ހޭ ދޭތެރޭގައި އޮވެވުމުން އޭނައަށް އަޔާޒްގެ ފިޔަވަޅުތަކުގެ އަޑު އިވެމުން ދިޔައެވެ.\nކޮޓަރިއަށް ވަން އަޔާޒް ދޮރު ލައްޕާލަމުން ވަދެގެން އައީ ދެލޯ މެރިފައި އޮތް މަލާކަށް ބަލަމުން ބަލަމުންނެވެ. ހިނގަމުން ގޮސް އޭނަ އޮށޯންނަ ސޯފާއާއި ހަމަވީ ވަގުތު ފިޔަވަޅުތައް މަޑުޖައްސާލެވުނެއްކަމަކު އޭނަގެ ނަޒަރު ދެންވެސް ހުއްޓިފައިވީ މަލާކަށެވެ. އެ ހިނދު އޭނައަށް ހިނިތުންވެލެވުނީ އޭނައަށް ވެސް ނޭނގިއެވެ. އެއަށްފަހު ނިދަން އޮށޯތުމުގެ ޚިޔާލު ބަދަލުކޮށް އޭނަ މަލާކާއި ދިމާލަށް ދާން ފެށީ މަލާކްގެ ފައިގެ ޙާލަތު އޭނަ ބަލަންޖެހޭނެ ކަމުގެ ބަހަނާ އަމިއްލަ ނަފްސަށް ދައްކަމުންނެވެ. އެނދުގެ ފައިލާ ކޮޅުގެ ކައިރިއަށް ގޮސް މަޑުކޮށްލި ހިނދު އާދައިގެ މަތިން ރަޖާގެ ދަށުން މަލާކްގެ ދެފައި އެއްފަރާތަކަށް ވެއްޓިފައިވިކަން އަޔާޒަށް ފާހަގަވިއެވެ. އޭނަ އެކަމާމެދު ވަކި މާޔޫސެއް ނުވެއެވެ. ބޭރުފުށުން ފެންނާނެ ފަދަ ބަދަލެއް މަލާކްގެ ކިބައިން ފެންނާނީ ފުދޭވަރަކަށް ދުވަސްވަންދެން ފަރުވާ ކޮށްގެންކަން އޭނައަށް އެނގޭތީވެއެވެ. އެހެންކަމުން މަލާކްގެ ފައިގެ މަސްތައް ވެސް އެރޭ ނުބަލަން ނިންމަމުން އަޔާޒް މަލާކަށް ފަސްދޭން ހިތަށްއެރިއެވެ. އެހެނަސް ހަމަ އެވަގުތު މަލާކްގެ މޫނަށް ނަޒަރު ހުއްޓާލެވުމުން އޭނަ ހުއްޓުންއެރިއެވެ. ރީނދޫކުލައިގެ ފަނޑު އަލީގެ ތެރެއިން ފެނުނަސް އެހެންނޫނީ ހަނދުވަރުގެ އަލީގެ ދަށުން ފެނުނަސް އެ މޫނު ރީތީ އެއްވަރަކަށްތާއޭ ހިތަށްއެރިއެވެ. ހަމަ އެހިނދު އޭނައަށް އެނދުގެ އެއްފަރާތަށް ޖެހި މަލާކްގެ ކައިރިއަށް ދެވެން ފެށީ އަނެއްކާވެސް އެ މޫނު ގާތުން ދެކިލަން ހިތް އެދުނު ވަރުންނެވެ. ލަސް ފިޔަވަޅުތަކެއްގައި އަޔާޒް ގޮސް މަލާކްގެ މޫނާއި ކައިރިވާނެހެން އެނދުގެ ކައިރީގައި ކުރުފައިމައްޗަށް ތިރިވެލިއެވެ. އެ މޫނުމަތިން ފެނުނު ހިމޭންކަމުން އަޔާޒްގެ ހިތަށްވެސް ހިމޭންކަމެއް ގެނުވިއެވެ. ހަމައެއާއެކު މަލާކްވާނީ ފުން ނިންޖެއްގައި ކަމަށް އޭނައަށް ނިންމުނެވެ. އެނޫންނަމަ އެ މޫނުމަތިން އުދަގުލެއްވެގެން އުޅޭފަދަ އަސަރެއް ފެނުނީހެވެ. އަދި އަމުދުން މިރޭ ޖެއްސި ޙަރަކާތުން ވެފައި ހުންނާނެ ވަރުބަލީގައި މިހާއިރުވާއިރު މަލާކަށް ނުނިދި ހުންނާނެހެން އަޔާޒަށް ހީނުވިއެވެ. އެހެންކަމުން އޭނަ މަލާކްގެ މޫނުގެ އެއްފަރާތުގައި އޮތް އިސްތަށިކޮޅު އެއްފަރާތްކުރަން އަތް އުފުލާލީ ވަކި ޖެހިލުންވުމެއް ނެތިއެވެ. އަދި ލަސްލަހުން އޭނަ ގެ އިނގިލިތަކުން އެ މޫނުގައި ބީހިލަމުން އެ އިސްތަށިގަނޑު އެއްފަރާތް ކުރިއެވެ. އޭނަ ބީހިލުމާއެކު މަލާކްގެ ދެބުމަ ކައިރިވެ މައްޗަށް އަރައިގެން ދިޔަ ގޮތުން އަޔާޒްގެ ހިތް އިތުރަށް އޭނައަށް ލެނބުން ނޫންކަމެއް ނުވިއެވެ. އެއީ މަލާކްގެ ބަލީގެ ސަބަބުން ވާގޮތެއްކަން އެނގުނަސްމެއެވެ. އެ ބަލީގެ ޒާތުން މަލާކް ކިތަންމެ ފުން ނިންޖެއްގައި އޮތަސް އެހެންވެދާނެކަން އަޔާޒަށް އެނގެއެވެ. އެހެންކަމުން މަލާކް ހޭލާ އޮވެދާނެކަމަށް އޭނަ ދެންވެސް ހިއެއްނުކުރެވެ. އޭނަ އަތް ނަގާލުމުން ވެސް މަލާކްގެ އެ މޫނުމަތި ހުރިގޮތަށް ހުރިތަން ފެނިފައި އެމީހުން ކައިވެނިކޮށްގެން އުޅުނު ފުރަތަމަ ދުވަސްކޮޅު އޭނަގެ ހަނދާނަށް އައެވެ. މަލާކްގެ މޫނުމައްޗަށް ވެރިވެފައިވި ވޭނީ އަސަރު ފިލުވުމަށްޓަކައި އޭނަ މަލާކްގެ ނިތްކުރި މަސާޖުކުރަން ފެށުމުން ވީގޮތް ހަނދާންވެފައި ލުއި ގޮތަކަށް ހީލެވުނެވެ. އެހެނަސް ކީއްވެކަމެއް ނޭނގެއެވެ. އެވަގުތު މަލާކްގެ މޫނުމަތީގެ އަސަރު ރަނގަޅު ކުރެވޭނެ އެއަށްވުރެ ފަސޭހަ ގޮތެއް އަޔާޒަށް ޚިޔާލުކުރެވުނެވެ. އެ ޚިޔާލުކޮށްފައި މަލާކަށް ބަލާލުމުން އަޔާޒަށް އަމިއްލަ ނަފްސުގެ މައްޗަށް ބާރު ފޯރުވަން އުދަގޫވިއެވެ. އެހެންކަމުން އޭނަ ވަކި ދެވަނަ ވިސްނުމެއްނެތި ލަސްލަހުން މަލާކާއި ގާތްވެލަމުން މަލާކްގެ ނިތުގައި ބޮސްދިނެވެ. އޭނަ ބޮސްދީފައި ލަސްލަހުން ދުރުވެލީ ވަގުތު އަނެއްކާވެސް މަލާކްގެ ދެބުމަ ތިރިވިއެއްކަމަކު ނިތަށް ކުޑަކޮށް ރޫއަރާފައިވި މަންޒަރު ފެނުނެވެ. އަޔާޒް މަޑުމަޑުން މަލާކްގެ ނިތުގައި އަތް އަޅައި ބޮޑުވާ އިނގިލިން ފިރުމާލުމުން އަނެއްކާވެސް އެމޫނުމަތިން އެއްކަލަ ހިމޭންކަން ފެނިގެން ދިޔުމުން އަޔާޒަށް ހިނިތުންވެލެވުނެވެ. އެއަށްފަހު އޭނަ ފުން ނޭވައެއް ދޫކޮށްލަމުން ވައި އަޑުން ‘ސްލީޕް ޓައިޓް’ އޭ ބުނެ ދެފައި މައްޗަށް ތެދުވެލިއެވެ. އެއަށްފަހު އާދައިގެ ހިނގުމެއްގައި ގޮސް އޭނަގެ ސޯފާގައި އިށީނދެ އޮށޯވެލިއެވެ. އެހިނދު އަޔާޒަށް ނޭނގުނުކަމަކީ މަލާކްގެ ލޯ ހުޅުވިގެން ދިޔަކަމެވެ. ލޯ ހުޅުވުމާއެކު މަލާކް ނުތެދުވުނެއްކަމަކު އަޔާޒް ދިޔަ ދިމާލަށް ބަލަން އޮވެވުނެވެ. އަޔާޒް ދެންމެ ކުރިކަމުގެ އަސަރު އޭރުވެސް އޭނަގެ ނިތުން އިޙްސާސް ކުރެވެމުން ދިޔަ ގޮތުން ފުރިހަމަ ހިނިތުންވުމެއް މަލާކްގެ މޫނުމައްޗަށް ވެރިވިއެވެ. އަޔާޒްގެ އެ ޙަރަކާތުގެ މާނައަކީ ކޮންމެ ކަމަކަށް ވިޔަސް މަލާކަށް އެނގުނުހާ ކަމަކީ އެވަގުތު އޭނަގެ ހިތް އުފަލުން ފުރިގެން ދިޔަކަމެވެ.\nއޭގެ އަނެއްދުވަހުގެ ފަތިސް ނަމާދަށް މަލާކްގެ ފޯނު އެލާމްވިއެއްކަމަކު މަލާކަށް ގޮވަން ޖެހުނީ އަޔާޒެވެ. ލޯ ހުޅުވުމާއެކު އަޔާޒް ފެނުމުން ލުއްކެއްޖަހައި މަލާކަށް ތެދުވެވުނެވެ. އޭނައަށް ހޭނުލެވުނީ ކީއްވެކަން މަލާކަށް ދޭހަ ނުކުރެވުނެއްކަމަކު އަޔާޒަށް އެނގެއެވެ. މަލާކްގެ ފަޔަށް ރޭ ޖެއްސި ޙަރަކާތްތަކުން ސިކުނޑިއަށް ވެރިވެފައިވާނެ ވަރުބަލިކަން ފިލުވަން ފުދޭވަރަކަށް އަރާމާއި ވަގުތު ބޭނުންވާނެއެވެ. ފަތިސް ނަމާދު ކުރުމަށްފަހު ވެސް އެހެން ދުވަސްދުވަހާއި ޚިލާފަށް މަލާކް ނިދާލުމުން އަޔާޒް ޙައިރާނެއް ނުވީ އެހެންވެއެވެ. ދެމީހުން ފުރަން އޮތީ އެދުވަހު ރަޝިޔާ ގަޑިން 11:15 ގައި ކަމަށްވުމުން ހެނދުނު7ޖެހުމުން ވެސް އަޔާޒް ތަނަކަށް ދާން ހޮޓެލުން ނިކުތީ މަލާކް ނިދަން ބާއްވާފައެވެ.\nއަޔާޒް ހޮޓެލުން ނިކުމެގެން ފިހާރައަކާއި ދިމާލަށް ދާން މިޞްރާބުޖެހީ ވެސް ރޭގެ ޚިޔާލުތަކާއި އެކީގައެވެ. އެހެނަސް މިފަހަރު އޭނައަށް އެ ޚިޔާލުތަކުގެ ތެރެއިން ސަމާލުކަން ދެވެމުން ދިޔައީ އެހެންކަމަކަށެވެ. އެއީ މަލާކް ޕޫލުގެ ތެރޭގައި އޭނަގެ ގާތަށް އައިސް ދެއަތުން އޭނަގެ ޓީޝާޓުގައި ހިފަހައްޓައިގެން ހުރި ގޮތެވެ. މަލާކް އޭރުވީ ކަންބޮޑުވުމެއްގައި ކަމަށްވުމުން އޭނަ އަތުން ކޮންމެ އެއްޗެއްގައި ހިފިޔަސް ހިފާނީ ވީ އެންމެ ބާރަށްކަން އޭނައަށް ޔަޤީނެވެ. އެހެނަސް ރޭ މަލާކްގެ ވާތް އަތުން އެފަދަ ބާރެއް އޭނައަށް އިޙްސާސް ކުރެވުނުއިރު ކަނާތް އަތުން ހިފަހައްޓައިގެން ހުރީ ކިރިޔަކިރިޔާއޭ ބުންޏަސް ދޮގަކަށް ނުވާނެއެވެ. އެކަމާމެދު ވިސްނަމުން ދަނިކޮށް މަލާކްގެ އެހެނިހެން ޙަރަކާތްތަކާމެދު ވެސް އަޔާޒަށް ވިސްނުނެވެ. މަލާކް ދެއަތް ބޭނުންކުރަން ޖެހޭ ޙާލަތްތަކުގައި ވެސް އެއަތް ބޭނުން ނުކުރާކަން ފާހަގަވިއެވެ. ފޯނުން މެސެޖެއް ލިޔާއިރުވެސް ދެއަތުން ފޯނުގައި ހިފަހައްޓައިގެން ހުރިއެއްކަމަކު އަނެއްއަތުގެ އިނގިލިތައް ބޭނުން ނުކުރާކަން ފާހަގަވިއެވެ. ވާތްއަތުން ބޮޑު ތަށްޓެއް ކަހަލަ އެއްޗެއް އުފުލާއިރު ކަނާތްއަތުގެ އިނގިލިތަކަށް ބާރުވެފައި ހުންނަކަން ފާހަގަވިއެވެ. އަޔާޒް ގޮސް ފިހާރައަކަށްވަނީ މި ހުރިހާ ކަމަކާމެދު ވިސްނަމުންނެވެ.\nމަލާކަށް ހެނދުނު ހޭލެވުނީ 7:30 ވާން ގާތްވެފައި ވަނިކޮށެވެ. ހޭލެވުމާއެކު އަރިމަތީ މޭޒުމަތީގައި ހުރި ގަޑި ފެނިފައި މިއަދަކީ ފުރަންވީ ދުވަސްކަން އެނގުމުން އެދުވަހު ދެވަނަ ފަހަރަށް ލުއްކެއްޖަހައި ތެދުވެވުނެވެ. ތެދުވެވުނު ވަގުތު އާދައިގެ މަތިން އޭނަގެ ފައިގެ ފަލަމަސްގަނޑުގައި ރިހުމެއް އުފެދުނެވެ. އެހެނަސް ނޭނގޭ ސަބަބަކާހުރެ އެވެގެން ދިޔައީ އޭނަ އުއްމީދު ކުރި ވަރަށްވުރެ ކުޑަ ރިހުމަކަށެވެ. އެކަމާމެދު ހިސާބަކަށް ޙައިރާންވެ ހުރެ އޭނައަށް ޑުވެޓް ދުރުކޮށްލަމުން އޭނަގެ ފައި އެނދުން ބޭލިއެވެ. އެހިނދު ވެސް އާދައިގެ މަތިން ފައިގައި ރިހުމެއް އުފެދުނެއްކަމަކު އެ ޙަރަކާތް ގެންނަން އޭނައަށް އިހުނަށްވުރެ ފަސޭހަވިހެން ހީވީ ކީއްވެކަމެއް ނޭނގުނެވެ. އޭގެ ދެވަނަ ސިކުންތުގައި އޭނަ ގޮނޑިއަށް ބަލަން ހުރެ ކުއްލިއަކަށް ތެދުވެލަމުން ގޮނޑިއަށް ބަދަލުވީ ހިނދުވެސް ފައިގައި ރިހުނެއްކަމަކު އިހުނަށްވުރެ ކޮންޓްރޯލާއި އެކީ އޭނައަށް އެކަން ކުރެވުނުހެން ހީވިއެވެ. މަލާކް އެކަމާމެދު ފުން ވިސްނުމަކަށް ގެއްލެން އުޅުނު ވަގުތު ކުއްލިއަކަށް ކޮޓަރީގެ ދޮރު ހުޅުވިގެން ދިޔަ އަޑަށް އޭނަ ސިއްސައިގެން ދިޔައެވެ.\n“އޮހް! ސޮރީ….ހީކުރީ އަދިވެސް ފުން ނިންޖެއްގަ ކަމަށް އޮންނާނީ…” އަޔާޒް އެހެން ބުނެލީ މުށި ކުލައިގެ ކަރުދާސް ކޮތަޅަކާއެކީ ކޮޓަރިއަށް ވަދެ ދޮރު ލައްޕަމުންނެވެ.\n“ކިހިނެއް ނިދަން އޮވެވޭނީ؟ މިއަދު ފުރަނީވިއްޔާ…އަދި ކިރިޔާ ހެދުންތައް ފޮށްޓަށް އެޅިފަ ހުރީ.” މަލާކް އެހެން ބުނެލީ ގޮނޑި ދުއްވަމުން ގޮސް އަނބުރާލަމުން އަޔާޒާއި ކުރިމަތިލަމުންނެވެ. ދެމީހުން ވާހަކަ ދައްކަން ފެށި ގޮތުން ރޭ ހިނގި ކަންތަކާމެދު ދެމީހުންވެސް ހަނދާން ނެތުނު ފަދައެވެ. ދެމީހުންގެ ހަތަރުކަޅި ބައްދަލުވީ ވަގުތު އެކަން ހަނދާންވިއެއްކަމަކު އަޔާޒް އޭނައާއި މަލާކާއި ދެމެދު ފާރެއް ލެވެން ބޭނުމެއް ނުވުމުން ވާހަކަ ދެއްކިއެވެ.\n“އިޓްސް އޯކޭ މަލާކް އަދި2ގަޑިއިރު ފަހުން އަހަރުމެން މިތަނުން ނައްޓާނީވެސް. ސަމްޓައިމްސް ޔޫ ނީޑް ޓު ޗިލް އައުޓް! ޗިލް ކޮށްލާފަ މީގަ ހިފާ!” އަޔާޒް އެހެން ބުނެ ކުއްލިއަކަށް އޭނަ ގެނައި ކޮތަޅު ތެރެއިން ބޯޅައެއް ނަގައި މަލާކާއި ދިމާލަށް އެއްލާލިއެވެ. އަޔާޒް ކުއްލިއަކަށް ބުނެލި ވާހަކައިންނާއި ބޯޅައެއް ފެނިގެން ދިޔުމުން މަލާކް ތެޅިގެންފައި ކަހަލަ ގޮތަކަށް އޭގައި ހިފަން އުޅުނެވެ. އެހެނަސް ބޯޅަ ކައިރި ވީވީހެން މަލާކް ދެލޯ މަރާލަމުން ދެއަތް ގުޅުވާލި ވަގުތު ބޯޅަ އޭނަގެ އެއްފަރާތުން ދިޔައީއެވެ.\n“ހަހަ! ނައިސް ކެޗް!” އަޔާޒް އެވަގުތު މަލާކްގެ މޫނުމަތިން ފެނުނު މައުސޫމްކަމާހެދި ހިނިތުންވެހުރެ ފަހަތަށް ދަމުން ދިޔަ ބޯޅަ ނަގަން ދިޔައެވެ.\n“ތި ނައިސް ކެޗަކީ މަލާކަށް ހުވަފެނަކުން ވެސް ކުރެވޭނެ ކަމެއްނޫން. ކުޑައިރުއްސުރެ އުޅެއުޅެ ކުރެވުނު ކަމެއްނޫން ތިއީ. ވަރަށް ބޮޑު ބޯޅައެއް ނޫނިއްޔާ. މީހުން ބުނެއުޅުނު އެއީ މަލާކްގެ ލޮލުގެ މައްސަލައެއް ހުންނާތީވެއޭ ވެސް. އެހެން ކިޔާތީ ބައްޕަ ލޮލުގެ ޑޮކްޓަރަކަށް ވެސް މަލާކް ދެއްކި. އެކަމަކު މަލާކަށް އެނގޭ އެ ޑޮކްޓަރު ދެއްކި ބޯޑުގަ ހުރި ހުރިހާ އަކުރެއް ކިޔަން.” މަލާކް އެވާހަކަ ކިޔައިދިނީ ހިސާބަކަށް ލަދުގެންފައި ހުރެއެވެ. ދެންމެ އަޔާޒަށް އޭނަ ފެނިފައި ހުންނާނީ މޮޔަ ގޮތަކަށްތާއޭ ހިތަށްއެރިއެވެ. އެހެނަސް އޭނަ އެ ވާހަކަ ކިޔައިދީ ނިމުނުއިރު އޭނައާއި ތިން ފިޔަވަޅެއްހާ ދުރުގައި ހުއްޓިލީ އަޔާޒްގެ މޫނުމަތީގައި އޭރުވެސްވީ ލުއި ހިނިތުންވުމެކެވެ.\n“އެއީ ލޮލުގެ މައްސަލައެއްނޫން….އެއީ ހޭންޑް އައި ކޯޑިނޭޝަން މައްސަލައެއް.” އަޔާޒް ދަށްކުރެވިފައިވި އަޑަކުން އަމިއްލަ އަމިއްލައަށް ބުނެލީ ވަކި މަލާކަށް އިއްވާކަށް ނޫނެވެ.\n“ހޭންޑް؟ މަލާކްގެ އަތުގަ ވެސް މައްސަލައެއް ހުންނާތީތަ އެހެންވަނީ؟” މަލާކަށް އޭނައަށް އިވުނު ބަހަށް ބުރަވެ އަހާލެވުނެވެ. އަޔާޒް ހިސާބަކަށް ކަންބޮޑުވިއެއްކަމަކު ވަގުތުން ހަމަޖެހޭ ގޮތް ދެއްކިއެވެ.\n“ކާކު ދެއްކި ވާހަކައެއް؟ މަލާކްގެ އަތާ އަހަރެންގެ އަތާ ކޮން ތަފާތެއް ހުރީ؟ އަސްލު ވާ ގޮތަކީ ބައެއްފަހަރު ލޮލަށާއި އަތަށް ވެސް ޖެހޭނީ އެކި ކަންތައް ވަކިވަކިން ދަސްކޮށްދޭން. ދަސްކޮށްދީފަ ޕްރެކްޓިސްކުރީމަ ލޮލަށާއި އަތަށް އަމިއްލައަށް އެނގޭނެ އެކުއެކީގަ މަސައްކަތް ކުރަން…މިސާލަކަށް މަލާކް މި ބޯޅަ ހިފަން ބޭނުމިއްޔާ މިއަށް ބަލާ ފުރަތަމަ ކަމަކަށް.” އަޔާޒް އޭނަގެ އަތުގައި އޮތް ބޯޅަ ދައްކާލަމުން ބުނެލިއެވެ. އެއާއެކު މަލާކް އޭނަގެ ހުރިހާ ސަމާލުކަމެއް އެ ބޯޅައަށް ދިނެވެ.\n“ދެން ބޯޅަ ހިފަން ދެއަތް ތައްޔާރުކުރޭ.” އަޔާޒް ބުނެލިއެވެ. އެއާއެކު މަލާކް ބޯޅުން ނަޒަރު ވަކި ކުރުމެއްނެތި އޭނަގެ ދެއަތް ގޮނޑީގެ ދެ އަތްގަނޑުގައި ޖެހޭވަރަށް ބެހެއްޓިއެވެ. އެއާއެކު އަޔާޒަށް ދެލޯ މަރައި ތަގުޅި ކޮށްލެވުނެވެ.\n“ބޮޑު ބަރުބޮލެއް ހިފަންތަ މަލާކް ތިހާ ދުރުގަ އަތް ބަހައްޓައިގެން ތިއުޅެނީ؟” އަޔާޒް ސަމާސާ ރާގަކަށް އަހާލަމުން މަލާކަށް ހީލެވުނެވެ. އޭނަ އެއްފަހަރު ބޯޅައަށް އަނެއްފަހަރު އޭނަގެ އަތަށް ބަލާލަމުން ދެއަތް ކައިރި ކުރިއެވެ. އަދި އަނެއްކާވެސް ބޯޅައަށް ބަލާލީ ނުހަނު ޝައުޤުވެރިވެފައި ހުރެއެވެ. އޭނައަށް ކުރިން ނުކުރެވޭ ކަމެއް ކުރެވެން އުޅޭހެން ހީވުމުންނެވެ.\n“ބޯޅަ ދާ ދިމާލަކަށް އަތް ގެންދަން ހަނދާންކުރާތި މަލާކް. ތައްޔާރު؟” އަޔާޒް އެހެން ބުނެލަމުން ދެ ފިޔަވަޅު މަލާކާއި ގާތަށް ޖެހިލީ އެހާ ދުރުން އެއްލުމުން ވެސް މަލާކަށް އަދި ނުހިފޭނެހެން ހީވުމުންނެވެ. އެގޮތަށް ކަންތައްވެ މަލާކްގެ ހިތް ދެރަވާކަށް އަޔާޒް ބޭނުމެއްނުވިއެވެ. މަލާކާއި އޭނައާއި ދެމެދު އެންމެ ބޮޑު ޓައިލްއެއްހާ ދުރުމިނުގައި ހުރެ އަޔާޒް މަލާކްގެ އަތާއި ދިމާލަށް ބޯޅަ އެއްލިއެވެ. އެއާއެކު މަލާކް މަޑުމަޑުން އަތް ހިއްލާލަމުން ބޯޅަ ހިފާލިއެވެ. އެ ހިނދު މޫނުމައްޗަށް ވެރިވެގެން ދިޔަ އުޖާލާކަމާއެކީ ދެލޯ ބޮޑުކޮށްލަމުން މަލާކް އެ ބޯޅައަށް ބަލާލީ ޤަބޫލުކުރަން ދަތިވެފައި ހުރެއެވެ. މިއީ އޭނަގެ ޙަޔާތުގައި ވެސް މިހާ ކުޑަ ބޯޅައެއް އެހާ ރީއްޗަށް ހިފުނު ފުރަތަމަ ފަހަރޭ ބުންޏަސް ދޮގަކަށް ނުވާނެއެވެ. މަލާކަށް ވީ ގޮތް ފެނިފައި އުފަލާއެކީ ހީލެވުނު އަޔާޒް ވަގުތުން މަލާކަށް ހިތްވަރު ދިނުމަށް ފުރުޞަތުގެ ބޭނުން ހިފިއެވެ.\n“ޔެސް! މަލާކް 1 އަޔާޒް 0! އަވަހަށް އެއްލާ މިކޮޅަށް.” އަޔާޒް އެހެން ބުނެލީ އެ ހުރި ދިމާލުން ބިންމަތީގައި އިށީންނަމުންނެވެ. އޭނަ އެހެން ބުނުމާއެކު މަލާކް އޭނައާއި ދިމާލަށް ކުއްލި ގޮތަކަށް އުއްކާލިއެވެ. އެހެނަސް އަޔާޒް ފަރިތަކަމާއެކީ ހިފިއެވެ. މަލާކް ވަކި ކޮންޓްރޯލެއް ނެތި އުކަމުން ދިޔަ ގޮތުން ބޯޅައިގައި ހިފައިގެން ހުންނަ ގޮތަށް ވިސްނުމަށްވެސް އަޔާޒް ދަސްކޮށްދިނެވެ. އަދި އުކާއިރު އަތަށް ވެގެންދާ ގޮތަށްވެސްމެއެވެ. އެހެނަސް މަލާކް މަސައްކަތް ކުރިޔަސް އެއަތް ދަނީ ރަނގަޅަށް ނޫންކަން އަޔާޒަށް އެނގުނެވެ. އެނގުނަސް އޭނަ އެކަން މަލާކަށް ނޭންގީ އެކަން ރަނގަޅުކުރެވޭނީ އެހެން ކަމަކުން ކަން އޭނައަށް އެނގުންވީތީވެއެވެ.\nކޮންމެ ގޮތެއްވިޔަސް އެވަގުތުކޮޅުވެގެން ދިޔައީ ދެމީހުންނަށް ވެސް އުފާވެރި ވަގުތުކޮޅަކަށެވެ. އަޔާޒް ލަސްލަހުން އެއްލުމުން މަލާކް ފަރިތަކަމާއެކީ ހިފަން ފެށުމުން އަޔާޒް ނޫންކަމަށް ހަދާފައި ތަންކޮޅެއް ދުރަށް ވެސް ޖެހިލަމުން އުކިއެވެ. މަލާކަށް ބައެއްފަހަރު ހިފި ބައެއް ފަހަރު ނުހިފެން ފެށުމުން މަލާކް ދެރަވާތަން ފެނިފައި އަޔާޒްވެސް ނުހިފޭ ކަމަށް ހެދެން ފެށިއެވެ. އޭގެއިން ކޮންމެ ފަހަރަކު އަޔާޒް ޖައްސާލާ ޑްރާމާގެ ސަބަބުން މަލާކަށް ހެވެމުން ދިޔައެވެ. އެންމެ ފަހުން އެ ކުޅިވަރު އަޔާޒް ނިންމާލީ މިއަދު އެންމެ ލަހުން ތައްޔާރުވާ މީހަކު ކޮންމެހެން ކުރަންޖެހޭ ކަމެއް އޮންނާނެ ކަމަށް ބުނަމުންނެވެ. ހަމައެއާއެކު ދެމީހުންވެސް ތެޅިގަންނަމުން ފުރަން ދިޔުމަށްޓަކައި ތައްޔާރުވާން ދިޔައެވެ.\nމަލާކް ނުހަނު ތެޅިފޮޅިގެން ހެދުން ފޮށި ތައްޔާރުކޮށް ފެންވަރައި ރީތިވެލައިގެން ކޮޓަރިން ނިކުތީ އަދި ހަމަ ޔަޤީނުންވެސް އަޔާޒް ނުނިކުންނާނެކަމަށް ހިތާހިތުން ކިޔަމުންނެވެ. އެހެނަސް އޭނަ ނިކުތް އިރު ތާޒާވެ ހެދުން ބަދަލުކޮށްގެން ހުރި އަޔާޒް ނުހަނު ހަމަ ޖެހިލައިގެން ހެދުން ފޮށި ކައިރީގައި ބަހައްޓައިގެން ސިޓިންގް ރޫމުގެ ސޯފާގައި މަޖައްލާއެއް ކިޔަން އިނެވެ. މަލާކް ފެނުމާއެކު އޭނަ ހިނިތުންވުމަކާއެކީ ‘ހައި’އޭ ބުނެލިއެވެ.\nމަލާކް ކުރަންޖެހޭ ކަމެއް އަޔާޒް ކިޔައިދިނީ ދެމީހުން ގެއިން ސައި ބުއިމަށްފަހު އެއާރޕޯޓަށް ދިޔުމަށްޓަކައި ޓެކްސީއަށް އެރުމުންނެވެ. ޓެކްސީގައި ދަތުރު ފެށުމާއެކު އަޔާޒް އެދުވަހު ހެނދުނު ދެމީހުން އުކައި ހިފި ބޯޅަ މަލާކްގެ ކަނާތް އަތަށް ލައިދިނެވެ.\n“މަލާކް ކުރަންވީ ކަމަކީ އަހަރެން މި ބޯޅަ މި ލައިދިން އަތުން ވީހާވެސް ބާރަކަށް ބޯޅައަށް 20 ފަހަރު ފިތަންވީ.” އަޔާޒް ބުނެލިއެވެ. އޭނަ އެހެން ބުނުމާއެކު އެ ބޯޅަ ލެވިފައި އެވަނީ އޭނަގެ ބަލި އަތަށްކަން މަލާކަށް އެނގުންވިއެވެ.\n“އަޔާޒް…..މިއަތުން ތަންކޮޅެއް އުދަގޫ….އަނެއްއަތުން ހެދިޔަސް އޯކޭތަ؟” މަލާކަށް އަހާލެވުނެވެ.\n“އުނހު….ރޫލްސް އާރ ރޫލްސް….އަހަރެން މި ލައިދިން އަތުން އެކަން ކުރަންޖެހޭނީ.” އަޔާޒް ސީރިއަސްވާ ކަމަށް ހެދެމުން ބުނެލިއެވެ. އެއާއެކު މަލާކް ފުން ނޭވައެއް ދޫކޮށްލަމުން ނޫކުލައިގެ އެ ރަބަރު ބޯޅައަށް ބަލާލިއެވެ. އެއަށްފަހު ނުހަނު އުދަގުލާއެކީ އޭނަގެ އިނގިލިތައް އެ ބޯޅައިގައި ޖައްސާލިއެވެ. ފިތަން އުޅުނެއްކަމަކު އެ ފުރަތަމަ ފަހަރު އޭނައަށް އެކަމެއް ނުވިއެވެ. ދެވަނަ ފަހަރުވެސް އޭނަގެ އިނގިލިތަކަށް ދޫވެގެން ދިޔައީ ބޯޅައަށް ފިތާލެވުމުގެ ކުރިންނެވެ. އެހިނދު އޭނަގެ ހުރިހާ ސަމާލުކަމެއް އޭނަގެ އިނގިލިތަކަށް ދެމުން ދިޔައިރު އޭނަގެ ނިތުން ދާތިކިތަށްވެސް ހިއްލަން ފެށިއެވެ. އެހެނަސް މަލާކް ބަލި ޤަބޫލުކުރުމެއްނެތި ތިންވަނަ ފަހަރުވެސް އޭނަގެ އިނގިލިތައް ބޯޅައިގައި ވަށާލަމުން އެ އިނގިލިތަކަށް ބާރުލިއެވެ. ހަމަ އެހިނދު އެ ބޯޅައަށް ކުޑަކޮށް އެނގުންވެގެން ދިޔަ ގޮތުން މަލާކް ހުއްޓުންއަރާ ގޮތްވިއެވެ.\n“އެބަވޭ އަޔާޒް!” މަލާކަށް އަޔާޒަށް ބަލާލަމުން އެހެން ބުނެލެވުނީ ލިބުނު ޙައިރާންކަމާއެކީ ވީ އުފަލާއި އެކުވެސްމެއެވެ. އެއާއެކު އަޔާޒްވެސް މަލާކަށް ހިނިތުންވުމެއް ހަދިޔާކުރިއެވެ.\n“ސީ؟ ބުނީމެއްނު މަލާކަށް ވާނެއޭ؟” އަޔާޒް ހުވަފެނީ ގޮތަކަށް މަލާކަށް ބަލަން އިނދެ އުއްމީދީ ގޮތަކަށް ބުނެލިއެވެ. މަލާކް އެ ވާހަކައާއި އެއްބަސްވަމުން ބޯޖަހާލަމުން އަނެއްކާވެސް އޭނައާއި ޙަވާލުކުރެވުނު މަސައްކަތަށް ސަމާލުކަން ދިނެވެ. މަލާކް އެ މަސައްކަތަށް ގެއްލުނު ވަގުތު އަޔާޒް އޭނަގެ ފޯނު ހުޅުވައި ފޭސްބުކަށް ވަދެލިއެވެ. އެ ދުވަސްވަރުގެ އާދައިގެ މަތިން ފޭސްބުކް ހުޅުވާލުމާއެކު ފެނިގެން ދިޔައީ ދީނާއި ދެކޮޅުވެގެން އުޅޭ މީހުންގެ ވާހަކައެވެ.\n“މިހާރު ހާދަ ވަރަކަށޭދޯ މިއުޅޭ ކުދިން ދީނޭ ދީނޭ ކިޔައިގެން މިއުޅެނީ….” އަޔާޒް ބައެއް ޒުވާންކުދިންގެ ޓުވިޓާ ޕޯސްޓްތަކުގެ ފޮޓޯތަކުގެ ތެރެއިން ސްކްރޯލް ކުރަމުން ބުނެލިއެވެ.\n“އާނ….އަދި މިފަހަކަށް އައިސް ތި އަޑު ހަރުވެގެން އުޅެނީ އެ މަހީރާ އާދަމެއްގެ ސަބަބުންނެއްނު؟” މަލާކް ވަކި ވިސްނުމެއްނެތި ބުނެލިއެވެ. އެހެނަސް އޭނަ ބުނެލި ނަމަކުން ކުއްލިއަކަށް އަޔާޒްގެ ދެލޯ ބޮޑުވިއެވެ.\n“ކް….ކާކޭ؟” އަޔާޒަށް ޖެހިލުންވުމަކާއެކީ އަހާލެވުނެވެ.\n“މަހީރާ އާދަމް….އެ އަންހެން މީހާއެއްނު ކޮންމެވެސް ޑޮކިއުމެންޓްރީއެއް ހަދައިގެން އުޅެނީ؟” މަލާކް އޭނަ ޢާއްމުގޮތެއްގައި ކިޔައި އުޅޭ އޮންލައިން ނޫސްތަކުން ފެނުނު ވާހަކައެއް ބުނެލިއެވެ. އެހެނަސް އަޔާޒްގެ ސަމާލުކަން ދެވިފައިވީ އެންމެ ނަމަކަށެވެ. މަހީރާ އާދަމްގެ ނަން އޭނަގެ ސިކުނޑީގައި ގުގުމަން ފެށި ވަގުތު އެ ލޯމަތިން ރުޅިވެރިކަން ފާޅުވާން ފެށިއެވެ.\n“މިހާރު އެނގޭދޯ؟ އަހަރެން! އަހަރެން ކަލޭގެ މަންމައާއި ބައްޕަ ވަކިކުރީ…..އެކަމަކު ކަލޭގެ ބަސް ޤަބޫލުކުރާނީ ކާކު؟ ކަލޭވެސް ޖެހޭނީ އެހެން މީހުން ބުނާ ވާހަކައަށް ހެއްލެން. ކަލޭގެ މަންމަ އެ ދިޔައީ މުޅިން އެހެން ވާހަކައެއް ކިޔައިދީފަ ވިއްޔާ….” އަޔާޒްގެ ކަންފަތުގައި އެ ބަސްތައް ގުގުމާލިއިރު މީގެ 22 ވަރަކަށް އަހަރު ކުރިން ބޮޑު އޮފީސް ގޮނޑިއެއްގައި އޭނައަށް ފަސްދީގެން އިން އަންހެނަކު ލޮލަށް ސިފަވިއެވެ. އެ ގޮނޑިއާއި ޖޯޑުވާ މޭޒުމަތީގައި ހުރި ނަން ބޯޑުގައި ލިޔެވިފައިވީ ‘މަހީރާ އާދަމް’ އެވެ.\nAssalaam’alaikum. mi bain Anum menge bai gennan hithah araafaves hithah ery dhen oiy bayah faskollaany ey. ey maadhama reah jana miulheny kommehenves English vaahaka nimmeytho. Anumge bai gennanya jana beynun veehaaves avasavahah post thah genesdheyn. ehenveema dhen oiy bain Anumge bai annaany In Sha Allah.\nVarah avahah mi maazeege kanthah ves dhen engen fashaane. Next part sunday ga In Sha Allah 🙂\nenglish story kiyaalan varah beynun😢\nwhere i can found that\nhere niqabi ^_^\nI’m the first dhw.. kiyaalaafa comment eh kollaanan\nMasha allah varah reethi mi part ves. Malaak ah varah kuri erun libey eba masha allah. Ayaaz aa Malaak aa vaki nukurahchey jana siss ❤\nlabba Saaji ah first mifaharu. hehe…Alhamdhulillah! (All praise and thanks belong to Allah) 🙂\nVvvvvvvvvvvvvvv reethi masha allah. Waiting for da next part 💜💚💙💟💗💝\n❤❤❤❤❤maa sha Allah💙💙💙\n❤❤❤❤In Sha Allah💙💙💙\nDark princess❤❤ says:\nThis story seems beautiful\nFriend eh he suggest kuri story eh new n adhi kiyuny 1st two part\nEkm vex vaa gotheh balaalan mi part Kirin mi kyyy\nBut v avahah continuous koh kiyamun mihaahisaabah hamakuraanan\nN I hope malaak n ayaazbtogether ♥♥♥🥰\nAnyways love the storyy 😍😍😍🤩🤩\nHehe….dark princess jana mi visnany kihaa dhuvahakun baaey mihaa hisaabah foaraany. 32 parts viyas varah dhigu baithah ingey mee. Jana recommend nukuraanan binge kuraakah. Dhuvahaku thin bai binge kureema thankolheh healthy gothakah enjoy kureveynee dho? 😉\nMaashaa allah varah reethi mi bai vx……varah furihama…..ayaaz aa malaak aa vaki nukurahchey…..\nAlhamdhulillah! Balamaa vagotheh dho? Next part sunday ga In Sha Allah 🧡\nv curious ingey jaan sis. Mee v reethi vaahaka eiy Maasha Allah. Jana sis ge kureege vaahakathavves v reethi Maasha Allah. I am waiting sis. Love you Jana sis.\nAlhamdhulillah! Love you too dhonthy 😘\nMasha Allah vrh rythi… curiously waiting for the next part… sending so much love Jana sis..♥\nAlhamdhulillah! Much love to you too Naafy sis ❤❤❤\nV reethi mi part vxx. Ayaz and malak dhuru nukurahchey..\nThikan kureveytho balaanan A. Alhamdhulillah! 😊\nAnd i’m going to keep asking this Anonymous. What is what? 🤔\nMi bai v reethi malaak aa ayaaz ge bai ginain genesdhinyma ☺ waiting for next update\nEhentha? Ehenvejjeyya baraabaru 👍 hehe….Alhamdhulillah!\nV v v reethi☺ romantic scenes tha ves migotha modest koh genes hurigoh v furiha ma..egotha genes huryma can feel the beauty of Islam..Alhamdhulillah ☝💓\nThats the whole point ey snow. Romance genesdhey iruves modest koh plus kaivenyegge therein dhekkun. Hehe…Alhamdhulillah 😊❤\nsunday ey avahah up kohdheeba janaa mihaaru kiyaahithun hureveneekeenoon.emeehunge rom thankolheh genesba\nWhen next.. curiously waiting


މައުލޫމާތު ސާފުކުރެއްވުމަށް ބޭނުންފުޅުވާ ފަރާތްތަކުން 2020 ޖުލައި 8 ވާ ބުދަ ދުވަހުގެ 13:00 ގެ ކުރިން ތިރީގައިވާ އީމެއިލް އެޑްރެހަށް އީމެއިލް ކުރުމަށް ދެންނެވީމެވެ.\n[email protected] /3028702\nމިމަސައްކަތް ކޮށްދިނުމަށް ޝައުގުވެރިވެލައްވާ ފަރާތްތަކުން 2020 ޖުލައި 15 ވާ ބުދަ ދުވަހުގެ 10:00 ކުރިން މޯލްޑިވްސް މެރިން ރިސާރޗް އިންސްޓިޓިއުޓް (ހ.ވައިޓްވޭވްސް) އަށް ވަޑައިގެން އަންދާސީ ހިސާބު ހުށަހެޅުމަށް ދެންނެވީމެވެ.\nއަންދާސީ ހިސާބު ހުށައަޅަންވާނީ ބަންދުކުރެވިފައިވާ ސިޓީއުރައެއްގައި އަދި ސިޓީ އުރައިގެ ބޭރުގައި ހުށައެޅި ފަރާތާއި ، ގުޅޭނެ2ފޯނު ނަންބަރު، އީމެއިލް އެޑްރެސް އަދި އަންދާސީ ހިސާބު ހުށައެޅިފައިވާ މަސައްކަތް އިނގޭނޭ ގޮތަށެވެ.\nއަންދާސީ ހިސާބު ހުޅުވުމަށް ހަމަޖެހިފައިވާ ތާރީހާއި ވަގުތު ފަހުން އަންގާލެވޭނެ ވާހަކަވެސް ދެންނެވީމެވެ.\nމުއްދަތު: މަސައްކަތް ޙަވާލުކުރާ ތާރީޚުން ފެށިގެން 70 ދުވަސް\nކޮށް ނިމިފައިވާ ނުވަތަ ކުރަމުންދާ ގުޅުންހުރި މަސައްކަތްތަކުގެ މަސައްކަތް ކުރިކަމުގެ / އެވޯޑްކުރިކަމުގެ ލިޔުންތައް


Dhivehi Anhenunge Kuda Hulhu | #Dhiislam\nދިވެހި އަންހެނުންގެ ކުޑަހުޅު\n7 months ago |0comment| July 26, 2017 |\nމަގުމަތިން ދިމާވި ދެ އަންހެނުނެވެ. އެކަކު ހުރީ މޫނު ބުރުގާ އަޅައިގެންނެވެ. އަނެކަކުވެސް ހުރީ ބުރުގަލެއް އަޅައިގެންނެވެ. މޫނުބުރުގާ އަޅައިގެންހުރި އަންހެން މީހާ އަނެއްއަންހެންމީހާގެ އަތުގައިހިފާފައި އޭ ނުވެސް އިނގުނުދޯ! މީ ފަރާއޭ! (އަސްލު ނަމެއްނޫން) މިހާރު އިނގިއްޖެތަ؟ މިހެން ބުނިއަޑަށް މަގުމަތީ، ގެއެއްގެތޮރުމަތީ، ސައިކަލެއްގެމަތީ، މަޑުކޮށްލައިގެން ރައްޓެއްސެއްގެ އިންތިޒާރުގައިއިން އަޅުގަނޑަށް ކުއްލިއަކަށް ބަލައިލެވިއްޖެއެވެ. ފުރަތަމަ އެކުއްޖާއަކަށް މޫނުބުރުގާ އަޅައިގެން ހުރީކާކުކަން އެނގުނުހެނެއް ހިއެއްނުވެއެވެ. ނޭނގުނު! ކޮންފަރާއެއް. ބޮލުގައި ވައިލެޓު ކުލައިގެ ފޮތި ބޮނޑިއެއް އޮޅާފައި ހުރި މިކުއްޖާއަށް، މީ އެކުގައި ކިޔަވަން އުޅުނު ފަރާކަން އެނގުނީ އިތުރަށް ކިޔައިދިނީމައެވެ.\nއަޅުގަނޑަށް ހުރެވުނީ މިދެމީހުންގެ ވާހަކައަށް ސަމާލުކަން ދީގެންނެވެ. ބަލާބެލުމަށް ދެމީހުންނަކީ ވަރަށް ގާތްކޮށް ކިޔަވަން އުޅުނު ދެމީހުންކަން އެނގުނެވެ. މިހާރު ދެމީހުނަށްވެސް އެތިބީ ބަދަލުތަކެއް އައިސްފައިކަންވެސް އެނގުނެވެ. ނޭނގޭނެއެއްނު! މުޅިމީހާ ތިހިރީ ނިންޖާއެއްހެން ވިއްޔާ! ދެން ތިވަރު ނުކުރިޔަސް ވެދާނެއެއްނު؟ ތީދެން މާބޮޑުުވަރު ފަރާ! އެހެންނޫނަސް އަންހެނާގެ އައުރައަކީ މޫނާ ދެއަތްތިލަ ފިޔަވާ ދެންހުރި ތަނެއްނު؟ އަހަރުންވެސް މިތިބީ ބުރުގާ އަޅައިގެންނޭ! އަދި މޫނުވެސް ނިވާކުރަންޖެހޭތަ؟. އޭގެޖަވާބުގައި ފަރާ އެއްވެސް އެއްޗެއް ނުބުނެއެވެ. ހަމައެކަނި ހީލިއެވެ.\nއަޅުގަނޑަކީވެސް ދީނީކަންކަމަށް ކޮންމެވެސް ވަރެއްގެ ލޯތްބެއް ހުންނަމީހެއްކަމުން، މިކުއްޖާގެ ވާހަކައަށް ނުރުހެވުނެވެ. އަދި އޭނާއަށް ބަލާލެވުނުއިރު މިފެންނަނީ ގަޔަށްބާރު ޖިންސަކާއި ފުންނާބު އުސްފައިވާނަކަށް އަރައިގެން ހުރި އަންހެނެކެވެ. އޭނާގެ ބޮލުގައި އޮޅާފައިއޮތް ބުރުގާ ވައްތަރީ ކަފަލޮލީއަކާއެވެ. ދަތްދޮޅިން ތިރިއަށް ގާތްގަނޑަކަށް އިންޗިއެއްވަރު ހުރިއިރު ބޮލުންމައްޗަށް އޮތްބައިގައި 8ވަރަކަށް 10ވަރަކަށް އިންޗި ހުންނާނެއެވެ. މުޅިމޫނުގައި އޮތީ ފައުންޑޭޝަން އުގުޅާފައެވެ. ތުންފަތުގައި ހީވަނީ ގްލޮސް ޕެއިންޓް ހޭކިފައިހުރިހެނެވެ. އޭނާލައިގެންހުރީ ހުދުކުލައިގެ ހެދުންބުރިއެކެވެ. އޭގެ އަތްކުރި ހުރީ އަތުގެ ކުޑަހުޅާއި އުޅަބޮއްޓާދެމެދު، އުޅަބޮއްޓާއި ކައިރިކޮށެވެ. އަޅުގަނޑު ހިތައް އެރިއެވެ. މީނާއަށް މިހާރަނގަޅަށް އަންހެނާގެ އައުރަ އިނގޭއިރު މީނާ މިހިރީ އައުރަނިވާކުރަން ބުރުގާ އަޅާއިގެންބާއޭ؟ ނުވަތަ މީ އެހެންކަމަކުއެޅި އެއްޗެއްބާއޭ؟ ކޮންމެއަކަސް އަންހެނާގެ އައުރައަކީ މޫނާ ދެއަތް ތިލަނޫން އެހެން ހުރިހާތަނަކަށްވެފައި، އޭނާވެސް އެހެރީ ބުރުގާއަޅައިގެން ކަމަށްވާނަ އަޅުގަނޑުދެން ޤަބޫލުކުރާނީ ދިވެހި އަންހެނުންގެ ކުޑަހުޅު މިހާރު މައްޗަށް ޖެހެން ފަށާފައިވާކަމަށެވެ.


ކޮލަމް: ރައީސް ނަޝީދު ރާއްޖެ ވަޑައިގަތުން\nއިދިކޮޅުގެ މޫނުމަތީގައި އަޅާލީ ތަފާލެއް\n11 އޮކްޓޯބަރ 2021 | ހޯމަ 16:43\nރައީސް މައުމޫނަށް ޕީޕީއެމުން ޖެއްސި ހާލު އެމްޑީޕީން ރައީސް ނަޝީދަށް ޖެއްސުމަކީ ޕީޕީއެމުން ބޭނުންވާގޮތެވެ. ރައީސް ޔާމީނުގެ އަމިއްލަ އެދުން ބޮޑުކަމުން އެއްބަފާ ބޭބޭފުޅު ހަވަރަށް ދެއްވިޔަސް ރައީސް ސާލިހަކީ އެފާޑުގެ ބޭފުޅެއް ނޫނެވެ. އެމްޑީޕީގެ ލީޑަރުންނަކީ ތަފާތު ޚިޔާލާއެކު ސިޔާސީ މަސައްކަތް ކުރައްވަން ދެނެވަޑައިގަންނަވާ ބޭފުޅުންތަކެކެވެ.\nއެމްޑީޕީ އާއި ޕީޕީއެމްގައި ބޮޑުތަފާތުތަކެއް އެބަހުއްޓެވެ. ޕީޕީއެމްގެ މެންބަރުންގެ މައިގަނޑު ފިކުރަކީ ޕާޓީ ތިމާއަށް ކޮށްދޭނީ ކޮންކަމެއްތޯބެލުމެވެ. ޕާޓީން ލިބޭނީ ކޮން އެއްޗެއްތޯ ބެލުމެވެ. އެހެނެއްކަމަކު އެމްޑީޕީގެ މެންބަރުން ބަލަނީ ތިމާގެ ފުށުން ޕާޓީއަށް ކޮށްދެވޭނީ ކޮންކަމެއްތޯ ބެލުމެވެ. ތިމާގެ އަތުން ޕާޓީއަށް ދެވޭނީ ކޮން އެއްޗެއްތޯ ބެލުމެވެ. އާނއެކެވެ. އެމްޑީޕީއަކީ ތަސައްރަފު ފުދިފައިވާ މިނިވަން ފިކުރެކެވެ. ތަފާތު ޚިޔާލުގެ ގިނަބަޔަކު ތަފާތު ޚިޔާލަށް ޖާގަދީގެން ތަފާތު ޚިޔާލަށް އިހުތިރާމްކުރަން އެމްޑީޕީ ނިކަން ފަރިތަވާނެއެވެ. ޕީޕީއެމްގެ ލީޑަރޝިޕަށް ވީހެން އެމްޑީޕީ ބައިބައި ވެގެން ރޫޅިގެން ދިޔުމަށް އުންމީދުކުރާ ވާދަވެރިންނަށް މިއަދު ރަނގަޅު ފިލާވަޅެއް ލިބޭނެއެވެ.\nވޭތުވެދިޔަ ދުވަސްތަކުގައި ކަންކަން ސިފަވަމުން އައިގޮތުން އިދިކޮޅު ޕީޕީއެމް ކޯލިޝަން އޮތީ އުފަލުން ފޮޅިފައެވެ. ވެރިކަމުގެ ބާރުތަކަށް ވެރިވެގަތުމުގެ ވަގުތު ކުޑަތަން ވަމުން އަންނަކަމަށް ހީކޮށެވެ. އެމްޑީޕީ ފަޅިފަޅިވެ ބާރުކެޑެމުން ދާކަމުގެ ވަހުމުގައެވެ. ވެރިކަން ހިންގުމުގެ ނިޒާމާއި ނިރުބަވެރިންގެ މައްސަލައާއި ނަފްރަތުގެ ބިލުގެ މައްސަލާގައި އެމްޑީޕީގެ ތެރޭގައި އުފެދިގެން އައި ޚިޔާލުތަފާތުވުން ތަކުން ޕާޓީ ބައިބައިވެ ރޫޅިގެން ދާނެކަމަށް އިދިކޮޅުން ހީކުރިއެވެ. ރައީސް ސާލިހަށް ވަފާތެރި މެންބަރުންނާއި ރައީސް ނަޝީދަށް ވަފާތެރި މެންބަރުންގެ މެދުގައި ބޮޑެތި ފަސާދަ އުފައްދަން އިދިކޮޅުން ކުރެވުނުހާކަމެއް ކުރަމުން ދިޔައެވެ.\nއާނއެކެވެ. ސީދާ ގޮތުންނާއި ނުސީދާގޮތުން އެމްޑީޕީ ބައިބައި ކުރުމަށް ކުރެވެން އޮތްހާ ކަމެއް އެވެރިން އައީ ކުރަމުންނެވެ. ރައީސް ނަޝީދަށް އެންމެ އޯގާތެރި އެންމެ ހަމްދަރުދީ ވާބަޔަކީ ޕީޕީއެމް ކޯލިޝަން ކަމަށް ދެއްކިގެން އުޅުނެވެ. ރައީސް ސާލިހުގެ ވާގި ނައްތާލެވޭތޯ މަރުފަލިޖެހިއެވެ. އެމްޑީޕީގެ ތެރޭގައި އޮތް ތަފާތު ޚިޔާލުގެ ފައިދާ ނަގައިގެން މޮޅު ހޯދޭނެކަމުގެ ހުވަފެނުގައެވެ. ރައީސް ނަޝީދަށް އިންސާފު ހޯދާދޭން އުޅޭ ބަޔަކީ އެމީހުން ކަހަލައެވެ. ޕާޓީ އުފައްދާ ނަގާކޮޅަށް ޖެހި ލީޑަރު ރައީސް މައުމޫނު މުސްކުޅިފުޅު ހާލުގައި ހުންނަވަނިކޮށް ރަހުމެއް ހަމްދަރުދީއެއް ނެތި ވެރިކަމުގެ ދަހިވެތިކަމުގައި ހައްގަކާ ނުލާ ޖަލަށްލައި އަނިޔާވެރިވީ ހިތް ނެތް ބަޔަކު ރައީސް ނަޝީދަށް އެދޭނީ ކޮން ހެވެއް ހެއްޔެވެ.\nރައީސް ނަޝީދުގެ ފުރާނަފުޅަށް ނުރައްކާވި ނިރުބަވެރި ހަމަލައާ ގުޅިގެން ފަރުވާ ހޯއްދެވުމަށް ހުންނެވުމަށް ފަހު ރާއްޖެ ވަޑައިގަތުމުން މަރުހަބާ ވިދާޅުވުމަށް ޕާޓީގެ އިސްލީޑަރ ރައީސް ސާލިހު ވަޑައިގަތުންވީ އެމްޑީޕީގެ މުސްތަގުބަލު ކުރަހާލަން ލިބިގެން ދިޔަ ރަނުގެ ފުރުސަތަކަށެވެ. ރައީސް ނަޝީދު ޕާޓީގައި ބާކީ ނުކުރެވޭނެކަން ރަމްޒުކޮށްދިން ކަމަކަށެވެ. ވެރިކަމާ ބާރައްޓަކައި ޕާޓީގެ މަސްލަހަތު ގުރުބާން ކުރައްވަން އެއްވެސް ލީޑަރަކު ބޭނުންފުޅު ވެވަޑައި ނުގަންނަވާކަން ދަލީލު ކޮށްދިން ކަމަކަށެވެ. އެމްޑީޕީގެ މެންބަރުންގެ ލޯތްބާއި އިހުތިރާމް ދެލީޑަރުންނަށް އޮހިގެން ދިޔަކަމަކަށެވެ. މެންބަރުންގެ ހިތްތަކަށް ތަސައްލީ ގެނެސް ދިންކަމަކަށެވެ. ފިތުނަވެރި ކަމާއި ތައައްސަބުން ފުރިފައިވާ އިދިކޮޅުގެ މޫނުމަތީގައި އަޅާލި ތަފާލަކަށެވެ.


Civil service gavaidhah islaahu genaumah hiyaalu husha elhumah hulhuvaalaifi\nސިވިލްސާރވިސް ޤަވާއިދަށް އިސްލާހު ގެނައުމަށް އާއްމުންގެ ޙިޔާލުހުށައެޅުމުގެ ފުރުސަތު އެކޮމިޝަނުން ހުޅުވާލައިފިއެވެ.\nސިވިލް ސާރވިސް ކޮމިޝަނުން ނެރެފައިވާ ނޫސްބަޔާނެއްގައި ބުނެފައިވަނީ ދިވެހި ސިވިލް ސަރވިސްގެ ޤަވާއިދަކީ އާންމު ރައްޔިތުންނާއި، ސަރުކާރުގެ އިދާރާތަކާއި ސިވިލް ސަރވިސް މުވައްޒަފުންގެ ޙައްޤުތަކާއި، މަސްލަހަތުތަކާއި ގުޅުންހުރި ވަރަށް މުހިންމު ޤަވާއިދުތަކެއް ކަމަށެވެ.\nޤަވާއިދަށްގެނެވޭ އިސްލާހުތަކަކީ އެންމެހާ ރައްޔިތުން އަދި ޙާއްސަކޮށް ސިވިލް ސަރވިސްގެ މުއައްޒަފުންގެ ބިނާކުރަނިވި ހިޔާލާއި މަޝްވަރާއާއެކު ގެނެވޭ އިސްލާހުތަކަކަށްވުމަކީ ވަރަށް މުހިންމު ކަމެއް ކަމުގައި ކޮމިޝަނުން ދެކޭކަމަށް ބަޔާނުގައި ބުނެފައިވެއެވެ.\nއެގޮތުން ދިވެހި ސިވިލް ސަރވިސްގެ ޤަވާއިދައް ގެންނަން ފެންނަ އިސްލާހުތަކާ ގުޅޭ ޙިޔާލުތައް ހުށެހެޅުމުގެ ފުރުސަތު އެއް މަސް ދުވަހުގެ މުއްދަތު ވަނީ ހުޅުވާލާފައިވާކަމަށާއި އަދި ގަވައިދަށް ގެންނަންފެންނަ އިސްލާހުތަކާ ގުޅޭ ހިޔާލުތައް އީމެއިލްގެ ޒަރިއްޔާއިންނާއި ނުވަތަ ސިޓީގެ ޒަރިއްޔާއިންވެސް ކޮމިޝަނަށް ހުށައެޅުމުގެ ފުރުސަތުހުޅުވިފައިވާ ކަމަށް އެނޫސްބަޔާންގައި ބުނެފައިވެ އެވެ.\nއެނޫސްބަޔާނުގައި ބުނެފައިވަނީ އީމެއިލްގެ ޒަރިއްޔާއިން ހިޔާލު ހުށައެޅުމަށް ބޭނުންވާ ފަރާތްތަކަށް ކޮމިޝަންގެ އީމެއިލް ([email protected]) ފޮނުވޭނެކަމަށެވެ. އަދި މިފުރުސަތުގެ ބޭނުން ހުރިހާ ފަރާތް ތަކަކުން ހިފުމަކީ އެކޮމިޝަންގެ ވަރަށް ބޮޑުއެދުމެއްކަމަށް އެނޫސް ބަޔާނުގައި ވަނީ ބުނެފަ އެވެ.


ދިވެހި އަންހެން ޓީޗަރަކު ދަރިވަރަކަށް ޖިންސީ ގޯނާ ކުރި މައްސަލައެއް | Sandhaanu\nދިވެހި އަންހެން ޓީޗަރަކު ދަރިވަރަކަށް ޖިންސީ ގޯނާ ކުރި މައްސަލައެއް\nދިވެހި އަންހެން ޓީޗަރަކު ދަރިވަރަކަށް ޖިންސީ ގޯނާކުރި ކަމަށް ތުހުމަތު ކުރެވޭ މައްސަލައެއް ފުލުހުން ބަލަން ފަށައިފި އެވެ.\nފުލުހުން ބުނީ މެދު އުތުރު ޕްރޮވިންސް (ނ، ފ، ބ، ޅ) ގައި ހިމެނޭ ރަށެއްގައި އިތުބާރު ކުރެވޭ މަގާމެއްގައި ހުރެ 16 އަހަރުގެ ފިރިހެން ދަރިވަރަކަށް ޖިންސީ ގޯނާ ކުރި މައްސައެއް އިއްޔެ އެ އިދާރާއަށް ހުށަހަޅައިފައިވާ ކަމަށެވެ.\nފުލުހުން ބުނީ މި މައްސަލައިގައި ތުހުމަތުކުރެވޭ ޓީޗަރަކީ އުމުރުން 25 އަހަރުގެ އަންހެނެއްކަމަށެވެ.\nއެގިފައިވާ ގޮތުގައި މި މައްސަލަ ފެންމަތިވީ ޓީޗަރާއި ދަރިވަރާ ދެމެދު ދައްކާފަހުރި ބަދުއަހްލާގީ ވާހަކަތަކެއް ޗެޓްލޮގް އާއްމުވެގެންނެވެ. އެ އަންހެން މީހާއަކީ އޭނާ ޓީޗަރެއްގެ ގޮތުގައި މަސައްކަތްކުރަމުންދާ ރަށުގެ މީހަކާ އިދެގެން އުޅޭ އެހެން ރަށެއްގެ އަންހެނެކެވެ.\nމި މައްސަލައިގައި އިތުރު ކުދިންތަކަކަށްވެސް އެ އަންހެން މީހާގެ ފަރާތުން ޖިންސީ ހާނިއްކަ ލިބިފައިވާ ކަމަށް ފުލުހުން ތުހުމަތު ކުރެއެވެ.\nމި މައްސަލައާ ގުޅިގެން އަދި މިހާތަނަށް އެއްވެސް މީހަކު ހައްޔަރުކޮށްފައި ނުވެއެވެ.\nނަމަވެސް އެ އަންހެން މީހާ މިހާރު ވަނީ އެ ރަށުން ފުލުހުންގެ އެހީތެރިކަމާއެކު ބާލާފައެވެ.\nފުލުހުން ބުނީ ޖެންޑާ މިނިސްޓްރީއާ ގުޅިގެން މި މައްސަލަ އިތުރަށް ތަހުގީގުކުރަމުންދާ ކަމަށެވެ.\nމަންސޫރު އަހުމަދު ޖޫން 11, 2021 At 8:38 ޕމ\nމަހީކުރީ ސިދާތާ ބޭރުކޮށްލީމާ ދެން ތިހުރިހާކަމެއް ޙައްލުވެފައޭ ވީ! އެހެނެއްނޫންދޯ؟ އެޖެންޑާ19 ތަފާތުވާނެ. ތެދެއް.


Opinion: Budget ah faisaa hoadhumah privatization akee halleh noon | Mihaaru\nޚިޔާލު / ޕްރައިވެޓައިޒޭޝަން\nބަޖެޓަށް ފައިސާ ހޯދަން ޕްރައިވެޓައިޒޭޝަން އަކީ ހައްލެއް ނޫން\nމިފްކޯގެ ބޯޓެއް: ވިޔަފާރިތައް ޕްރައިވަޓައިޒްކުރަނީ ވަކި ބަޔަކު މުއްސަނދިކުރަން\nގައުމު ހިންގަން ބޭނުންވާ ފައިސާ ހޯދުމުގެ ނަމުގައި ކަނާއަތު ފިޔައިގެ ނިއޯލިބަރަލް (ފައިސާވެރިން އިތުރަށް މުއްސަނދިކުރުވާ) ސިޔާސަތެއް ކަމަށްވާ ޕްރައިވަޓައިޒޭޝަނަށް އެމްޑީޕީ ސަރުކާރުން އަނެއްކާވެސް ދޮރު ހުޅުވާލުމަކީ އާންމު ރައްޔިތުންގެ ދިރިއުޅުން އިތުރަށް ދަތިވެ، ތަފާތު ކުރުން އިތުރުވެ، ބިކަވާނެ ކަމެކެވެ. އެގޮތުން މި ލިޔުމުގައި އަލިއަޅުވާލާނީ، 2021ގެ ދައުލަތުގެ ބަޖެޓުގައިވާ 34.7 ބިލިޔަން ރުފިޔާގެ ދަރަނި ފޫބެއްދުމަށްޓަކައި، ސަރުކާރުން ފައިސާ ހޯދަން މަޖިލީހަށް ހުށައަޅާފައިވާ ޕްރައިވަޓައިޒޭޝަން ސިޔާސަތުގެ މައްޗަށެވެ.\nބަޖެޓަށް ފައިސާ ހޯދުމުގެ ނަމުގައި ކަމަށް ބުނެ ފައިނޭންސް މިނިސްޓަރު އިބްރާހީމް އަމީރު ރައްޔިތުންގެ މަޖިލީހުގައި ޕްރައިވަޓައިޒޭޝަންގެ ދިފާއުގައި ނެންގެވި މިސާލުތަކުގެ ތެރޭގައި ޕްރައިވަޓައިޒް ކުރުމުން ދައުލަތަށް ލިބޭ މަންފާ އިތުރުވާނެ ކަމަށާއި، ހިންގުން ހަރުދަނާވެ، އިސްރާފު ކުޑަކުރެވި ކޮރަޕްޝަނަށް މަގުފަހިވާ ދޮރުތައް ބަންދުވުމުގެ އިތުރުން ސަރުކާރަށް ޑިވިޑެންޑެއް ވެސް ލިބުން ފާހަގަކުރެއްވި އެވެ. އަމީރު އެ ނެންގެވި ނުކުތާތަކަކީ އެތައް ދިރާސާތަކުންނާއި އެކި ގައުމުތަކުގެ ތަޖުރިބާއަށް ބަލާއިރު ފޭލް ވެފައިވާ މޮޑެލްއެއްގެ ދިފާއުގައި ބޮޑެތި ފައިސާވެރިން އިތުރަށް މުއްސަނދިކުރުމަށް ދުނިޔޭގެ ހުރިހާ ތަނެއްގައި ވެސް މެދު ކަނާތު ފިޔައިގެ ނިއޯލިބަރަލް ފިކުރުގެ މީހުން އާންމުކޮށް ދައްކާ ވާހަކަތަކެވެ.\nޕްރައިވަޓައިޒޭޝަންގެ މައިގަނޑު އަސާސަކީ ސަރުކާރުގެ ތެރެއިން ރައްޔިތުންގެ މަންފާއަށްޓަކައި ދޭ ޚިދުމަތްތަކެއް، އަމިއްލަ ފަރާތްތަކުން ވިޔަފާރި ފައިދާއަށް ހިންގާ ހިދުމަތްތަކަކަށް ބަދަލުކޮށްލުމެވެ. ނިއޯލިބަރަލް ފަލްސަފާވެރިން ގަބޫލުކުރާ ގޮތުގައި ވިޔަފާރި އުސޫލަށް ކަންކަން ކުރުމުން، ވިޔަފާރިވެރިޔާއަށް ގެއްލުމެއް ވެދާނެތީ އެފަރާތުން އެމަސައްކަތް ކުރާނީ ވީހާވެސް ރަނގަޅަށެވެ. ޕްރައިވަޓައިޒޭޝަންއަކީ ނިއޯލިބަރަލް ސިޔާސަތުތައް ކުރިއަރުވާ ބައިނަލްއަގުވާމީ މާލީ އިދާރާތައް ކަމުގައިވާ ވޯލްޑް ބޭންކާއި، އިންޓަނޭޝަނަލް މަނިޓަރީ ފަންޑް (އައިއެމްއެފް)، އޭޝިއަން ޑިވެލޮޕްމަންޓް ބޭންކް (އޭޑީބީ)، ޔޫރަޕިއަން ސެންޓްރަލް ބޭންކް (އީސީބީ) އަދި ތަރައްގީގެ ނަމުގައި މަސައްކަތް ކުރާ ޖަމިއްޔާ ޖަމާއަތްތަކުން (މިސާލަކަށް ޔޫއެންޑީޕީ) ފަދަ ޖަމާއަތްތަކުން ކުރިއަރުވާ ސިޔާސަތެކެވެ. މި ފަރާތްތަކުން ދެކޭ ގޮތުގައި ދައުލަތް ހިންގުމަށް ބޭނުންވާ ފައިސާ ހޯދަން ޕްރައިވަޓައިޒް ކޮށް، ތަރައްގީ ގެނައުމުގައި ބޮޑެތި ފައިސާވެރިންގެ ބައިވެރިވުން އިތުރު ކުރަން ޖެހެ އެވެ. ސިވިލް ސާވިސް ކުޑަކުރުމާއި، ޕަބްލިކް-ޕްރައިވެޓް ޕާރޓްނާޝިޕްތަކަށް ފުރުސަތު އޮންނާން ޖެހެ އެވެ.\nނަމަވެސް ފަހުމު ނުވާ ކަމަކީ، ރައްޔިތުންނަށް ފޯރުކޮށްދޭ ހިދުމަތްތަކެއް ވިޔަފާރިވެރިޔެއްގެ ބާރުގެ ދަށަށް ދިޔުމުން، ރައްޔިތުންގެ ހާލަތު މިނެކިރާނީ އެވިޔަފާރިވެރިޔާގެ ވިސްނުން ހުރި ގޮތަކަށެވެ. ވިޔަފާރި އުސޫލުން އަމިއްލަ ފަރާތެއް ދޭ ހިދުމަތެއް ހިންގުމުގައި އެންމެ މުހިއްމުކަން ދޭނީ ވިޔަފާރިވެރިޔާގެ އަމިއްލަ ފައިދާ ބޮޑުކުރުމަށެވެ. ރައްޔިތުންގެ މަންފާއާއި ތިމާވެއްޓަށް ވާ ގެއްލުންތަކާއި އެހެން ހުރިހާ ކަމެއްވެސް އަންނާނީ ވިޔަފާރި ފައިދާއަށް ގެއްލުން ނުވާނެ ހެންނެވެ. ވަޒީފާއިން ކަޑާލުމާއި، މުސާރަ ކުޑަކުރުމާއި، މަސައްކަތު ވަގުތު ކަނޑައެޅުމާއި އިތުރު ވަގުތު މަސައްކަތް ކުރުވުމުގެ ހުރިހާ ބާރެއް ވެސް އޮންނާނީ ވިޔަފާރިވެރިޔާގެ އަތުގަ އެވެ. ނަތީޖާއަކީ މި ސިޔާސަތުތަކަށް ފުރުސަތު ދިނުމުން މަންފާވީ އަދި ވާނީ ވެސް ބޮޑެތި ފައިސާވެރިންނަށެވެ.\nރާއްޖޭގައި ޕްރައިވެޓައިޒޭޝަންގެ ސިޔާސަތު\nސަރުކާރުގެ ބޭނުމަށް އޭޑީބީން 2006-2011އަށް ދައުލަތުގެ ކުންފުނިތައް ރީސްޓަކްޗާކޮށް އަދި ޕްރައިވަޓައިޒް ކުރުމަށް އެހީވެދިނެވެ. އަދި މޯލްޑިވްސް ފިޝަރީޒް ކޮމްޕެނީ ޕްރައިވެޓް ލިމިޓެޑް (މިފްކޯ)، މޯލްޑިވްސް ނޭޝަނަލް ޝިޕިންގެ ލިމިޓެޑް (އެމްއެންއެސްއެލް)، ޕަބްލިކް ވޯކްސް ސާރވިސަސަ (ޕީޑަބްލިއުއެސް) އަދި ސްޓެލްކޯ އިލެކްޓިރިކަލް ކޮމްޕެނީ (ސްޓެލްކޯ) ރީސްޓަކްޗާކޮށް އަދި ޕްރައިވަޓައިޒް ކުރުމަށް މަސައްކަތް ކުރި އެވެ. މިގޮތުން ސަރުކާރުން ދިރާގުގެ ހިއްސާ ވިއްކުމަށާއި މެނޭޖްމަންޓް އެއްބަސް ވުމެއްގެ ދަށުން މާލޭ އިންޓަނޭޝަނަލް އެއަޕޯޓް ޖީއެމްއާރު-އެމްއޭއެޗްބީއަށް ދިނުމަށް ވެސް ނިންމި އެވެ.\nއަސާސީ ހިދްމަތްތައް ޕްރައިވަޓައިޒް ކުރާން ފެށީ 2008ގައި އެމްޑީޕީގެ ވެރިކަމުގަ އެވެ. މެދު ކަނާތު ފިޔައިގެ ޕާޓީއެއްގެ ގޮތުން ފެށުނީއްސުރެ ވެސް އެމްޑީޕީގެ ސިޔާސަތަކީ ވިޔަފާރި އުސޫލުން ހިދުމަތްތައް ދިނުމަށް އަމިއްލަ ވިޔަފާރިވެރިންނަށް ދޫކޮށްލުމުވެ. ބޯހިޔާވަހިކަމުގެ ޕްރޮޖެކްޓެއް ވިޔަސް، ދަތުރުފަތުރުގެ ނިޒާމު ކަމުގައިވިޔަސް، ސިއްހީ ހިދުމަތްތައް ކަމުގައި ވިޔަސް، ތައުލީމީ ދާއިރާ ކަމުގައިވިޔަސް، ބޯފެން، ކަރަންޓު، އަދި މުއާސަލާތީ ހިދުމަތްތައް ފޯރުކޮށްދިނުން ކަމުގައިވިޔަސް އެމްޑީޕީގެ ސިޔާސަތަކީ އަމިއްލަ ވިޔަފާރިވެރިންނަށް ފައިދާ ވާނެހެން ވިޔަފާރި އުސޫލަށް އެންމެ އަސާސީ ހިދުމަތް ވެސް ވިއްކާލުމެވެ.\nމިގޮތުން ދިރާގު މެޖޯރިޓީ ހިއްސާ 2009 ގައި ސަރުކާރުން ކޭބަލް އެންޑް ވަޔަލަސްއަށް ވިއްކާލުން، 2010 ވަނަ އަހަރު އެމްޑަބްލިއުއެސްސީގެ 20 ޕަސެންޓް ހިއްސާ ބޭރު ކުންފުންޏެއް ކަމަށްވާ ހިޓާޗީއަށް ވިއްކާލުން، ސަރުކާރު ސްކޫލެއް ކަމުގައިވާ ގިޔާސުއްދީން ސްކޫލް ޕްރައިވެޓައިޒްކޮށް ޝްރީ އެޑިއުކެއާ ޕްރައިވެޑް ލިމިޓެޑަށް ޕަބްލިކް-ޕްރައިވެޓް ޕާޓްނާޝިޕްގެ ދަށުން ދިނުން، މާލޭ އިންޓަނޭޝަނަލް އެއާޕޯޓް ޖީއެމްއާރު-އެމްއޭއެޗްބީއަށް މެނޭޖްމަންޓް އެއްބަސްވުމެއްގެ ދަށުން ދިނުން ހިމެނެ އެވެ. އަދި އައިޖީއެމްއެޗް އިންޑިއާގެ އެޕޯލޯ ހޮސްޕިޓަލް ހިންގާ ކުންފުންޏާ ހަވާލުކުރުމުގެ މަޝްވަރާ ވެސް ކުރިއަށް ގެންދިޔަ އެވެ.\nރާއްޖޭގައި މިހާރު އުފެދިފައި ހުރި ހުރިހާ ސިޔާސީ ޕާޓީތަކަކީ ވެސް ޕްރައިވަޓައިޒް ކުރުމާއި އެއްކޮޅު ފަރާތްތަކެވެ. ޕްރައިވަޓައިޒް ކުރުމުން ކުންފުނިތައް ޖަވާބުދާރީ ނުކުރެވުމާއި، ޒިންމާދާރު ނުކުރެވި، ކޮރަޕްޝަނަށް ހުޅުވޭ ދޮރުތައް އިތުރުވެ އަދި ފޮރުވިފައިވާ މާހައުލެއްގައި ކަންކަން ނިންމުމުގެ ބާރު ލިބިގެން ދެ އެވެ. ރައްޔިތުންގެ ބައިވެރިވުން ނެތި ރައްޔިތުންގެ ނަމުގައި ބޮޑެތި ކަންކަން ނިންމައި ތަންފީޒު ކުރެވެ އެވެ. ޑޭވިޑް ގްރެއިބާ ބުނާހެން 50 ޕަސެންޓަށް ވުރެން ގިނަ ހިއްސާ އެއް ބަޔަކު އަތުގައި އޮތުމުން ޑިމޮކްރެޓިކެއް ނުވާނެ އެވެ. އަދި އެފަރާތްތައް ބޭނުން ހުރިހާ ކަމެއް ކުރުމުގެ ބާރު އޮންނާނެ އެވެ. ރައްޔިތުން ކިތަންމެ ބޭނުންވިޔަސް ޖަވާބުދާރީކޮށް ޒިންމާދާރެއް ނުކުރެވޭނެ އެވެ.\nޕްރައިވަޓައިޒޭޝަނުން ފައިދާވަނީ ބޮޑެތި ފައިސާވެރިންނަށް\nޕްރައިވަޓައިޒް ކުރުމުން ކޮންމެހެން ޚިދުމަތްތަކުގެ ފެންވަރު ރަނގަޅުވެ، އިސްރާފު ކުޑަކުރެވިގެނެއް ނުދެ އެވެ. އަދި ކުންފުނިތަކުގެ ހިންގުން ހަރުދަނާވަނީކީ ވެސް ނޫނެވެ. ޕްރައިވަޓައިޒް ކުރުމުން ހިންގުމުގެ ބާރުތައް ބޮޑެތި ފައިސާވެރިންގެ އަތްމައްޗަށް ދިއުމުން ޒިންމާދާރުކޮށް ޖަވާބުދާރީ ކުރުވުމުގެ އެއްވެސް ފުރުސަތެއް ނޯވެ އެވެ. އަދި ކަންކަން ނިންމާނީ ރައްޔިތުންގެ މަންފާއަށް ވުރެން ބޮޑަށް ކުންފުނީގެ ސާފު ފައިދާ ނުވަތަ ޕްރޮފިޓަށް އެންމެ ފައިދާ ބޮޑު ގޮތަށެވެ.\nދިރާގުގެ 2019ގެ މާލީ ހިސާބުތައް ދައްކާ ގޮތުން 942 މިލިއަން ރުފިޔާ ސާފު ފައިދާގެ ގޮތުގައި ލިބުނެވެ. މާނައަކީ މެޖޯރިޓީ ހިއްސާ އޮންނަ ބަހުރެއިންގެ ބަޓެލްކޯ ކުންފުންޏަށް 489 މިލިއަން ރުފިޔާ ލިބިފައިވުމެވެ. ބަޓެލްކޯއަކީ މޮނަކޯގައި ރަޖިސްޓްރީކޮށްފައިވާ ކުންފުންޏެއް ކަމުން އެއްވެސް އިންކަމް ޓެކްސްއެއް ނުނަގަ އެވެ. މުވާސަލާތީ ގުޅުމަކީ އަސާސީ ހައްގެކެވެ. އެހެންނަމަވެސް ޕްރައިވަޓައިޒް ކުރުމުން މުއާސަލާތީ ހިދުމަތްތަކުގެ އަގުތައް ކަނޑައެޅުމުގެ ފުރިހަމަ ބާރާއި އިހުތިޔާރު މި ކުންފުނިތަކަށް އޮވެ އެވެ. ލިބޭ ހިދުމަތުގެ ފެންވަރު ކިތަންމެ ދަށް ކަމުގައި ވިޔަސް ކުރެވޭނެ ކަމެއް ނެތެވެ. އެފިޝަންސީގެ ނަޒަރަކުން ބަލާއިރު ވީ ކަމެއް ނެތެވެ. އިންތިހާއަށް ބޮޑެތި ފައިދާ ނަގައި މި ފަރާތްތައް މުއްސަނދިވަމުން ދާއިރު ހިދުމަތުގެ ފެންވަރު އެހާ ދަށެވެ. ރައްޔިތުން ކިތައްމެ ބޭނުންވި ކަމުގައި ވިޔަސް ސަރުކާރަކަށް މުއާސަލާތި ހިދުމަތުގެ އަގަކަށް ބާރެއް ނުފޯރުވެ އެވެ. މި ސަރުކާރުގެ އިންޓަނެޓް އަގުހެޔޮ ކުރުމުގެ ވައުދު ނުފުއްދުނީ ވެސް މި ސަބަބާ ހެދި އެވެ. އަދި ޕެންޑެމިކްގެ ތެރޭ އާންމުންނަށް އެންމެ ދަތިވީ ވަގުތު ވެސް މުވާސަލާތީ ކުންފުނިތަކުން އަގުތައް ތިރިނުކޮށް ތިބެވެނީ ކުންފުނީގެ ވެރިންނަށް އެތައް ބައިވަރު ފައިދާއެއް ވާތީ އެވެ.\nސަރުކާރުން ހިންގާ ކުންފުނިތަކާއި ހިދުމަތްތަކާ މެދު ރައްޔިތުންނަށް އޮންނަ ބަސްބުނުމުގެ ޖާގަ އަމިއްލަ ފަރާތްތަކުން ހިންގާ ވިޔަފާރިއެއްގައި ނޯންނާނެ އެވެ. މިސާލަކަށް، މިފްކޯ ޕްރައިވަޓައިޒް ކުރުމުން މަސްވެރިކަމުގެ ސިނާއަތް އޮންނާނީ ޕްރައިވެޓް ކުންފުންޏެއްގެ އަތްމަތީގަ އެވެ. އެގޮތުން އެކުންފުންޏަށް މުޅި ސިނާއަތު ހަވާލުކޮށްފައި އޮއްވާ، ރާއްޖޭގެ ވަކި ހިސާބުތަކަކުން މަސް ކިރަައިގެން ލިބޭ ސާފު ފައިދާ ދަށް ކަމުގައި ވަނީ ނަމަ، އެ ހިސާބުތަކުގެ މަސްވެރިން ބާނާ މަސް ނުކިރާ ގޮތަށް ވެސް އެ ކުންފުންޏަށް ނިންމިދާނެ އެވެ. އަދި މިފަދަ ނިންމުމެއް ނިންމާއިރު، އެ ސަރަހައްދުގައި ދިރިއުޅޭ މުޖުތުމައުތަކަށް ކުރާނޭ އަސަރެއް އެކުންފުންޏަކުން ބަލާކަށެއް ނުޖެހޭނެ އެވެ. އަދި ރައްޔިތުންނަށް އެކަމާ ދެކޮޅަށް ކުރެވޭނޭ ކަމެއް ވެސް ނޯންނާނެ އެވެ.\nއަދި ހަމަ މީގެ އިތުރުން، ފެނާއި، ނަރުދަމާ އަދި ކަރަންޓު ފަދަ ސިނާއަތްތަކަކީ އެކަމުގެ އަސާސުން ވެސް ނެޗުރަލް މޮނޮޕޮލީ (އެންމެ އިދާރާއަކަށް މަސައްކަތްކުރެވޭ) ސިނާއަތްތަކެކެވެ. އެއީ މިފަދަ ހިދުމަތްތައް ފޯރުކޮށްދިނުމުގައި ބޭނުންވާ އުމްރާނީ ވަސީލަތްތައް (ފެން ހޮޅި، ޖަންކްޝަން) ކޮންމެ ރަށެއްގައި ވެސް އެޅޭނީ އެންމެ ފަހަރަކު ވީމަ އެވެ. އާހިރު ނަތީޖާއަކީ އާންމު ހިދުމަތް ދޭ ސިނާއަތްތަކުގެ ބާރު މިދެވެނީ ވިޔަފާރިވެރިޔެއްގެ އަތްމައްޗަށެވެ. ރައްޔިތުންނަށް ލިބޭ ހިދުމަތް މިނެކިރާނީ ވިޔަފާރިޔަށް ލިބޭ އާމްދަނީ އާއި ސާފު ފައިދާގެ މައްޗަށް ބިނާކޮށެވެ.\nފެންނާން އޮތް ހަގީގަތަކީ ޕްރައިވަޓައިޒް ކުރުމުން އާންމު ރައްޔިތުންނަށް މަންފާ ނުވާކަމެވެ. މިސާލަކަށް ރާއްޖޭގެ ޓުއަރިޒަމް ސިނާއަތަކީ ޕްރައިވެޓް ބޮޑެތި ފައިސާވެރިން އިތުރަށް މުއްސަނދި ކުރުވައި، މަސައްކަތްތެރިން އިތުރަށް ފަގީރުކުރުވާ ސިނާއަތެކެވެ. ވޭތުވެ ދިޔަ 48 އަހަރު ތެރޭ ޓުއަރިޒަމް ސިނާއަތުން ރައްޔިތުންނަށް ލިބުނު މަންފާއަށް ވުރެން އެތައް ގުނައެއް ޓުއަރިޒަމް ސިނާއަތް ކޮންޓްރޯލު ކުރާ ފަރާތްތަކަށް ލިބިފައިވެ އެވެ. މިހެން ވުމުގެ ސަބަބުން މި ފަރާތްތައް ދައުލަތަށް ވުރެން މުއްސަނދިވެ، ދައުލަތުގެ ތިން ބާރުގެ މައްޗަށް ނުފޫޒު ފޯރުވައި، ޑިމޮކްރަސީއަށް ހުރަސް އަޅައި އިންތިހާބުތައް ކޮންޓްރޯލު ކުރެ އެވެ.\nޕްރައިވަޓައިޒް ކުރުމުން ވިޔަފާރިތައް ފުޅާވެ މުއްސަނދިވަނީ ބޮޑެތި ކޮރަޕްޝަނާއި ނުފޫޒު، ދައުލަތުގެ ބާރުތަކަށް އޮންނާތީ އެވެ. މިސާލަކަށް އެފްޕީއައިޑީ، އެއާ މޯލްޑިވްސް އަދި އެމްއެމްޕީއާރުސީގެ ބޮޑެތި ކަރަޕްޝަން ކޭސްތަކަށް އެކަނި ބަލާލުމުން ފުދެ އެވެ. ރާއްޖޭގައި ބޮޑެތި ކޮރަޕްޝަން މައްސަލަތައް މުއައްސަސާތަކުން ނުބެލި، ކޯޓުތަކާ ހަމައަށް ނުދާކަމީ ރައްޔިތުންނަށް އިންސާފު ނުލިބޭކަމުގެ އަލިގަދަ ހެކިތަކެވެ.\nއަސާސީ ހިދުމަތްތައް ޕްރައިވަޓައިޒް ކުރުމުން ބޮޑެތި ފައިސާވެރިންނަށް ފައިދާވުމުގެ އިތުރުން މުޖުތަމައުގައި އޮންނަން ޖެހޭ ހަމަހަމަން ނައްތާލާ ފަންތިކުރުމަށް ޖާގަ އިތުރުވެގެންދެ އެވެ. މިސާލަކަށް ގިޔާސުއްދީން ސްކޫލް ޕްރައިވަޓައިޒް ކުރުމުން ސްކޫލް ފީ އާއްމު ރައްޔިތުންނަށް އަތްފޯރާ ފަށަށް ވުރެން މާ ބޮޑެވެ. އެހެންކަމުން ގިޔާސުއްދީން ސްކޫލަށް ފޮނުވޭނީ ވަކި ފަންތިއެއްގެ ބަޔަކަށެވެ. މި ކަމުން ފައިދާވާނީ މި ސްކޫލަށް ދާ ކުދިންނަށެވެ. އަދި ފެންވަރު ރަނގަޅު ތައުލީމެއް ލިބި މުސްތަގުބަލުގައި ވަޒީފާގެ ފުރުސަތު ވެސް ލިބޭނީ މިފަދަ ސްކޫލްތަކަށް ދާ ކުދިންނަށެވެ. މިކަމުން ސަރުކާރު ސްކޫލްތަކުގެ ފެންވަރު ދަށްވެ ވަކި ފަންތިއެއް އުފެދި ތަފާތު ކުރުން އިތުރުވެ އެވެ.\nއެންމެންގެ އިގިތުސާދެއް ބިނާކުރެވޭނީ ކިހިނެއް؟\nރާއްޖޭގެ އިގްތިސާދު ހަމަ މަގަށް އެޅުވޭނީ ބައިނަލްއަގުވާމީ ބޮޑެތި މާލީ އިދާރާތަކުންނާއި ދޭދޭ ގައުމުތަކުން ނަގާ އިންޓްރަސްޓް ބޮޑެތި ލޯނުތައް މަދުކުރެވިގެނެވެ. ބޭކާރު ތަރައްގީ ގެނައުމުގެ ގޮތުން ފައިސާ ހޯދުމަށް ބޮންޑު ވިއްކައި ކްރެޑިޓަށް ފައިސާ ނެގުން މަދުކުރެވިގެނެވެ. ސިޔާސި މަންފާ ހޯދުމަށް ކުރާ އިސްރާފު ކުޑަ ކުރެވިގެނެވެ. ރައްޔިތުންގެ އިތުބާރު ގެއްލިފައިވާ މޯލްޑިވްސް މަނިޓަރީ އޮތޯރިޓީ އާއި ބޭންކުތައް އިސްލާހުކޮށް އަދި ހާމަކަން ބޮޑު ގޮތެއްގައި މާލީ ކަންކަން ރައްޔިތުންނާ ހިއްސާކޮށް ރައްޔިތުންގެ ބައިވެރިވުމާ އެކު ގައުމުގެ މާލީ ކަންކަން ނިންމައިގެނެވެ. އަދި ރާއްޖޭގައި ކުރާ ވިޔަފާރިތަކުން ލިބޭ ފައިސާ ރާއްޖެއަށް އެތެރެވާނެ މަގުތައް ކޮށައިގެނެވެ. މިހާރު ރާއްޖޭގައި ކުރާ ވިޔަފާރީގެ ވަރަށް ބޮޑު ބައެއް ގޮސް ވަންނަނީ ކުރިން ބުނެވުނެ ޓެކްސް ނުނަގާ ގައުމުތަކުގައި (އޮފް ޝޯ ޓެކްސް ހެވަން) ހުޅުވާފައި ހުންނަ ބޮޑެތި ފައިސާވެރިންގެ އެކައުންޓްތަކަށެވެ.\nއެތައް ޒަމާނުއްސުރެން ރައްޔިތުން ކުރިއަރުވައި ފައްކާކުރި ކުންފުނިތަކާއި، ސިނާއަތްތަކާއި އަދި މުއައްސަސާތައް، ބޮޑެތި ފައިސާވެރިންނަށް ވިއްކާލުމަކީ އެއްވެސް ގޮތަކަށް ބަލައިގަނެވޭނެ ކަމެއް ނޫނެވެ. އަދި އެންމެހާ ރައްޔިތުން މިކަމާ ދެކޮޅުހަދައި ކުރެވުނު ގޮތަކަށް ޖަދަލު ކުރާން ޖެހެ އެވެ. ރައްޔިތުންގެ އިގުތިސާދެއް ބިނާކުރެވޭނީ ހުރިހާ ރައްޔިތުންގެ ބަސްބުނުމާއި ބައިވެރިވުމާ އެކު ދެމެހެއްޓެނިވި އިގްތިސާދެއް ބިނާކުރެވިގެނެވެ. ސިނާއަތްތަކުގެ ކޮންޓްރޯލު ރައްޔިތުންގެ ބާރުގެ ދަށަށް ގެނެސް، މަސައްކަތްތެރިންގެ ޑިމޮކްރެޓިކް ޔޫނިއަންތަކަށް ފުރުސަތުދެވި އަދި ހަމަޖެހޭ ދިރިއުޅެމެއް އުޅެވޭނެ ވަރުގެ ލިވިން ވޭޖެއް ގާއިމު ކުރެވިގެނެވެ. ބައިނަލްއަގުވާމީ މާލީ އިދާރާތަކަށާއި ދޭދޭ ގައުމުތަކަށް ދައްކާން އޮތް ބޮޑެތި ދަރަނިތައް މައާފް ކޮށްދިނުމަށް ގޮވާލައި ގޮވާލުންތަކުގައި ބައިވެރިވެގެނެވެ.\nކޮލަމް ދައުލަތުގެ ބަޖެޓް ޕްރައިވެޓައިޒޭޝަން މިފްކޯ\n37 ކޮމެންޓް, 28 ރިއެކްޝަންސް\nހަމަ ތިޔަ އުސޫލުގެ ދަށުން އަންނި ނުއަގުގައި ދިރާގުގެ ދައުލަތުގެ ހިއްސާ ވިއްކާލީ އިނގެރޭސީންނަށް...އެހެނވެގެން ދައުލަތުގެ ކޮންޓޮރޯލް ނެތީ..އެހްނވެގެން މަލީހަށް އެކަން ނުވަނީ..\nމިހާރުވެސް ސަރުކާރުގެ ކުންފުނިތައް ހިންގަނީ އެންމ މީހެއް އެއީ ބްރޯ. އޭނާގެ މިނިސްޓަރެއް ހުންނާނެ ފިނޭނސްގައި އެއީ ހަަމަ މަނާ ފުކެއް ބުނިހާ ގޮތެއްހަދާނެ ހީވަނީ ބްރޯގެ ވަޒީރެއް ހެން. މިގައުމުގައި ހުރީ ނަމެއްގެ ރައީސްއެއް ކަމުން ރައީސްއާއި ކަމުން ރައިސްކަން ބޭނުންވާ މަޖުލިސްރައިސް ގެ ބޮޑު ކޯޅުން ގަނޑެއް އޮތީ.ކުންފުނިތަކަކީ ފަންޑު ކުރާ މެޝިނ ަަަަަަަަަަަަަަަަަަަަަަަަަަަަަަަަަަަ\nޕްރައިވެޓައިޒް ނަމުގަކުރަން އުޅެނީ ދިވެހިންގެ ހަރުމުދާ އިންޑިޔާމީހުނައްވިއްކާގެން އެއިންވައްކަން. މީނަޔަކީ އިންޑިޔާގެ އޭޖެންޓެއް. ދިވެހިން ރަގަޅައް ވިސްނަންވެެއްޖެ. މީނަގެ ޕްލޭންހާސިލުވުމައްފަހު މި ދިވެހިރާއްޖެއަކުމީނައެއް ނުހުންނާނެ.\nކުރުކޮށް ދަންނަވާލަން އޮތީ، 'މެޑަމް އޮފީހުން ވަޒީފާ ދެވޭ ގޮތަށް' އޮންނަ ސިސްޓަމްތައް ރަނގަޅެއް ނުވާނެކަމަށް. ސަރުކާރުން ވިޔަފާރިތަކުގެ ކޮންޓްރޯލް ގެންގުޅުން ރަނގަޅު ނޫންކަމަށް ދުނިޔޭގެ މޮޅެތި އިކޮނޮމިސްޓުން އެމްޕިރިކަލް ރިސާޗްގެ އަލީގައި ބުނަމުން އަންނަތާ އެތައް އަހަރެއް ވެއްޖެ. އެއީ ހަމަ ތިބެލާފައި އެމީހުން ބުނާ އެއްޗެއް ނޫން.\nކަލޯ ތިޔޭ ކމެންގެ މައްސަލައަކީ މަގެއްގައ ޓްރެފިކް ލައިޓެއް އިނުމަކީ ލައިޓު ނެތް މަގެއް މަގަކަށް ނުވާން ޖެހެ ސަބަބެއް ނޫން. ރާއްޖެއަށް ގެންސް އަތުރާލާނެ އެއްވސް މޮޑެލެއް ނޮއޮންނާނެ އެއްވެސް ދާއރާއަކުން. ކޮންމެ ކަމެއް ވސް މިތާގަ ތަފާތު ކޮށްގެން ކުރަން ޖެހެނީ. ތަފާތު ގެންނަން ނޭގެ ވެރިކަމަކީ ނާތަހުޒީބު ނާޤާބިލު ވެރިކަމެކޭ ބުނެވޭނީ\nނޭނގޭ ކަންކަން ރަނގަޅަށް ހޯދައި ނުބަލާ ލިޔުނީމާ ކްރެޑިބިލިޓީ ގެއްލޭނީ. ފޯމީއަށް ދަންނަވާލަން އޮތީ ކުރިއަށް އޮތްތާނގައި ލިޔުއްވާ ލިޔުއްވުންތައް މިއަށްވުރެ ރަނގަޅަށް ފެކްޓް ބޭސްޑްކޮށް ލިޔުއްވައްޗޭ. މިހެންވާނެޔޭ އެހެންވާނެޔޭ ކިޔާފަ އެއްޗެއް ލިޔުނަކަސް އަދި ކަމަކު ނުދާނެޔޭ.\nލިޔުމުގައި ހަގީގަތާ ޚިލާފު ވާހަކަތައް ވަރަށް ގިނަ. ދެން އެޑިޓަރުގެ ނޯޓް ފެނުނީމާ މި ވާނުވާ އެނގިއްޖެ. އައިއެމްއެފް ނޫނީ ވޯލްޑް ބޭންކް ޗީފްއަކަށް ލިޔުންތެރިޔާ ނޮމިނޭޓްކުރެވޭކަހަލަ ގޮތެއް އޮތްތޯ ބަލަންވީ.\nޕްރައިވެޓައިޒްކޮށްފަ ރައްޔިތުން ނުރުހުނީމަ ހިދުމަތް ރަނގަޅު ކުރަންށާ އަގުހެޔޮ ކުރަން އަނެއްކާ ރައްޔިތުންގެ ޓެކްސްފައިސާއަިން ސަބްސިޑީދީފަ ގައުމުގަހުރި ހުރިހާ ފައިސާކޮޅެއް ޕާޓީއަށް ފަންޑުކުރާ ބޭރު ފަރާތްތަކާ ގައުމުތަކަށް އަޅާލުން. މިކަހަލަ ސިޔާސަތް ގެންގުޅޭ ގައުމެއް ވިއްޔާ ކިތަންމެ ހުދުމުހުތާރުވިޔަސް ބޭރުގެ ބޮޑެތި ބާރުތަކުން އެގައުމަކާ ދެކޮޅު ހަދާ ޕްރޮޕެގެންޑާ ނުފަތުރާނެ.\nގިޔާސުއްދީން ސްކޫލްގެ ވާހަކަ ލިޔުންތެރިޔާ ހިމަނާފައިވާތީ ބުނެލަންއޮތީ ޕްރައިވެޓައިޒް އެސްކޫލް ކުރުމުން އެތަނުގެ ކިޔެވުމުގެ ފެންވަރު މަތިވެ އެތައްބަޔަކު މިހާރުވެސް އެތިބެނީ އެތަނުން ޖާގަ ނުލިބި ކިޔުގަ..ހަގީގަތުގަވެސް އެތަނުގެ ކިޔަވައިދިނުމުގެ ފެންވަރު ވަރަށް ތަފާތު.\nމިއީ ތަފާތު ކުރުމުގެ ފެށުން، މިހާރު ގިޔާސުއްދީނުން ކިޔެވެނީ ހަމައެކަނި މަހުޖަނުންގެ ދަރިންނަށް. އެހެން ނޫނީ ޖެހެނީ ކޮންމެވެސް އެއް ދަރިޔަކަށް ކިޔަވައިދީފާ ދެން ތިބި ކުދިން ނުކައި\nއެމްޑީޕީ ކިޔަނީ ސެންޓަރ ރައިޓް ވިސްނުން ގެންގުޅޭ ޕާޓީ އެކޭ ދޯ. އެކަމަކު މިނިމަމް ވޭޖް، ކިރު ޕެކެޓް ދުނިޔޭގެ ލެއްވިހާ ބަޔަކަށް (މިސާލަކަށް މެލޭޝިޔާ ގައި ދިރިއުޅޭ މުއްސަނދިން) އާސަންދަ މީ މިކަހަލަ ސިޔާސަތު ތަކެއް ނޫން. ރީނދޫ ކުދިންނަށް ބަޖެޓް މެނެޖް ކުރާ ކަށް ނޭގޭ.\nޕްރައިވެޓައިޒޭޝަނަކީ އޭގެ ފައިދާ ބޮޑު ކަމެއް. ލިޔުންތެރިޔާގެ ލިޔުމުގައި އިލްމީ ބުރަދަން ކުޑަކަން ފާހަގަވޭ. ދުނިޔޭގެ އެންމެ ތަރައްޤީ ޤައުމުތަކުގައި ބޮޑެތި ރައްޔިތުންގެ މަސްލަހަތުހުރި ވިޔަފާރިތައް ކުރަނީ ޢާންމުންނަށް ހުޅުވާލައިގެން. ލިޔުންތެރިޔާއަކަށް ނޭގުނު ސައްތައިންސައްތަ ހިއްސާވާ ދައުލަތުގެ ކުންފުނިތަކުގެ ދޯ ހަޅިކަމާ އެކުންފުނިތަކުގަ ކޮރަޕްޝަން އޮތްވަރު ނަމަވެސް ނިސްބަތުން ރާއްޖޭގެ ޕަބްލިކް ކުންފުނިތަކުގެ ހިދުމަތާއި ފައިދާ މާ ރަނގަޅު.\nލިޔުންތެރިޔާގެ ކޮލިފިކޭޝަނަކީ ހިއުމަން ރައިޓްސް. ހުރިހާ އެކްސްޕާޓުންވެސް އެއްބަސްވާކަމެއް ޕްރައިވަޓައިޒޭޝަނަކީ އޭގެ ޒާތުގައި ފައިދާ ބޮޑު އެއްޗެއްކަން. ލިޔުންތެރިއާ ދިރާގުގެ ވާހަކަ ލިޔެފައި އޮތް އިރު އިނގޭތޯ ސަރުކާރަށް އެންމެ ބޮޑު ޑިވިޑެންޑް ވައްދަނީ ދިރާގު،ފެން ކުންފުނި، ބީއެމްއެލް އަދި އިސްލާމިކް ބޭންކް.މީ ޓެކްސް ވެސް އެންމެ ގިނައިން ދައްކާ ތަންތަން. ކަން ކުރަން އުޅޭ ގޮތް ރަނގަޅެކޭ ނޫން އެކަމަކު ކަމަކީ އޭގެ ޒާތުގައި ރަނގަޅުކަމެއް. އޮޅުވާނުލައްވާ!


BML Ge Muvazzafun Thakehgge Bodu Hiyaanaatheh Balanee - Vaguthu\nބީއެމްއެލްގެ މުވައްޒަފުންތަކެއްގެ ބޮޑު ހިޔާނާތެއް ބަލަނީ\nބޭންކް އޮފް މޯލްޑިވްސް (ބީއެމްއެލް)ގެ މުވައްޒަފުންތަކެއް އެތައް މިލިޔަން ރުފިޔާއަކަށް ހިޔާނާތްތެރިވި ބޮޑު މައްސަލައެއް ބަލަން ފަށައިފިއެވެ.\nއެ ހިޔާނާތުގެ ވާހަކަތައް ފުރަތަމަ ފެންމަތިވީ މީސް މީޑިއާގައެވެ. އަދި އެކަން ބީއެމްއެލްގެ އިންޓާނަލް އޮޑިޓުން ބަލަމުން އަންނަ ކަމަށް މައުލޫމާތު ލިބެއެވެެ.\nމީސް މީޑިއާގައި މިހާރު ދައުރުވެފައިވާ ވާހަކަތައް ބަލާއިރު، އެ ބޭންކުގެ މުވައްޒަފުންތަކެއް ވަނީ އަށް މިލިޔަނަށް ވުރެ ގިނަ ރުފިޔާއަށް ޚިޔާނާތްތެރިވެފައެވެ. ނަމަވެސް އެ މައްސަލައާ ގުޅޭ އެއްވެސް މައުލޫމާތެެއް ބޭންކުން ދީފައެއް ނުވެއެވެ.\nބީއެމްލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވިގޮތުގައި، އެ ބޭންކުގެ އެތެރެއިން ހިނގާފާނެ ނުރަނގަޅު ކަންތައްތަކާއި އިހުމާލުތައް ދެނެގަތުމަށް ހަރުދަނާ ގަވައިދުތަކާއި އުސޫލުތަކުގެ އިތުރުން އިންޓާނަލް ކޮންޓްރޯލުތަކެއް ގާއިމުކޮށްފައިވާ ކަމަށެވެ.\nޖެނުއަރީ 14, 2019 19:00\nސުބްޙާނަﷲ. ކަސްޓަމަރުންގެ އެކައުންޓްތަކުންވެސް އެމީހުން ވަށްކަންކޮށްފަ ހުރެދާނެ. މިގައުމުގަ ދެން އުޅޭނެ ކަމެއްނެތް އަވަހަށް ޖާނާއިގެން ބަޗަންވީ.\nޖެނުއަރީ 14, 2019 21:47\nމިހާރުވެސް ލަސްވެއްެޖެ ތިކަން ކުރަން\nޖެނުއަރީ 14, 2019 22:23\nހުރެދާނެޔޭ؟ މީހުންގެ އެކައުންޓްތަކުން މުޅިން ވައްކަންކުރަނީ ތިޔަބައި މީހުން. މީހުންގެ އެކައުންޓްނަމްބަރު ހޯދަން ގުޅަނީވެސް އެމީހުން.\nއެހެންނުވާނީ ޤައުމުގެ އިސްވރިޔަކަށް ހުރިވަގެއް ދެންވާނެ ހުރިހާގޮތެއް ތިވީ.\nޖެނުއަރީ 14, 2019 19:15\nއަވަހަށް ޕޯޑިއަމް ތަކަށް އަރާ ކުރީގެ ސަރުކާރަށް ބަވާ، އެމްޑީޕީއަށް ސަނާކިޔަންފަށާ. އޭރަށް ސަލާމަތް ލިބުނީ.\nޖެނުއަރީ 14, 2019 22:20\nވަރަށް ރަނގަޅަށް ތިކަންތައް ދެނެގަނެވިފާ އެބަހުރި. މީޑިޔާގައި ފަޅާއަރުވާލުމުގެ ކުރިން ކީއްވެތޯ ތިޔަ ހަރުދަނާ ފިޔަވަޅުތަކުން މިކަންކަން ނޭގުނީ. މޮޅުވާހަކަ ނުދައްކާ. ދިވެހި ރާއްޖޭގައި ބޭންކަނުންކުރި އެންމެބޮޑު ވައްކަންވެސް މީގެ 15ވަރަކަށް އަހަރުކުރިން އުމަރުއާކޭޑުޝޮޕިން ސެންޓަރުގައި ތިޔަބޭންކު ހިންގިއިރު އަންހެންމުއައްޒަފަކު ވަނީ މީހެއްގެ ކޭޝްކާޑެއް ބޭނުންކޮށްގެން އެތައްލައްކަ ރުފިޔާއެއް ވަގަށްބޭނުންކޮށްފާ. މީހުންގެ ކޭޝްކާޑުގެ ނަންބަރު ހޯދާގެން މަކަރުން ފައިސާ ނަގަނީވެސް ހަމަ ކާޑުސެންޓަރުގައި އުޅޭމީހުން. ޚާއްޞޮކޮށް ބޭންކުގެ އައިޓީމީހުން.\nޖެނުއަރީ 14, 2019 23:00\nބޭންކުން ގެދޮރު އިމާރަތް ކުރުމަށް ނަގާ ލޯނު ހަމަޖެއްސުމަށް، އަވަސްކުރުމަށް ލޯނު ޑިޕާރޓްމަންޓް މުވައްޒަފުން ކަޓަށް ނަގާވަރު ބޭންކް ގެ ރިސްކުން ބަލަނީ ކިހާވަރަކަށް ތޯ؟\nޖެނުއަރީ 15, 2019 08:40\nދިވެހީންގެ ބޭންކް ދިވެހީންނަށް ކަންތައްތައް ސިއްރުކުރަނީ ކީއްވެތޯ ދިވެހީންނަށް ޖެއްސުންކުރަނީ ކީއްވެތޯ އަމްދުން ހުޅުމާލޭގަ ވާ އެހެރީ ބުރާންޗެއް !\nޖެނުއަރީ 15, 2019 08:49\nތިކަން ސިއްރުކޮށްގެން ބީ އެމް އެލް އިން އެއުޅެނީ ބޮޑުން ފޭވަރކުރާ ބަޔަކު ތިކަމުގަހިމެނޭތީ ލޯބިލޯބޮކޮށް ސްމައިލް ކޮށްލާ އިރަށް ޕްރޮމޯޝަން ލިބޭކަމަށްވަނީ އަންވިޔަސް ފިރި ވިޔަސް\nޖެނުއަރީ 15, 2019 18:19\nބޭންކް އޮފް މޯލްޑިވްސް ގަ ތިބެނި މުޅިންވެސް ވަގުފާރި ކުރާ މީހުން، ކަޝްޓަމަރުންނައް އޮޅުވާލާގެން އެ މީހުންގެ އެކައުންޓް ތައް ބޮޑުކުރަމުން ގެންދަނީ އެތަނުގެ ބޮޑުންނައް ވެސް އެނގިގެން، އެ މީހުންނައް ވެސް ބައެް އަޅާގޮތައް،\nމީ ހަގީގަތް ދެން ކޮން އޮޅުވާލުމެއް،\nބެންކް ބަންދު ކުރަންވީ ވަގުތުން\nޖެނުއަރީ 23, 2019 18:57\nރަނގަޅެއްނު އަހަރެމެންގެ ބޭންކް ވައްކަމުގެ ހާއްޔަކަށްވީ!!! ފައިސާކޮޅެއް ހުރިއްޔާ އެންމެންވެސް އެމް އައި ބީ އަށް ލާންފެނޭ!


ރޮނާލްޑޯގެ ދެ ލަނޑާއެކު ޔުވެންޓަސް ތިންވަނައަށް\nކްރޮޓޯނޭ އަތުން ޔުވެންޓަސް މޮޅުވީ 3-0 ގެ ނަތީޖާއަކުން\nތާވަލުގެ ތިންވަނައަށް ޔުވެންޓަސް ޖެހިލީ 45 ޕޮއިންޓާއެކު\n23 ފެބްރުއަރީ 2021 | އަންގާރަ 11:12\nޔުވެންޓަސް އާއި ކްރޮޓޯނޭ ބައްދަލުކުރި މެޗުގެ ތެރެއިން: މި މެޗުން ޔުވެންޓަސް މޮޅުވީ 3-0 ން\nއިޓާލިއަން ލީގުގައި ހޯމަ ދުވަހުގެރޭ ކްރޮޓޯނޭ ބަލިކޮށް ތާވަލުގެ ތިންވަނައަށް އެންމެ ފަހުގެ ޗެމްޕިއަން ޔުވެންޓަސް ޖެހިލައިފިއެވެ.\nއަމިއްލަ ދަނޑުގައި ކުޅުނު މެޗުން ޔުވެންޓަސް މޮޅުވީ 3-0 ގެ ނަތީޖާއަކުންނެވެ.\nމި މެޗުގައި ޔުވެންޓަސްއިން މޮޅު ކުޅުމެއް ދެއްކިއިރު، ފުރަތަމަ ހާފުގައި އެ ޓީމުން ވަނީ ދެ ލަނޑު ޖަހާފައެވެ. އެގޮތުން މެޗުގެ 38 ވަނަ މިނެޓުގައި ކްރިސްޓިއާނޯ ރޮނާލްޑޯ ޔުވެންޓަސްއަށް ލީޑު ނަގައިދިންއިރު، މި ހާފުގެ އިތުރު ވަގުތުގައި ޔުވެންޓަސްއަށް ލީޑު ފުޅާކޮށްދިނީވެސް ރޮނާލްޑޯއެވެ. އަދި މެޗުގައި ޔުވެންޓަސްއިން ކާމިޔާބުކުރި ތިންވަނަ ލަނޑު މެޗުގެ 66 ވަނަ މިނެޓުގައި ޖަހައިދިނީ ވެސްޓަން މެކެނީއެވެ.\nމި މެޗުގައި ޕޯޗުގަލުގެ ތަރި ރޮނާލްޑޯ ދެ ލަނޑު ޖެހިއިރު، އޭނާ ވަނީ މި ފަހަރު ލީގުގައި 18 ލަނޑު ޖަހައި، ލަނޑު ލިސްޓުގެ ކުރިއަށް ޖެހިލާފައެވެ. އަދި ޔުވެންޓަސްއަށް 2018 ވަނަ އަހަރު ބަދަލުވި ފަހުން ރޮނާލްޑޯ ވަނީ މިހާތަނަށް ލީގުގައި އެ ޓީމަށް 70 ލަނޑު ޖަހައިދީފައެވެ.\nކްރޮޓޯނޭ އަތުން ހޯދި މޮޅާއެކު ތާވަލުގެ ތިންވަނައަށް ޔުވެންޓަސް ޖެހިލީ ކުޅުނު 22 މެޗުން 45 ޕޮއިންޓް ހަމަކޮށްގެންނެވެ. ދެވަނައިގައި އޮތް އޭސީ މިލާނަށް 23 މެޗުން 49 ޕޮއިންޓް ލިބިފައިވާއިރު، އިންޓަ މިލާން އެއްވަނައިގައި އޮތީ 23 މެޗުން 53 ޕޮއިންޓާއެކުއެވެ. އަދި ހޯމަ ދުވަހުގެރޭ ޔުވެންޓަސް އަތުން ބަލިވި ކްރޮޓޯނޭ އޮތީ ތާވަލުގެ ފުލުގައި 23 މެޗުން 12 ޕޮއިންޓާއެކުއެވެ.


BREAKING NEWS: Rocket Hamalaa Eh Gai Israel Ge Verirashun Ithuru Dhemeehaku Maraalaifi - Vaguthu\nރޮކެޓް ހަމަލާއެއްގައި އިސްރާއީލްގެ ވެރިރަށުން އިތުރު ދެމީހުން މަރާލައިފި\n5 މަސް ކުރިން ( މެއި 12, 2021 )\nހަމާސް އިން އިސްރާއީލްގެ ވެރިރަށް ތެލްއަވީވަށް އަމާޒުކޮށް ދިން ރޮކެޓް ހަމަލާއެއްގައި އިސްރާއީލްގެ އިތުރު ދެމީހަކު މަރުވެއްޖެއެވެ.\nއިސްރާއީލްގެ މީޑިއާތަކުން ބުނާ ގޮތުގައި ރޮކެޓް ހަމަލާގައި މަރުވެފައި ވަނީ ތެލްއަވީވްގެ އަވަށެއް ކަމަށްވާ ލޯޑްގެ ދެމީހެކެވެ. މަރުވެފައި ވަނީ ބައްޕައަކާއި އޭނާގެ އަންހެން ދަރިފުޅު ކަމަށް ވެސް އިސްރާއީލްގެ މީޑިއާތަކުން ބުނެއެވެ.\nހޯމަ ދުވަހު އިސްރާއީލާއި ފަލަސްތީންގެ މުޖާހިދުންގެ މެދުގައި ހަމަލާތައް ބަދަލުކުރަން ފެށިފަހުން ޣައްޒާ އިން ފޮނުވާލި ރޮކެޓް ހަމަލާތަކުގައި މިހާތަނަށް އިސްރާއީލްގެ ފަސް މީހަކު ވަނީ މަރުވެފައެވެ.\nޣައްޒާ އިން ވަނީ ހޯމަ ދުވަހުން ފެށިގެން މިހާތަނަށް އިސްރާއީލަށް އަމާޒުކޮށް 1050 ރޮކެޓް ފޮނުވާލާފައި ކަމަށް އިސްރާއީލްގެ މީޑިއާތަކުން އެގައުމުގެ އަސްކަރިއްޔާ އާއި ހަވާލާދީ ބުނެފައެވެ. ނަމަވެސް އޭގެތެރެއިން އިސްރާއީލާއި ހަމައަށް ފޯރާފައި ވަނީ މަދުއަދަދެއްގެ ރޮކެޓް ކަމަށް އިސްރާއީލުން ބުނެއެވެ.\nއިސްރާއީލްގެ އެކި ސަރަހައްދުތަކަށް ފަލަސްތީނުން ރޮކެޓް ހަމަލާތައް ދެމުންދާއިރު ރޭ ވަނީ އިސްރާއީލްގެ ވެރިރަށް ތެލްއަވީވްގެ އެއާޕޯޓް ބެން ގްރިއޮން ކައިރީ ހުރި ގެއަކަށް ވެސް ރޮކެޓް ހަމަލާއެއް އަމާޒުވެފައެވެ. އެހަމަލާގައި އެގެއަށް ވަރަށް ބޮޑަށް ގެއްލުން ލިބުނެވެ. ނަމަވެސް ހަމަލާ އަމާޒުވިއިރު ގޭގެ މީހުން ތިބީ ރޮކެޓް ހަމަލާތަކުން ރައްކާތެރިވުމަށް ބިންގަރާހަކަށް އެރިކަމަށް ވާތީ މިހަމަލާ އިން އެއްވެސް މީހަކަށް ގެއްލުމެއް ނުލިބެއެވެ.\nއިސްރާޢީލްގެ މީޑިއާތަކުން ބުނާ ގޮތުގައި ރޮކެޓް ހަމަލާތަކުގެ އަޑުގަދަވެގެން އުމުރުން 80 އަހަރުގެ އިސްރާއީލް މީހަކަށް ހާޓްއެޓޭކެއް ޖެހިގެން ވެސް ފަރުވާ ދެމުން އެބަގެންދެއެވެ. އޭނާގެ ހާލު ސީރިއަސް ކަމަށް މީޑިއާ ރިޕޯޓްތައް ބުނެއެވެ.\nބޮލުން ގުޅިފައިވާ އެއްމާބަނޑު ދެކުދިންގެ އޮޕަރޭޝަނެއްކޮށް، ވަކިކޮށްލައިފި\nމެއި 12, 2021 13:11\nހޯމަ ދުވަހު އިސްރާއީލުގެ ހަނގުރާމަވެރިންނާއި ފަލަސްތީންގެ މުޖާހިދުންގެ މެދުގައި ހަމަލާތައް ބަދަލުކުރަން ފެށިފަހުން ޣައްޒާ އިން ފޮނުވާލި ރޮކެޓް ހަމަލާތަކުގައި މިހާތަނަށް އިސްރާއީލްގެ ފަސް މީހަކު ވަނީ މަރުވެފައެވެ.\nއިސްރާއީލުގައި މުޖާހިދުންނެއް ނުތިބޭނެ!!!\nމެއި 12, 2021 16:16\nފަލަސްތީނުގެ ޅަދަރީންނަށް ހާޓް އެޓޭކް ޖެހޭނެވަރު ވިސްނާލަބަލަ އަޅެ